Ras Online - ރާއްޖެ އިޝްތިހާރުކުރަން އިންޑިއާގެ ސެލެބްރިޓީން ރާއްޖެއަށް\nރާއްޖެ އިޝްތިހާރުކުރަން އިންޑިއާގެ ސެލެބްރިޓީން ރާއްޖެއަށް\nއަހުމަދު މަސްނޫމް 1 މޭ 2022 - 13:7\nފެމިލިއަރައިޒޭޝަން ނުވަތަ ރާއްޖެ ދަސްކުރުމުގެ ދަތުރެއްގައި އިންޑިޔާގެ މަޝްހޫރު އިންފްލުއެންސާ އަދި ސެލެބްރިޓީ ޓީމެއް ރާއްޖެ އަތުވެއްޖެ އެވެ.\nދިވެހިރާއްޖެއަކީ ފަތުރުވެރިންނަށް އެންމެ މަގުބޫލު އެއް މަންޒިލްގެ ގޮތުގައި އިންޑިޔާ މާކެޓުގައި އިޝްތިހާރުކުރުމަށް މޯލްޑިވްސް މާކެޓިންގް އެންޑް ޕަބްލިކް ރިލޭޝަންސް ކޯޕަރޭޝަން (ވިޒިޓް މޯލްޑިވްސް) ގެ ދައުވަތަކަށް އިންޑިޔާގާ ނަން މަޝްހޫރު އިންފްލުއެންސާސް އަދި އެކްޓަރުން ހިމެނޭ ޓީމެއް ދިވެހިރާއްޖެއަށް ފެމިލިއަރައިޒޭޝަން ދަތުރެއްގައި ޒިޔާރަތްކޮށްފިއެވެ.\nމި ފެމިލިއަރައިޒޭޝަން ދަތުރު ކުރިއަށްގެންގޮސްފައިވަނީ އޭޕްރިލް މަހުގެ7އަކުން ފެށިގެން 11 ގެ ނިޔަލަށެވެ.\nއިންޑިޔާގެ މަޝްހޫރު އަޝީ ކަންނާއާއި، ޝްރޫތީ ސިންހާއާއި، މެހަކް ގައި އާއި، އާޝްނާ މަލާނީ މި ޓީމްގައި ހިމެނެއެވެ. މި ޓީމު ރާއްޖޭގައި ތިބީ ސަން އައިލެންޑް ރިސޯޓް އެންޑް ސްޕާ އަދި ލެމެރިޑިއަން ރިސޯޓް އެންޑް ސްޕާ ގައެވެ. އަދި މި ޓީމުން ކޮށްފައިވާ ތަޖުރިބާތަކުގެ ތެރޭގައި ސްނޯކްލްކުރުމާއި، ސްޕާ އަދި ވެލްނަސް ފެސިލިޓީތަކާއި ވޯޓާ ސްޕޯޓްސްގެ އިތުރުން ރާއްޖެއަށް ހާއްސަ އެކި ތަޖުރިބާތައް ހިމެނިފައި ވެއެވެ. މީގެ އިތުރުން، މި ރިސޯޓުތަކުން ލިބެން ހުންނަ އެކި ގައުމުތަކުގެ ކެއުންތައް ތަޖުރިބާކޮށްލުމުގެ ފުރުސަތުވެސް މި ޓީމަށް ވަނީ ލިބިފައެވެ. މި ދަތުރުގައި މި ޓީމުން ކުރާ ތަޖުރިބާތައް ޓީމުގެ މެންބަރުންގެ ސޯޝަލް މީޑިއާ ޕްލެޓްފޯމްތަކުގައި ޕޯސްޓްކުރަމުން ގެންދާނެއެވެ. ލަފާ ކުރެވޭގޮތުގައި މި ޓީމުން ޕަބްލިޝްކުރާ ޕޯސްޓްތައް 5.7 މިލިޔަން މީހުންނަށް ފޯރާނެއެވެ. މި ދަތަރުގެ މައުލޫމާތު ޙިއްސާ ކުރުމަށްޓަކައި އިންޑިއާގެ މުމްބާއީގެ ދި ވެސްޓިން ގާރޑްން ސިޓީގައި އޭޕްރިލް6ވަނަ ދުވަހު މީޑިއާ އެނައުންސްމެންޓް އިވެންޓެއްވެސް ވަނީ ބާއްވާފައެވެ.\nއިންޑިޔާ މާކެޓަކީ މިދިޔައަހަރު ދިވެހިރާއްޖޭގެ ފަތުރުވެރިކަމުގެ ދާއިރާއަށް އެންމެ ކާމިޔާބު މާކެޓެވެ. ވިޒިޓް މޯލްޑިވްސްއިން މިދިޔައަހަރު އިޝްތިހާރުކުރުމުގެ 27 ހަރަކާތް މި މާކެޓަށް އަމާޒުކޮށްގެން ކުރިއަށްގެންދިޔައެވެ. މީގެ ތެރޭގައި ފަތުރުވެރިކަމުގެ ދާއިރާގައި ހަރަކާތްތެރިވާ ބޮޑެތި ކުންފުނިތަކާ ގުޅިގެން ކުރިއަށް ގެންދިޔަ ޖޮއިންޓް މާކެޓިންގް ކެމްޕެއިންތަކާއި, ވެބިނާ އަދި ރޯޑްޝޯތަކުގެ އިތުރުން މި މާކެޓުގައި ބޭއްވި ބޮޑެތި ފެއާ ތަކުގައި ބައިވެރިވުންވެސް ހިމެނެއެވެ. މި އަހަރުވެސް ވަނީ ގިނަ ހަރަކާތްތަކެއް މި މާކެޓްގައި ބޭއްވުމަށް ރާވާފައެވެ. މި އަހަރުގެ 30 މާރިޗްގެ ނިޔަލަށް 427,577 ފަތުރުވެރިން ދިވެހިރާއްޖެއަށް ޒިޔާރަތްކޮށްފައިވާއިރު މީގެ ތެރެއިން 46,154 ފަތުރުވެރިން ޒިޔާރަތްކޮށްފަ ވަނީ އިންޑިޔާ މާކެޓުންނެވެ.\nދުނިޔޭގެ ޤައުމުތަކުގެ އެކި ސެކްޓަރ ތަކަށް ކޮވިޑުން ކޮށްފައިވާ ނޭދެވޭ އަސަރުތަކުން އަރައިގަނެ، އިޤްތިސާދުތައް އާރާސްތުކުރުމުގެ ގޮތުން މިހާރު މިސްރާބުޖަހަމުން މިދަނީ އައު އާންމު ހާލަތު ޤާއިމްކޮށް، ޤައުމުތަކުގެ ބޯޑަރުތައް ހުޅުވާލާ ކޮވިޑްގެ ސަބަބުން އަޅާފައިވާ ފިޔަވަޅުތައް ލުއިކުރުމަށެވެ. ގިނަ ޤައުމުތަކުން މިހާރު ދަނީ މިމޭރުމުން ކޮވިޑްގެ ފިޔަވަޅުތައް ލުއިކުރަމުންނެވެ. މިގޮތުން4މާރިޗް 2022 ވަނަ ދުވަހުން ފެށިގެން ކޮވިޑް-19ގެ ވެކްސިންގެ2ޑޯޒް ފުރިހަމަކޮށްފައިވާ ފަރާތްތަކުން ރާއްޖެ އަންނައިރު ޕީސީއާރު ޓެސްޓް ހަދަން ނުޖެހޭ ގޮތަށް މިހާރު ވަނީ އުސޫލު ބަދަލުކޮށްފައެވެ. މީގެ އިތުރުން، ކޮވިޑް-19 އާއި ގުޅިގެން ދިވެހިރާއްޖޭގައި އިއުލާނުކޮއްފައިވާ އާންމު ސިއްޙަތުގެ ކުއްލިނުރައްކަލުގެ ހާލަތު ވަނީ 14 މާރިޗް 2022 ވަނަ ދުވަހުން ފެށިގެން އުވާލާފައެވެ. ދިވެހިރާއްޖޭގައި ކޮވިޑް-19އިން ރައްކާތެރިވުމަށް އަޅާފައިވާ މިފިޔަވަޅުތަކަށް ލުއި ދިނުންވެފައިވަނީ ރާއްޖެއަށް ޒިޔާރަތްކުރާ ފަތުރުވެރިންނަށް އިތުރު ފަސޭހައަކަށެވެ.


ހުޅުދެލީގައި ބޮޑު އީދު އިތުރަށް ފުރިހަމަ ކޮށްދޭނީ ބިދަބިން – Haftha\nFri,5June, 2020, 1:54 am\nހުޅުދެލީގައި ބޮޑު އީދު އިތުރަށް ފުރިހަމަ ކޮށްދޭނީ ބިދަބިން\nމިއަހަރުގެ ބޮޑު އީދަށް މިއޮތީ ދެ ދުވަހަށް ވެފައެވެ. ބޮޑު އީދަށް އަތޮޅު ތެރެއަށްދާ މީހުން މަތިންނާއި ތިރިން ދަތުރު ފެށުމަށް ދަނީ ތައްޔާރު ވަމުންނެވެ. އީދަށް ރަށްރަށަށް ދާ ފަންނާނުންނާއި ބޭންޑުތަކުން ދަނީ ފަހުގެ ތައްޔާރީތައް ވަމުންނެވެ.\nހާއްސަކޮށް މިއަހަރުގެ ބޮޑު އީދުގައި އެންމެ ބުރަކޮށް އުޅޭ އެއް ގުރޫޕަކީ ރާއްޖޭގައި ނަގާކިޔާ ޒުވާން ބޮޑުބެރު ގުރޫޕް “ބިދަބިން” އެވެ.\nމިއަހަރުގެ އީދުގައި އެ ގުރޫޕުން ވަން އެންޑް އޮންލީ ރީތި ރަށް ރިސޯޓުގެ އިތުރުން ޅ. ހިންނަވަރު އަދި މީދޫގައި ހުށަހަޅައިދޭން ވަނީ ތައްޔާރުވެފައެވެ. އަދި އެ އަތޮޅު ހުޅުދެލީގައި ވެސް ޝޯވ ދިނުމަށް އެ ރަށު އަންހެނުން ކޮމެޓީއާއެކު ވަނީ އެއްބަސްވުމެއްގައި ސޮއިކޮށްފައެވެ.\nބިދަބިން ބޮޑުބެރު ގްރޫޕުގެ މެނޭޖަރު މުހައްމަދު އާސިމް (އާއްކޮ) ބުނީ އަންނަ އަންގާރަ ދުވަހު ހުޅުދެލީގައި އެ ގުރޫޕުން ބޮޑުބެރުގެ އަޑު ގުގުމާލާނެ ކަމަށެވެ.\nއަދި ހުޅުދެއްޔަށް ބިދަބިން މީގެ ކުރިން ދެ ފަހަރަކު ގޮސްފައިވާއިރު، އެރަށަކީ ބިދަބިން ބޮޑުބެރު ގުރޫޕާ ގާތް ގުޅުމެއް އޮންނަ، މެހެމާންދާރީގައި ނަމޫނާ ރަށެއް ކަމަށް އާއްކޮ ފާހަގަކުރިއެވެ.\nމިއަހަރުގެ ބޮޑު އީދަށް ބިދަބިން އިން ވަނީ ވަރަށް ބޮޑަށް ތައްޔާރުވެފައެވެ.\nބިދަބިން އަކީ ބޮޑުބެރުގެ އިތުރުން ސަގާފީ އެކިކަހަލަ ހަރަކާތްތަކުގައި ވެސް ރާއްޖޭގައި ނަގާ ކިޔާ އެއް ގުރޫޕެވެ. އެގޮތުން މި އީދުގައި އެ ގުރޫޕުން ތައާރަފްކޮށްފައިވާ ޕެކޭޖުގައި ވެސް ސަގާފީ އެތައް އައިޓަމްތަކާއި ޒަމާނީ ލަވަތަކެއް ހިމަނާފައިވާނެ ކަމަށް އާއްކޮ މައުލޫމާތުދެ އެވެ.


Riyaasee Inthikhaabu Baathilukuna Jehey Sababeh Neh - Supreme- Court\nނިމިދިޔަ ރިޔާސީ އިންތިޚާބުގެ ނަތީޖާއަށް ބަދަލު އަންނަ ވަރުގެ އެއްވެސް ކަމެއް ހިނގާފައިނުވާ ކަމަށް ކަނޑައަޅައި އިންތިޚާބު ބާތިލް ނުކުރާ ގޮތަށް ސުޕްރީމް ކޯޓުން ހުކުމްކޮށްފިއެވެ.\nނިމިދިޔަ ރިޔާސީ އިންތިޚާބުގައި އޮޅުވާލުންތަކެއް ހުރި ކަމަށްބުނެ ޕީޕީއެމްގެ ރިޔާސީ ކެނޑިޑޭޓް ރައީސް ޢަބްދުﷲ ޔާމީން ޢަބްދުލްޤައްޔޫމްގެ ފަރާތްޕުޅުން ހުށަހެޅުއްވި ދުސްތޫރީ މައްސަލަ ބެއްލެވުމަށްފަހު، އިންތިޚާބު ބާތިލު ނުކުރުމަށް ސުޕްރީމް ކޯޓުން ނިންމާފައި ވަނީ މައްސަލަ ބެއްލެވި ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުންނެވެ.\nޙުކުމްގައި ބުނެފައިވަނީ އެމްސެވަންއަށް ވޯޓު ކަރުދާސް ޕްރިންޓު ކުރުމަށް ދިނުމަކީ ރިޔާސީ އިންތިޚާބުގެ ވޯޓު އޮޅުވާލުމަށް ފުރުޞަތު ދިން ކަމުގެ ދަލީލެއް ނޫން ކަމަށެވެ. އަދި އެކުންފުނިން ވޯޓު ކަރުދާހުގައި މަކަރު ހެދިކަމާއި ނާޖާއިޒު ފައިދާ ނެގިކަން ސާބިތު ކޮށްދޭން މައްސަލަ ހުށަހެޅުއްވި ފަރާތުން އެއްވެސް ހެއްކެއް ނުވަތަ ޤަރީނާއެއް ހުށަހަޅާފައި ނުވާ ކަމަށް ޙުކުމްގައި ބުނެފައިވެއެވެ.\nވޯޓު ކަރުދާސް ޕްރިންޓު ކުރުމަށްފަހު ބަހައްޓާފައިވާ ތަނަކީ ސެކިއުރިޓީ ދަށް ތަނެއް ކަމަށް އިލެކްޝަނުން މި މައްސަލާއިގެ އަޑުއެހުންތަކުގައި ބަޔާންކޮށްފައިވީ ނަމަވެސް ޙުކުމްގައި ބުނެފައިވަނީ ވޯޓު ކަރުދާސް ބަހައްޓާފައި ހުރި ތަނުގެ ސެކިއުރިޓީ ދަށް ކަމާއި ވޯޓު ކަރުދާހަށް ބަދަލުތަކެއް ގެނެސްފައިވާ ކަމުގެ އެއްވެސް ހެއްކެއް މައްސަލަ ހުށަހެޅުއްވި ފަރާތަށް ޝަރީޢަތަށް ހުށަހެޅިފައި ނުވާ ކަމަށް ޙުކުމްގައި ބުނެފައިވެއެވެ.\nއަދި ބުނެފައިވަނީ އެތަނަށް އިލެކްޝަންސް ކޮމިޝަންގެ މުވައްޒަފުން ނޫން އެހެން ބަޔަކު އެތަނަށް ވަން ކަމަށް މައްސަލަ ހުށަހެޅުއްވި ފަރާތުން ބުނެފައިވީ ނަމަވެސް ވޯޓު ކަރުދާސް ބަހައްޓާފައިވާ ތަނުގެ ސަލާމަތީ ކަންކަން ދަށްވެގެން އެކަމުގެ އެއްވެސް ރިޕޯޓެއް ފުލުހުން ހުށަހަޅާފައި ނުވާ ކަމަށް ޙުކުމްގައި ބުނެފައިވެއެވެ.\nމައްސަލަ ހުށަހެޅުއްވި ފަރާތުން އިންތިޚާބުގައި ފާހަގަ ޖެހުމަށް ބޭނުން ކޮށްފައިވާ ގަލަމަކީ ދެލި ފުހެވޭ ގަލަމެއް ކަމަށް ބުނެފައިވާއިރު ވޯޓުލާއިރު އަމިއްލަ ގަލަމެއް ގެންދަން އިލްތިމާސްކޮށްފައިވާ ކަމަށްވެސް ޙުކުމްގައި ބުނެފައިވެއެވެ. އަދި މަރުކަޒުގައި ހުރި ގަލަމަކީ ދެލި ފުހެވޭ ގަލަމެއް ކަމަށް ތުހުމަތުކުރާއިރު އަމިއްލަ ގަލަމުން ވޯޓުލީ މީހުންގެ ޢަދަދާއި މަރުކަޒުގައި ހުރި ގަލަމުން ވޯޓުލީ މީހުންގެ ޢަދަދެއް މައްސަލަ ހުށަހެޅުއްވި ފަރާތުން ހުށަހަޅާފައިނުވާކަން ޙުކުމްގައި ބަޔާންކޮށްފައިވެއެވެ.\nއިންތިޚާބު ބާތިލް ކުރުމަށްވެސް ހުށަހަޅާފައިވާ މައްސަލާއިގެ ޙުކުމް އިއްވަމުން އުއްތަމަ ފަނޑިޔާރު ވިދާޅުވީ އިންތިޚާބުގައި ވާދަކުރެއްވި ދެ ކެންޑިޑޭޓުންގެ ދެމެދުގައި އޮތް ވޯޓުގެ ފަރަޤު ބަދަލުވެ ނަތީޖާއަށް އަސަރު ކުރާވަރުގެ ކަންކަން ހިނގި ކަމުގެ އެއްވެސް ހެއްކެއް ނެތް ކަމަށެވެ. އުއްތަމަ ފަނޑިޔާރު ވިދާޅުވީ ދުނިޔޭގެ އެހެން ޤައުމުތަކުގައިވެސް އިންތިޚާބު ބާތިލް ކުރަނީ ތީޖާއަށް އަސަރު ކުރާ ވަރުގެ ކަންކަން ހިނގާފައި އޮތުމުން ކަމަށެވެ.\nފުލުހުންނާއި ސިފައިން މެދުވެރިކޮށް އިންތިޚާބުގައި ހިނގާފައިވާ ކަންކަން ތަޙްޤީގު ކޮށްދިނުމަށް މައްސަލަ ހުށަހެޅުއްވި ފަރާތުން އެދިފައިވީ ނަމަވެސް އެކަން އެގޮތަށް ތަޙްޤީގް ކޮށްދޭން ޖެހޭ އެއްވެސް ސަބަބެއް ނެތް ކަމަށް ޙުކުމް އިއްވަމުން އުއްތަމަ ފަނޑިޔާރު ވިދާޅުވިއެވެ. އެމަނިކުފާނު ވިދާޅުވީ އިންތިޚާބުގައި އެކަށީގެން ނުވާ ނުފޫޒެއް ފޯރާފައިވާ ކަމުގެ އެއްވެސް ދަލީލެއް އެ މައްސަލާގައި ހުށަހެޅިފައި ނެތް ކަމަށެވެ.


minivan galamuge replica eh nerumakee adhayaa hilaafu kameh: Sattar\nމިނިވަން އެގެރިމެންޓައި ސޮއިކުރި ގަލަމުގެ ރެޕްލިކާއެއް ނެރުމަކީ ވަރަށް އާދަޔާހިލާފު ކަމެއް: ސައްތާރު\nމިނިވަން ކަމުގެ އެގެރީމެންޓްގައި ސޮއި ކުރި ގަލަމުގެ ނަމޫނާ ގަލަމެއް އާންމު ކުރުމަކީ ވަރަށް އުފާވެރި އާދަޔާހިލާފު ކަމެއް ކަމށާއި އަބްދުއް ސައްތާރު މޫސާދީދީ ވިދާޅުވެއްޖެ އެވެ.\nއަމިއްލަ ފަރާތެއް ކަމަށްވާ އަލީ ހާލިދު މިނިވަން ފަންސާހާ ގުޅުވައި "މިނިވަން ގަލަން" އެ ނަމުގައި ނެރުނު ރެޕްލިކާ ރަސްމީކޮށް އިފްތިތާހު ކޮށްދެއްވަމުން ނިޝާން އިއްޒުއްދީނުގެ ވެރިޔާ ސާހިބުއް ސައާދާ އަބްދުއް ސައްތާރު މޫސާދީދީ މިއަދު ވިދާޅުވީ ރާއްޖޭގެ މިނިވަން ކަމަށް 50 އަހަރު ފުރެން 21 ދުވަހަށްވެފައިވާއިރު މިނިވަން ފަންސާސް ފާހަގަ ކުރުމަށް އެތައް ކަމެއް އެތައް ގޮތަކުން ރޭވި ހިނގަމުން އެބަދާ ކަމަށާއި ނަމަވެސް މިނިވަން ކަމަށް 50 އަހަރު ފުރޭ އިރު އެ މިނިވަންކަން ހޯއްދަވައިދެއްވި އޭރުގެ ބޮޑު ވަޒީރު އަދި ފަހުން ރައީސުލް ޖުމްހޫރިއްޔާ، އިބްރާހިމް ނާސިރު މިިނވަން ކަމުގެ އެގްރިމެންޓްގައި ސޮއި ކުރެއްވި ގަލަމުގެ ރެޕްލިކާލާއެއް ނެރުމަކީ ވަރަށް އާދަޔާހިލާފު ކަމެއް ކަމަށެވެ. އަދި ލިބޭ ބޮޑު އުފަލެއް ކަމަށެވެ.\n"އެ ގަލަމުގެ ރެޕްލިކާއެއް، ކޮޕީއެއް ނުވަތަ އެއާ ވަރަށް އެއްގޮތް ގޮތަކަށް ތައްޔާރުކޮށް އާންމުންގެ ތެރެއަށް ނެރުމުގެ ހިޔާލަކީ މާ ގިނަ މީހުން ކޮށްފައިވާ ހިޔާލެއް ނޫން. މިހެންދަންނަވާއިރު މިހާތަނަށް އެ ހިޔާލު ކުރައްވާފައި އޮތީވެސް އަލީހާލިދު އެކަނިހެން ހީވަނީ."\nސައްތާރު ވިދާޅުވީ އެމަނިކުފާނަށް އެނގިވަޑައިގެންފައިވާ ގޮތުގައި އަލީ ހާލިދު އެހިޔާލު ކުރެއްވީ ހަތަރު ވަރަކަށް އަހަރު ކުރިން އެގަލަމާއެކު އެމަނިކުފާނާއި ކަރަންކާ އިބްރާހިމް ރަޝީދު ދެއްވި އިންޓަވިއު އެއް ފެނި ވަޑައިގެން ފޮޓޯތައް ބަލައްވައި، އެހެން ނަމަވެސް އަސްލު ގަލަށް ދެކެވަޑައި ނުގެން ކަމަށެވެ.\n"މިވަން ފަންސާހާ ގުޅިގެން މިއީ ކުރެވޭ ވަރަށް އާދާހިލާފު ކަމެއް އަލީ ހާލިދު އެ ކުރެއްވީ،"\nސައްތާރު ވިދާޅުވީ އެމަކިފާނަށް ގަލަން ނާސިރު ހަދިޔާ ކުރެއްވި ގޮތުގެ ތަފުސީލު މިހާރު ބޭނުން ނުވާ ކަމަށާއި އެކަން 50 އަހަރުގެ މާޒީއާ އެކުވެގެން ގޮސްފައިވާ ކަމަށެވެ. ނަމަވެސް އެމަނިކުފާނަށް ވެ ވަޑައިގެންނެވި އެންމެ ފުރިހަމައަށް އަމާނާތްތެރި ކަމާއެކު ގަލަން ރައްކާތެރި ކަމާއެކު ބެލެހެއްޓުމުގެ މަސައްކަތް އަބަދު ކުރައްވާ ކަމަށެވެ.\n"އެއީ ޕާސަނަލް ގޮތުން ނާސިރު އަޅުގަނޑަށް ދެއްވި ހަދިޔާއެއް ކަމަށް އަޅުގަނޑު ދެކެނީ. އެ ގަލަމަކީ އެމަނިކުފާނުގެ އަމިއްލަފުޅު، އަދި އަމިއްލަފުޅަށް ބޭނުން ކުރައްވާ ވެސް ގަލަން."\nމި ރަސްމިއްޔާތުގައި ހޯމް މިނިސްޓަރު އުމަރު ނަސީރު ވިދާޅުވީ އަލީ ހާލިދު މިނިވަން ފަންސާހާ ގުޅުވައިގެން ނެރުއްވި "މިނިވަން" ގަލަމަކީ ވަރަށް ފުރިހަމަ މަސައްކަތެއް ކަމަށާއި މިނިވަން ކަމުގެ އެގްރިމެންޓްގައި ސޮއި ކުރި ގަލަން އަބްދުއް ސައްތާރު މޫސާދީދީ ރައްކާތެރި ކަމާއެކު ބަލަހައްޓަވާނެ ކަމާމެދު ޝައްކު ނުކުރައްވާ ކަމަށެވެ. އެކަމުގައި އެހީއަކަށް ބޭނުންފުުވެ ވަޑައިގެންފިނަމަ އެ އެހީ ސަރުކާރުން ދެއްވާނެ ކަމަށެވެ.\nމިނިވަން ކަމުގެ އެގްރިމެންޓްގައި ސޮއި ކުރި ގަލަން އެހެން ދެ ހާދިސާއަކުން ވެސް ވަނީ ހާއްސަވެ ތާރީހުގެ ތެރެއަށް ވަދެފައެވެ. އެއީ އިނގިރޭސި ރާނީ ކްއީލް އެލިޒެބަރު ދޭއް، ރާއްޖެއަށް ކުރެއްވި ދަތުރުފުޅުގައި އިތްޒަތްތެރިން ސޮއި ކުރައްވާ ފޮތުގައި ސޮއި ކުރެއްވުމަށް ބޭނުން ކުރެއްވީ ވެސް އެ ގަަލަމެވެ. އަދި ސްރީލަންކާގެ ބޮޑު ވަޒީރު ސްރީމާވޯ ބަންޑާރަ ނައިކަ ރާއްޖެ ވަޑައިގެން މެހުމާނުން ސޮއި ކުރައްވާ ފޮތުގައި ސޮއި ކުރެއްވީ ވެސް އެ ގަލަމުންނެވެ.\nކަރަންޓީނުގައި ތިބި 49 މީހަކު ދޫކޮށްލައިފި


Fannaanaku Trump ah le'in varugadha message eh dheefi! | Mihaaru\nކުރުހުންތެރިއާ އިލްމާ ގޯ ލޭ ބޭނުންކޮށްގެން ތަސްވީރެއް ކުރަހަނީ\nފަންނާނަކު ޓްރަމްޕަށް ލެއިން ވަރުގަދަ މެސެޖެއް ދީފި\nފާތިމަތު މުނާލް ޝުޖާއު\n26 ޖެނުއަރީ 2017 - 06:13\nޑޮނަލްޑް ޓްރަމްޕް ރައީސްކަމަށް ހުވާ ކުރުމުގެ މުނާސަބަތާ ދިމާކޮށް އެކިއެކި ކަންތައްތައް އެމެރިކާގައި ހިނގި އެވެ. އޭގެ ތެރެއިން އެންމެ ބޮޑަށް ފާހަގަވި އެއް ކަމަކީ އަންހެނުންގެ ހައްގުތައް ހިމާޔަތް ކުރުމުގެ ހިނގާލުންތަކާއި މުޒާހަރާތަކެވެ. ސިޔާސީ އެކިއެކި މެސެޖްތައް ދިނުމަށް އެމެރިކާގެ ރައްޔިތުން އެކިއެކި ގޮތްތައް ޚިޔާރުކުރި އެވެ. ލަވަކިޔުންތެރިންނާއި ލިޔުންތެރިން އަދި އެކިއެކި ފަންނާނުން ވެސް އެ މީހުން އެކިއެކި މެސެޖްތައް ދިނެވެ. މީގެ ތެރޭގައި ނަސްލީ އިމްތިޔާޒުތައް ނައްތާލުމަށް ގޮވާލާ މެސެޖްތައް ވެސް ހިމެނެ އެވެ.\nއެމެރިކާގެ އާޓިސްޓް އިލްމާ ގޯ މެސެޖް ދިނީ ވަރަށް އާދަޔާޚިލާފު ގޮތަކަށެވެ. އޭނާ ދިން މެސެޖަކީ އަމިއްލަ ލެއިން ދިން މެސެޖެކެވެ. ދިހަ ފޫޓާއި 15 ފޫޓުގެ ބޮޑު ތަސްވީރެއް ލެއިން ކުރެހުމަށް ޚިޔާލުކޮށް އެކަން އޭނާ ފެށި އެވެ. މި ކުރެހުމަށް އިތުރު 50 މީހަކު ވެސް ލޭ ދިން ކަމަށް އޭނާ ބުނެ އެވެ.\n'ރައިޒް އަޕް ދަ ޔަންގް' ކިޔާ މި ކުރެހުމުގައި ފެންނަނީ ނަސްލީ ގޮތުން ތަފާތު؛ ފިރިހެނުންނާއި އަންހެނުން އެމެރިކާގެ ދިދަ ފަހާ ތަނެވެ. މި ކުރެހުމަށް ހިޔާލު ހޯދާފައިވަނީ 19 ވަނަ ގަރުނުގައި ހެންރީ މޮސްލާ ކުރަހާފައިވާ 'ބާތް އޮފް ދަ ފްލޭގް' އިންނެވެ.\nއިލްމާ ބުނިގޮތުގައި މި ކުރެހުމުން ދޭހަކޮށްދޭން ބޭނުންވަނީ އެއްބައިވަންތަ ކަމެވެ. ޑޮނަލްޑް ޓްރަމްޕްގެ ރިޔާސީ ކެމްޕޭނުގެ ސަބަބުން، އެމެރިކާގެ ނަސްލީ ގުރޫޕުތައް ވަރަށް ބޮޑަށް ބައިބައިވި އެވެ. އިލްމާގެ މި ތަފާތު ކުރެހުމަށް ލޭ ހަދިޔާ ކުރީ ވެސް އެކި ނަސްލަށް ނިސްބަތްވާ މީހުންނެވެ. އަދި އެ ކުރެހުން ޝޭޑުކޮށް ކުލަ ޖައްސާފައި ވަނީ އެކި ލޭޔަރަށް ލޭ ބޭނުން ކޮށްގެނެވެ. އިލްމާ ބުނިގޮތުގައި ލެއިން ކުރަހަން އޭނާ ޖެހިލުމެއް ނުވި އެވެ. ސަބަބަކީ އެ ކުރެހުމުން ރަމްޒު ކޮށްދޭން ބޭނުންވި ހާއްސަ މެސެޖެކެވެ. އެމެރިކާ ވަރުގަދަ ގައުމެއް ގޮތަށް ބިނާވެފައިވަނީ އެ ގައުމުގައި މަސައްކަތް ކުރާ ނަސްލީ ގޮތުން ތަފާތު މީހުންގެ ސަބަބުންނެވެ. މި ކުރެހުމުގައި، އެމެރިކާގެ ނޭޓިވް މީހުން، ކަޅު މީހުން، ލެޓީނާ އަދި މުސްލިމް ދެ މީހަކު ވެސް ދައްކާފައިވެ އެވެ.\n19 ވަނަ ގަރުނުގައި ކުރުހުންތެރިޔާ ހެންރީ މޮސްލާގެ ކުރުހުން 'ބާތް އޮފް ދަ ފްލޭގް'\nއިލްމާ ގޯ ލޭ ބޭނުންކޮށްގެން ކުރުހި ތަސްވީރު\nލޭ ބޭނުންކޮށްގެން ޝޭޑުކޮށް ކުރަހާފައި އޭގެ މަތިން ވާނިޝް އުނގުޅި އެވެ. މިހާރު މި ކުރެހުން ބަހައްޓާފައިވަނީ ލޮސް އެންޖެލެސްގެ ގެލެރީއެއްގަ އެވެ. އިލްމާ ބުނިގޮތުގައި، މަގުމަތީގައި މީހުން މުޒާހަރާކޮށް، ލަވަކިޔުންތެރިން ލަވަ ކިޔާ ފަދައިން، އޭނާގެ ހިޔާލުތައް ފާޅުކުރަނީ ކުރެހުމުންނެވެ.\nއިތުރު ލިޔުންތައް އާޓް އެގްޒިބިޝަން ޑޮނަލްޑް ޓްރަމްޕް


Arsenal ah kulhen beynun vi: De Jong | Mihaaru\n11 ޖުލައި 2019 - 09:075comments\nގިނަ ކްލަބްތަކަކުން އުމުރުން 22 އަހަރުގެ ޑި ޔޮން ހޯދަން ޝައުގުވެރިކަން ފާޅުކޮށްފައިވަނިކޮށް ބާސެލޯނާ އިން އޭނާ ގަތީ 84 މިލިއަން ޑޮލަރުގެ ޓްރާންސްފާ ފީ އެއް ދެއްކުމަށް ފަހު އެވެ. ޑި ޔޮން ހޯދަން ދެން މަސައްކަތްކުރީ ޕީއެސްޖީގެ އިތުރުން ޔުވެންޓަސް އެވެ.\nނެދަލެންޑްސްގެ ކްލަބް ވިލެމް އިން 2004 ވަނަ އަހަރު ޔޫތު ކެރިއަރު ފެށި ޑި ޔޮންގެ ވިދުން ޒުވާން އުމުރުގައި ވެސް ގަދަވުމުން 2016 ވަނަ އަހަރު އަޔަކްސް އިން އޭނާގެ ސޮއި ހޯދި އެވެ. ޑި ޔޮން އަކީ ކުރިން އަޔަކްސް އެކެޑަމީގައި ކުޅުނު ކުޅުންތެރިޔެކެވެ. އަޔަކްސްގެ އިތުރުން ޑި ޔޮން އަންނަނީ ނެދަލެންޑްސް ގައުމީ ޓީމުގައި ވެސް މޮޅު ކުޅުމެއް ދައްކަމުންނެވެ.\nނެދަލެންޑްސްގެ ފުޓްބޯޅަ މަޖައްލާއަކަށް ދިން އިންޓަވިއުއެއްގައި ޑި ޔޮން ބުނީ ކުރިން އޭނާ ބޭނުންވީ މާކް އޯވަމާސްގެ ކެރިއަރުގައި ދިޔަ މަގުން ކުރިއަށް ދިއުމަށް ކަމަށެވެ. އެ ގޮތުން އަޔަކްސް ދޫކޮށްލުމަށް ފަހު އެންމެ ފުރަތަމަ ކުޅެން ބޭނުންވީ އާސެނަލަށް ކަމަށް ޑި ޔޮން ބުންޏެވެ.\n"އަހަރެންގެ ސިކުނޑީގައި އޮތް ފުޓްބޯޅައިގެ ލިސްޓަކީ ފުރަތަމަ އަޔަކްސް، ދެން އާސެނަލް. އެ އަށް ފަހު ބާސެލޯނާ. އަހަރެން އެންމެ ބޮޑަށް ސަޕޯޓްކުރި އޯވަމާސް ވެސް ދިޔައީ އެ މަގުން،" ޑި ޔޮން ބުންޏެވެ.\nޑި ޔޮން ބުނީ ވިސްނުން އެ ގޮތަށް ހުރި ނަމަވެސް ފުރަތަމަ ބާސެލޯނާ އަށް ބަދަލުވުމަކީ ހުރިހާ ކަމެއް ހާސިލްވުން ކަމަށެވެ.\n"ބާސެލޯނާ އަށް ކުޅުމަކީ ހުވަފެން. އެއީ ޔޯހަން (ކްރައިފް)ގެ ސްޓައިލްގައި ކުރިއަށްދާން ބޭނުންވާ ކޮންމެ ކުޅުންތެރިއެއްގެ ހުވަފެނަށް ވާނީ ބާސެލޯނާ އަށް ކުޅެލުން. އަހަރެންގެ ކެރިއަރުގައި ވަރަށް އަވަހަށް އެ ނަސީބު ލިބިއްޖެ،" ޑި ޔޮން ބުންޏެވެ.\nޑި ޔޮންގެ އިތުރުން މިދިޔަ ސީޒަނުގެ ޗެމްޕިއަންސް ލީގުގެ ސެމީ އަށް ދިޔަ އަޔަކްސް ޓީމުގެ ކެޕްޓަންކަން ކުރި ޒުވާން ޑިފެންޑަރު މެތިއަސް ޑި ލިޓް ހޯދަން ވެސް ބާސެލޯނާ އިން މަސައްކަތްކުރި އެވެ. އެކަމަކު ޑި ލިޓް ވަނީ ބާސެލޯނާގެ ހުށަހެޅުމަށް ނޫނެކޭ ބުނެ ޔުވެންޓަސްއާ ގުޅެން އެއްބަސްވުމަކަށް އައިސްފަ އެވެ.\nއިތުރު ލިޔުންތައް ބާސެލޯނާ އާސެނަލް


Velana Airport ge Plan Thah GMR Aa Hissaa Kohfi\nވެލާނާ އެއާރޕޯޓްގެ ޕްލޭންތައް ޖީއެމްއާރާއި ހިއްސާކޮށްފި!\n-3months ago 10 - ފާތިމަތް ޝިމްނާ\nވެލާނާ އިންޓަރނޭޝަނަލް އެއަރޕޯޓްގެ ތަރައްގީގެ ޕްލޭންތައް މޯލްޑިވްސް އެއަރޕޯޓްސް ކޮމްޕެނީ (އެމްއޭސީއެލް) އިން ޖީއެމްއާރާއި ހިއްސާކޮށްފި ކަމަށް ރާއްޖޭގެ ބައެއް މީޑިއާތަކުން ރިޕޯޓްކޮށްފިއެވެ.\nގޮތުން އެއާޕޯޓް ތަރައްޤީ ޕްލޭން ގެ މައުލޫމާތު ހިއްސާކޮށްފައިވަނީ ޖީއެމްއާރުގެ އެއަރޕޯޓްތައް ބަލަހައްޓާ އިސްވެރިޔާ ބީ ސިރިޕަތީއާކަމަށް ބުނެއެވެ.\nމީޑިއާ މިރިޕޯޓްތައް ބުނާގޮތުން އެއާޕޯޓްގެ މައުލޫމާތު ދިނުމުގެ ކަންކަން ކޮށްފައިވަނީ އިކޮނޮމިކް މިނިސްޓްރީގެ ދަށުން ނެވެ. އެބައްދަލުވުމުގައި އެއާރޕޯޓްގައި ހިނގާ ޕްރޮޖެކްޓްތަކުގެ ކުރެހުންތަށް ވެސް ދައްކާފައިވާކަމަށް ބުނެއެވެ.\nއެކަމަކު މިމައްސަލައިގެ ހަގީގަތް އޮޅުންފިލުވުމަށް ވޮއިސްއިން ކުރި މަސއްކަތުގައި އެމްސީއެލް އަދި އިކޮނޮމިކް މިނިސްޓްރީގެ އޮފިޝަލަކާ ގުޅަންއުޅެ ފޯނަށް ޖަވާބު ނުދެއްވާތީ ސާފެއް ނުވިއެވެެ.\nބައެއް މީޑިއާ ތަކަށް މައުލޫމާތު ދެއްވަމުން އެމްއޭސީއެލްގެ އިސްބޭފުޅަކު ވިދާޅުވެފައިވަނީ އެއާރޕޯޓްގެ އެއްވެސް އޮފީހަކަށް ސިރިޕަތީ ވަދެފައިނުވާކަމަށެވެ. ނަމަވެސް އެއާރޕޯޓްގެ ވީއައިޕީ ލައުންޖުގެ ތެރެއިން ބައެއް ފަހަރު ފުރަން އައިސް އިންނަ އިރު އޭނާ ފެންނަ ކަމަށްވެސް އެބޭފުޅާ ވިދާޅުވެފައި ވެއެވެ.\nޒަކަރިއްޔާ އަލީ ތުޅާދޫ\nދިވެހީންގެ އެއާާޕޯޓް އެއްވެސްް ބޭރުބަޔަކަށް ދޫކުރުަމަކީ ޤަބޫލު ކުރެވިގެން ވާނެކަމެއްނޫއް އެއީ ދިވެހީންގެ ދިވެހި މައިދޮރާށި އެއީއަހަރެމެންގެ އަތުން އަދިކޮޑުުުންންާާ އަމިއްލަ އޮޑިދޯނިފަހަފުގައި ވަަރަށްދުރު ދަތުރުކޮޮޮޮށްް ކުރެވިފައިވާ ސަގާފީ މަސަތްކަތެއް .............\nހުޅުލޭ އެއާޕޯޓަކީ ދިވެހި ރައްޔިތުން ނިކުމެ ހެދިތަނެއް އެއާޕޯޓް ފުރަތަމަ ހެދިއިރު ހުރިހާ ރަށަކުން މީހުން އައިސް ހަދާފައޮއި ދިވެހިންގެ މިލްކެއްމީ އެވެސް ރައިސަކަށް ނޫނީ ސިޔާސީ ފަރާތަކައް މިއެއާޕޯޓް ރާއްޖެ ނޫން އެހެން ބަޔަކަށް ދިނުމުގެ ހައްގެއް ނޯނާނެ. އެހެން ނޫނަސް ކޮންގައުމަކުންތަ އެގައުމުގެ މައި އެޔާޕޯޓް ބޭރު ބައެއްހިންގަން ދެނީ\nދޮވެހި ރައްޔިތުންނޭ ކިތަންމެ ޕާޓިވެގެން އުޅުނަސް ޕާޓީން ކުރާ ގޯސްކަންތައްތަކައް އެއްބާރުލުން ނުދެމާހިނގާ ނަމަނަމަ އެއާޕޯޓުގަނޑު ބޭރުބަޔަކައް ދިނުމާ ދެކޮޅުހައްދަވާ އަޅުގަނޑުމެން އުޅުނުވަރައްވުރެން މިނިވަން ކަންމަތީ އަޅުގަނޑުމެންގެ ދަރީން އުޅެން މިގައުމު ބާއްވާފަ އަބަދުގެ އަބަދައް މިދުނީޔެއާ ވަކިވަމާ\nވާޓް؟ ރައީސް ވިދާޅުވީ އެއަރޕޯރޓް ތަރައްގީ ކުރަން ފަށާފައި އޮތީ އެއްވެސް ޕްލޭނެއް ނެތިއޭ. ތީދެން ކޮންތާކުން އައި ޕްލޭނެއް؟ މިހާ އަވަހަށް ޕްލޭނެއް ތައްޔާރުކޮށްލީތަ؟ ވާއު!\nތި ޕްލޭނަށް ރަނގަޅު ޕްރޮޕޯސަލް އެއް ހުށައަޅާނެ ޖީއެމްއާރ އިން ބަލަން ތިބޭތި\nމިދެން ހަތަރެސްކަން ހަމަވަނީ ކައިރިވާންވެސް ނުވާވަރު ބައެއްގެ ދަށުވެގެން ވެރިކަމަށް އައީމަ ވާނެގޮތް މިވަނީ އުނުގައޮތް ފޮށައިވެސް ގެއްލޭނެ؟؟؟\nތިދެން ކަމާޖެހުނީ އަނެއްކާ ވެލާނާ އެއަރ ޕޯޓް ތިވިއްކާލީ ސައްކެއްވެސްނެއް ދިވެހިންތިބޭ ދެން އަތް ޖަހަން\nގާޒީން ހޯދަން އިއުލާންކޮށްފި038 minutes ago\nޕީއެސްއެމް ރީސްޓްރަކްޗަރކޮށް މުވައްޒަފުން ވަކިކުރަނީ 1 1 day ago\nމޯދީއާއި ކައިރި މުސްތަގްބަލެއްގައި ބައްދަލުވާާން އެދެން: ރައީސް ޞާލިހު034 minutes ago


Raees Nasheed kulhuvvi match in majlis balivejje\nމަޖިލީސް ޓީމުގައި ރައީސް ނަޝީދު ކުޅުއްވަނީ\nކުރިކެޓް ކާނިވަލުގައި ރައީސް ނަޝީދު ކުޅުއްވި މެޗުން މަޖިލިސް ބަލިވެއްޖެ\n26 އޭޕްރީލް 2021 - 10:43:33\nރަމަޟާން ކުރިކެޓް ކާނިވަލުގައި މަޖިލީހުގެ ރައީސް، މުހައްމަދު ނަޝީދު ހިމެނިވަޑައިގެންނެވި މަޖިލިސް ޓީމު ފުރަތަމަ މެޗުން ބަލިވެއްޖެއެވެ. އާދިއްތަ ދުވަހު ހަވީރު މަޖިލީސް ޓީމު ބަލިވީ އިމިގްރޭޝަނުން އަތުންނެވެ. މިއީ ރަމަޟާން ކުރިކެޓް ކާނިވަލުގައި ހިމެނޭ އޮފީސް މުބާތެވެ.\nއާދިއްތަ ދުވަހު ހަވީރު ކުޅުނު މި މެޗުގެ ޓޮސް ދިމާވީ މަޖިލީސް ޓީމަށެވެ. މަޖިލީސް ޓީމަށް ޓޮސް ދިމާވުމުން އެ ޓީމުން ގަސްދުކުރީ ފުރަތަމަ އުކާށެވެ. އިމިގްރޭޝަން ޓީމުން ކުޅެން އަރައި ހަތްދިހަ އަށް ލަނޑު ހެދިއެވެ. މި މުބާރާތް ކުޅެނީ އަށް އޯވަރަށެވެ.\nޖަވާބުގައި މަޖިލީސް ޓީމުން ކުޅެން ނުކުމެ ހެދުނީ ފަންސާސް އަށް ލަނޑެވެ. މަޖިލީހުގެ ރައީސް މި މެޗުގައި ސާދަ ލަނޑު ހެއްދެވިއެވެ. މި ޓީމުގައި މަޖިލީހުގެ މެޖޯރިޓީ ލީޑަރު އަލީ އާޒިމްއާ، ނިލަންދޫ ދާއިރާގެ މެންބަރު އަބްދުލް މުހްސިން އަދި ހުޅުމާލޭ މެންބަރު އަލީ ނިޔާޒް، ހެންވޭރު ދެކުނު މެންބަރު ހަސަން ލަތީފު އަދި ބިލެއްދޫ ދާއިރާގެ މެންބަރު ދޮންބިލެއް އަހްމަދު ހަލީމް ކުޅުއްވިއެވެ. މި ޓީމުން އެންމެ ރަނގަޅަށް ކުޅުނީ ސަތާރަ ލަނޑު ޖެއްސެވި، އެމްޑީޕީގެ ޕީޖީ ލީޑަރ އަލީ އާޒިމްއެވެ.\nރަމަޟާން ކުރިކެޓް ކާނިވަލުގެ އޮފީސް މުބާރާތުގެ ބައިގައި ހަ ޓީމެއް ވާދަކުރެއެވެ.


vnews - Umurakee hamaekani number eh kamah bunaa bunumuge misaaleh\nއުމުރަކީ ހަމައެކަނި ނަމްބަރެއް ކަމަށް ބުނާ ބުނުމުގެ ފުރިހަމަ މިސާލެއް\nބަލާ ބެލުމަށް މީހެއްގެ އުމުރު ނޭނގުމަކީ މައްސަލައެއް ނޫނެވެ. އާއްމު ގޮތެއްގައި އުމުރަކީ ނަމްބަރެކޭ ބުނެ އުޅޭ އުޅުމުގެ ފުރިހަމަ މިސާލެއް މިވަނީ ފެނިފައެވެ. ސިންގަޕޫރުގެ ސުޕަރ މޮޑެލެއްގެ ގޮތުގައި މީގެ ކުރިން ހަރަކާތްތެރިވުމަށް ފަހު މިހާރު ޕްރޮފެޝަނަލް ފެޝަން ފޮޓޮގްރާފަރެއްގެ ގޮތުގައި ހަރަކާތްތެރިވަމުންދާ ޗުއަންގދޯ ޓޭން ސޯޝަލް މީޑިއާގައި އާއްމުކޮށްފައިވާ ފޮޓޯތައް ބަލާފައި އޭނާއަކީ އުމުރުން 50 އަހަރުގެ މީހެކޭ ނުބުނާނެވެ.\nއާއްމު ގޮތެއްގައި ސީޑީގެ ގޮތުގައި ރަހުމަތްތެރިންނާއި އަދި މޮޑެލެއްގެ ގޮތުގައި ހަރަކާތްތެރިވިިއިރު ފެޝަންގެ ދާއިރާގެ މީހުންގެ މަޝްހޫރުވެފައިވާ ޓޭން ދުވަސްތަކަކަށް ފަހު އޭނާގެ ފޮޓޯތަކެއް ސޯޝަލް މީޑިއާގައި އާއްމުކުރުމާއި އެކު އެ ފޮޓޯތައް ވަނީ އިންޓަނެޓާއި ސޯޝަލް މީޑިއާގައި ވައިރަލްވެގެން ގޮސްފައެވެ. އުމުރުން ފަންސާސް އަހަރުކަމަށް ޓޭން ލިޔެފައިވި ނަމަވެސް ގިނަ ބަޔަކަށް ވަނީ އެކަން ގަބޫލުކުރަން ދަތިވެފައެވެ.\nމީގެ ކުރިން ޗައިނީސް ޕޮޕް ލަވަކިޔުންތެރިއެއްގެ ގޮތުގައި ވެސް އުޅެފައިވާ ޓޭންގެ ފޮޓޯތަކުގައިވާ އޭނާގެ ހަށިގަނޑު ފެނި ގިނަ ބަޔަކު ގަބޫލުކޮށްފައިވަނީ އޭނާއަކީ އުމުރުން 20ގެ އަހަރުތަކުގެ ކުރީކޮޅުގެ ޒުވާނެއްގެ ގޮތުގައެވެ. 1980އާއި 1990ގެ ކުރީކޮޅު ސިންގަޕޫރުގެ އެންމެ މަޝްހޫރު އެއް މޮޑެލުގެ ގޮތުގައި ހުރި ޓޭން މޮޑެލްކަން ދޫކޮށްލުމަށް ފަހު 1996 ވަނަ އަހަރުން ފެށިގެން ގެންދަނީ އޭނާގެ އެންމެ ގާތް އެކުވެރިޔާ ފްރޭ އޯއާއި އެކު ފެޝަން ފޮޓޯގްރާފަރެއްގެ ގޮތުގައި ހަރަކާތްތެރިވަމުންނެވެ. މި ދެ މީހުން ގުޅިގެން އުފައްދާފައިވާ ފޮޓޯގްރަފީ ކުންފުންޏަށް މިހާރު 10 އަހަރުވެފައިވާއިރު، ޓޭންގެ ކެރިއަރުގައި އޭނާ ވަނީ އޭޝިއާގެ އެންމެ މަޝްހޫރު ފަންނާނުންނާއި ހޮލީވުޑުގެ ބައެއް ސެލެބްރިޓީންގެ ފޮޓޯތައް ވެސް ނަގާފައެވެ. އަދި އެ މީހުންގެ ބައެއް މަސައްކަތްތައް މަޝްހޫރު ފެޝަން މެގަޒިންތަކުގައި ވެސް ވަނީ ފެނިގެން ގޮސްފައެވެ.\nޓޭން އޭނާގެ ޒުވާންކަމުގެ ސިއްރާއި ބެހޭ ގޮތުން މީގެ ކުރިން ސިންގަޕޫރުގެ ނޫހެއްކަމަށްވާ ސްޓްރެއިޓް ޓައިމްސްއަށް ދީފައިވާ އިންޓަވިއުއެއްގައި ބުނެފައިވަނީ، އޭނާއަކީ ދުޅަހެޔޮ ސިއްހަތެއްގައި ހުރުމަށް ގަވާއިދުން ކަސްރަތުކުރާ އަދި އެކަމަށް ދެވި ހިފާފައިވާ މީހެއްކަމަށެވެ. އަދި ރޭގަނޑުގެ ދަންގަޑީގައި ފެންވެރުމާއި، މާއިރާ ފެން ނުވާރާކަމަށާއި، އޭގެ ބަދަލުގައި ދަންވުމުގެ ކުރިން ފެންވަރާކަމަށެވެ. މީގެ އިތުރުން ކުކުޅު މަސް ޚާއްސަ ގޮތެއްގައި ޗިކަން ބްރެސްޓް ކެއުމުގައި އާއްމު ގޮތެއްގައި ހިމަނާކަމަށާއި، ހަފްތާއަކު ހަތަރު ފަހަރު ޖިމަށް ގޮސް ކަސްރަތުކުރާއިރު ފެތުމަކީ ގަވާއިދުން އޭނާ ކުރާކަމަށެވެ.


Lanka container boatuge kolhufaskolhu adi ah\nއެމްވީ އެކްސްޕްރެސް ޕާލް: ލަންކާ ކަނޑުގެ ސަރަހައްދަށް އަޑިއަށް ދަނީ\nސްރީ ލަންކާ ބަނދަރަށް ވަނުމަށް ތައްޔާރުވަމުން ދަނިކޮށް "އެމްވީ އެކްސްޕްރެސް ޕާލް" -- ކޮންޓެއިނާ ބޯޓުގައި ރޯވީ މެއި 20 ވަނަ ދުވަހު އެވެ. އިންޑިއާ ކޯސްޓްގާޑާ ގުޅިގެން ލަންކާ ކޯސްޓްގާޑުން ކުރި މަސައްކަތުން އަލިފާނުގެ ހުޅުގަނޑު ކޮންމެވެސް ވަރަކަށް މައިތިރިކޮށްފައި ވަނިކޮށް އަނެއްކާ ވެސް ރޯވެ އަނދަން ފެށީ އެވެ.\nލަންކާ ޕޯޓްސް އޮތޯރިޓީން އެ ހިސާބުން ދެން ބެލީ ލަންކާގެ އައްސޭރިއާ ދުރަށް ފުންކަނޑަށް ބޯޓް ދަމާފައި ގެންދެވޭތޯ އެވެ. އެހެން ނަމަވެސް ހުޅުގަނޑު މައިތިރި ނުކުރެވި ގިނަ ދުވަސްވުމުގެ ސަބަބުން ބޯޓުގެ ފޭރާން ދެރަވެފައި ވާތީ މާދުރަށް ގެންދެވޭ ގޮތެއް ނުވި އެވެ. ބޯޓު މިހާރު އޮތީ ކޮޅުފަސްކޮޅަށް ބަރުބޮޑުވެ އަޑިއަށް ގޮސް ކަނޑުއަޑީގައި ވިދި ތާށިވެފަ އެވެ.\nސިންގަޕޫރަށް ރެޖިސްޓްރީ އޮންނަ އެމްވީ އެކްސްޕްރެސް ޕާލްގައި އަލިފާން ރޯވި ކަމަށް އޮފިޝަލުން ލަފާ ކުރައްވަނީ ކޮންޓެއިނާތަކުގައި ހުރި ނައިޓްރިކް އެސިޑް ލީކުވުމުގެ ސަބަބުންނެވެ. ބޯޓުގައި ހުރި 1486 ކޮންޓެއިނާގައި 25 ޓަނުގެ ނައިޓްރިކް އެސިޑާއި ސޯޑިއަމް ހައިޑްރޮކްސައިޑް އަދި އެހެނިހެން ކެމިކަލް ގިނަ އަދަދަކަށް ހުރި ކަމަށް ވެއެވެ. އޮފިޝަލުން ވިދާޅުވާ ގޮތުން އަލިފާން ރޯވުމުގެ ސަބަބުން ކެމިކަލްތައް މިހާރު ވަނީ އަނދާ ހުޅިވެފަ އެވެ.\nކޮންޓެއިނާތަކުން ނައިޓްރިކް އެސިޑް ލީކުވާތަން ފަޅުވެރިންނަށް މެއި 11 ގައި ވަނީ ފެނިފަ އެވެ.\nލަންކާއަށް މިހާރު އޮތް ބިރަކީ ބޯޓުގައި ހުރި 322 މެގަޓަނުގެ ތެލަށް ވާނެ ގޮތެއް ނޭނގުމެވެ. އަލިފާން ނިއްވުމުގައި ހަރަކާތްތެރިވާ ސިނާއީ ތަޖުރިބާކާރުން ބުނާ ގޮތުން ތެލުން ބޮޑުބައެއް މިހާރު ވަނީ އަނދާފަ އެވެ. އެހެން ނަމަވެސް، ކަނޑަށް ތެޔޮއެޅިދާނެ ކަމަށް ލަންކާއާ އިންޑިއާ ކޯސްޓްގާޑުން މިހާރު ތިބީ އިމާޖެންސީ ހާލަތުގަ އެވެ.\nތިމާވެށީގެ ހިމާޔަތުގައި މަސައްކަތްކުރާ އޮފިޝަލުން ބުނަނީ ލަންކާގެ ފަރަށާއި އައްސޭރިއަށް ލިބިފައިވާ ގެއްލުންތައް ޑިސެމްބަރު 2004 ގައި އެރި ސުނާމީން ލިބުނު ގެއްލުންތަކަށް ވުރެ ވެސް ނުރައްކާ ކަމަށެވެ. ތެލާއި ކެމިކަލް އަދި ޕްލާސްޓިކުގައި ރޯވުމުގެ ސަބަބުން ކަނޑަށް އެޅިފައި ހުރި ކުނިބުނިން ގޮނޑުދޮށާއި ކަނޑުގެ ދިރުމަށް ވަރަށް ބޮޑަށް ގެއްލުންވާނެ ކަމަށެވެ.\nމި ހާދިސާ ހިނގުމުގައި ބޯޓުގެ ކެޕްޓަނާއި ފަޅުވެރިން އިހުމާލުވެފައިވާ މިންވަރު ބެލުމަށް ޖިނާއީ ތަހުގީގަކަށް ލަންކާއިން މިހާރު އަންނަނީ ތައްޔާރުވަމުންނެވެ.\nލަންކާގެ ގޮނޑުދޮށަށް ބޮޑެތި ގެއްލުންތަކެއް!


Tourism promte kuran Raajje eh viuga eh thereah dhiun muhimmu\nފަތުރުވެރިކަން އިޝްތިހާރުކުރަން ރާއްޖެ އެއް ވިއުގައަކުން ގުޅާލުމުގެ މުހިންމު\nހއ. ތަކަންދޫ ކުޅީގެ ތެރޭގައި ހަރުކޮށްފައިވާ އުނދޯއްޔެއް: ރަށު ޓޫރިޒަމާއެކު ރަށްރަށް އިޝްތިހާރު ކުރުން ވެސް މިހާރު ވަނީ ފެށިފައި -- ފޮޓޯ: އަވަސް އާކައިވް\nމިދުވަސްވަރަކީ، މި އަހަރު ފެށުނީއްސުރެ މުޅިދުނިޔެ އެ ބަލިމަޑުކަމަކާއި ކުރިމަތިލާން ޖެހިފައިވާ ކޮވިޑް 19 އިގެ ނުރައްކަލުން ކޮންމެވެސް ވަރެއްގެ ލުޔެއް ލިބި، ބަންދުވެފައިވާ އިގްތިސޯދުތައް ހުޅުވާލުމަށްޓަކައި ދުނިޔޭގެ ހުރިހާ ގައުމަކުން ވެސް ތައްޔާރުވަމުންދާ ދުވަސްކޮޅެކެވެ.\nއެއާއެކު، އާއްމު ހާލަތުގައި، މީގެ ކުރިން ކަންކަން ކުރަމުންދިޔަ އެތައް ގޮތަކަށް މިވަނީ ބޮޑެތި ބަދަލުތަކެއް ގެންނަންޖެހިފަ އެވެ. އެހެން ކަމުން ރާއްޖޭގެ އިގްތިސޯދު އެ ސިނާއަތެއްގެ މައްޗަށް ބޮޑުތަނުން ބަރޯސާވެފައިވާ ފަތުރުވެރިކަން މާކެޓް ކުރުމަށް ވެސް ބޮޑެތި ބަދަލުތަކެއް ގެންނަން ޖެހިފައިވާކަމީ ދެބަސް ވެވެން ނެތް ހަގީގަތެކެވެ. ހާއްސަކޮށް ރާއްޖޭގައި ފަހަކަށް އައިސް، އުފެދެމުން އަންނަ ގެސްޓްހައުސްތަކާއި ސަފާރީ އުޅަނދުފަހަރު މާކެޓް ކުރުން ވަރުގަދަކޮށް އިތުރު ކުރުމަށްޓަކައެވެ. ހީނަރުވެފައިވާ އިގްތިސޯދަށް އެންމެ އަވަހަށް އެންމެ ރަނގަޅު ބަދަލެއް ގެނެވޭނީ ކުދި އަދި މެދުފަންތީގެ ވިޔަފާރިތައް ކުރިއަރުވާ، އެ ވިޔަފާރިތަކަށް އަވަސް ދިރުމެއް ގެނެސް ދެވިގެން ކަމަށްވާތީ އެވެ.\nގުދުރަތީ ގޮތުން ރާއްޖެ އުފެދިފައިވާ ގޮތުން ވަކިން ހުންނަ އެކިވަރުގެ ރައްރަށުގައި މީހުން އުޅެން ޖެހިފައިވުމުން ވަރަށްގިނަ ކަންކަމުގައި އެކިކަހަލަ އުނދަގުލާއި ކުރިމަތިލާން ޖެހެ އެވެ. ބައެއްކަހަލަ ކަންކަން ހަމަޖެއްސުމަކީ، ހަރަދުބޮޑު ކަމަކަށް ވެސް ވަނީ ވެފައެވެ.\nކޮންމެރަށެއްގައިމެ ވަކިން ކަރަންޓާއި ފެނާއި ނަރުދަމާގެ ކަންކަމުގެ އިތުރުން، ސިއްހީ ތައުލީމީ، އިދާރީ ކަންކަން ވެސް ހަމަޖައްސަން ޖެހިފައި ވުމުންނެވެ. އެހެންކަމުން ކުރިއަރާ ދިއުމަށް، ރާއްޖެ ކުރަމުން މިދާ ދަތުރުގައި މިފަދަ އެންމެހާ ކަންކަން ލުއި ފަސޭހަ ގޮތަކަށް ހަމަޖެއްސުމައްޓަކައި ޒަމާނީ ވަސީލަތްތަކުގެ ބޭނުން ހިފަން މިއަދު ވަނީ ޖެހިފަ އެވެ. އިންޓަނެޓްފަދަ ޒަމާނީ ވަސީލަތްތަކުގެ ޒަރީއާއިން މިފަދަ ކަންކަން ލުއި ފަސޭހަ ގޮތަކަށް ހަމަޖެހި، މުޅި ރާއްޖެ އެއް ވިޔުގައަކުން ގުޅާލުމުގެ ބޭނުން ވަނީ ބޮޑުވެފަ އެވެ.\nރާއްޖޭގެ އިގްތިސޯދު އެ ސިނާއަތެއްގެ މައްޗަށް ބަރޯސާވެފައިވާ ފަތުރުވެރިކަމުގެ ސިނާއަތުގައި، ރާއްޖޭގެ އެތަން މިތަނުގައި ހެދެމުންދާ ގެސްޓް ހައުސްތަކާއި، ފަތުރުވެރިކަމާއި ގުޅުންހުރި އެކިއެކި ހިދުމަތްތައް ގާއިމު ވަމުންދާ ދަނޑިވަޅުގައި މުޅި ރާއްޖެ އިންޓަނެޓުގެ ޒަރީއާއިން އެއް ވިޔުގައަކުން "ވާޗުއަލްކޮށް" ގުޅާލެވިއްޖެނަމަ މުޅި ގައުމަށް އެކަމުގެ ފައިދާ، އެތައް ގޮތަކުން ކުރާނެ އެވެ.\nހާއްސަ ގޮތެއްގައި ފަތުރުވެރިކަން އިޝްތިހާރުކޮށް މާކެޓް ކުރުމަށް ބޮޑެތި ކުރިއެރުންތަކެއް ލިބިގެންދާނެ ކަމަށް ދެކެމެވެ. ކޮންމެ ރަށަކަށް ގުދުރަތީ ގޮތުން ލިބިފައިވާ ރީތި ކަމާއި ފުރިހަމަ ކަމާއި އަމިއްލަވަންތަކަން ފޮޓޯ އާއި ވީޑިއޯގެ ޒަރީޔާއިން މުޅި ދުނިޔެއަށް ފަސޭހައިން ދައްކުވައި ދެވޭނެތީ އެވެ. ތްރީޑީ ފޮޓޯއާއި، 360 ޑިގްރީ ވީޑިއޯ ތައްޔާރުކޮށް، ވާޗުއަލްކޮށް މުޅި ދުނިޔެއަށް ފަސޭހައިން ދައްކާލެވޭނެތީ އެވެ. އަދި އާޓިފިޝަލް އިންޓެލިޖެންސް ފަދަ ޒަމާނީ އުފެއްދުންތަކުގެ ބޭނުންކޮށް ފަތުރުވެރިން ބޭނުންވާ ކަހަލަ މަންޒަރުތަށް ތަކުރާރުކޮށް، ފޯރުކޮށްދެވޭނެތީ އެވެ. ހާއްސަަކޮށް ބޭނުންވާ މާކެޓް ސެގްމެންޓަކަށް ފަސޭހައިން އަމާޒު ކުރެވޭނެތީ އެވެ. ކޮންމެ ދުވަހަކު އެތައް ފަހަރަކު ބޭނުންވާ އޯޑިއަންސްގެ ސަމާލުކަމަށް، މިކަންކަން ގެނެވޭނެތީ އެވެ.\nމިކަމަށް ބޭނުންވާ ކޮންޓެންޓް ތައްޔާރު ކުރުމުގައި ސަމާލުކަން ދޭންޖެހޭ އެތައްކަމެއް ހިމެނެ އެވެ. ބޭނުންވާ ކޮންޓެންޓް ތައްޔާރު ކުރުމަށް ފަހު ބޭނުން ކުރުމުގެ ކުރިން، އެ ކޮންޓެންޓަކުން ބޭނުންވާ މަގްސަދު ހާސިލްވޭތޯ ކަށަވަރު ކުރުމަށްޓަކައި، ކޮންޓެންޓް އުފެއްދުމުގައި ބައިވެރި ނުވާ އާއްމު ފަރާތަކަށް، ދައްކާލުމަކީ ރަނގަޅު ކަމަކަށްވެދާނެ އެވެ. މިގޮތުން ބޭނުންކުރާ ކޮންޓެންޓަކީ ފޮޓޯ ކަމަށް ވާނަމަ، "ކެޕްޝަން" ނުހިމަނާ ވީޑިއޯނަމަ އަޑު ނުހިމަނާ ދައްކާލުމުން، އެ ބަލާ މީހާއަށް، އެ ކޮންޓެންޓުން އިޙްސާސް ކުރެވެނީ، އެ ކޮންޓެންޓް އުފެއްދި ފަރާތުން ހާސިލް ކުރަން ބޭނުންވި މަގުސަދު ނަމަ ނުވަތަ އެ ކޮންޓެންޓުން ދޭން ބޭނުންވި މެސެޖް ނަމަ، ނުވަތަ އެއާ ގާތްކުރާ އިހުސާސެއް ނަމަ، އެ ކޮންޓެންޓް އުފެއްދުމުގެ މަގުސަދު ހާސިލްވުން ވަރަށް ކައިރި އެވެ.\nކެޕްޝަނާއި އަޑު ގިނަ ފަހަރަށް ހުންނަނީ އެންމެ ބަހަކުން ކަމަށްވުމުން އެހެން ބަސްބަހުން ވާހަކަދައްކާ ފަރާތްތަކަށް މާބޮޑު އަސަރެއް ނުކޮއްފާނެތީ އެވެ. ނަމަވެސް ވީޑިއޯ ކޮންޓެންޓަށް، އެ ވީޑިއޯއަކުން ގެންނަ ންބޭނުންވާ އިހުސާސް ގެނެސްދެވޭ ކަހަލަ މިއުޒިކެއް ލެވިއްޖެނަމަ މާ ފުރިހަމަ ވެދާނެ އެވެ.\nމީގެ އިތުރުން، ރާއްޖޭގެ ކޮންމެ ރަށެއްގައި ވެސް، އެ ރަށަކަށް ހާއްސަ ކަންކަން ހުރެއެވެ. އަދި އެކިއެކި އަތޮޅުތައް، އެކިކަންކަމަށް ފާހަގަ ކުރެވި މަޝްހޫރެވެ. އެހެންކަމުން ކޮންމެ ރަށަކުން ތައްޔާރު ކުރެވޭ ކޮންޓެންޓް ތަކުގައި ވެސް އެރަށެއްގެ އަމިއްލަވަންތަކަން ދައްކާލުމަށް މަސައްކަތް ކުރުން ވަރަށް މުހިންމެވެ.\nއަދި އެރަށަކަށް ނިސްބަތްވާ ތަންތަނާއި، ކަންކަމާއި ވާހަކަތައްވެސް ހުރެއެވެ. އެހެންކަމުން މިފަދަ ކަންކަން އޭގެ އަސްލާ ވީހާވެސް ގާތް ކުރާ ގޮތަކަށް، ފަތުރުވެރިންނަށް ދައްކާލެވޭނެ ކަހަލަގޮތަކަށް އިންތިޒާމުތަށް ހަމަޖެއްސޭތޯ ކޮންމެ ރަށަކުން ވެސް މަސައްކަތް ކުރުން މުހިންމެވެ. ފުރިހަމަ އިންތިޒާމްތަކެއްގެ ތެރެއިން، މިފަދަތަންތަން ބަލާލަން ބޭނުންވާ ފަތުރުވެރިންނަށް އެ ފުރުސަތު ދިނުމަށެވެ. މިހާރުވެސް އައްޑޫ ސިޓީގެ ހިތަދޫގައި މިފަދަ ކޮންސެޕްޓެއް ގާއިމު ކުރެވިފައިވާކަން ފާހަގަ ކުރަމެވެ.\nހަމަ މިކަހަލަ ގޮތަކަށް ރާއްޖޭގެ އެހެން ރަށްރަށުގައި ވެސް އެރަށަކަށް ހާއްސަ ކަންކަން ކުރާގޮތް ދައްކާލުމުގެ ކަންކަން އިންތިޒާމުކޮށް ހަމަޖެއްސިދާނެ އެވެ. ތުނޑުކުނާ ވިޔުމާއި، ރޯނު ވެށުމާއި، ފަންގި ވިޔުމާއި، ދިވެހި ލިބާހުގައި ބޯވަޅު އެޅުމާއި، ލިޔެ ލާ ޖެހުމާއި، ތިލޭރުކަން ފަދަ އެތައްކަމެއް ހިމެނޭ ގޮތަށެވެ. ރަށްތަށުގައިވާ ގުދުރަތީ ރީތިކަމާއި ފުރިހަމަކަން ދައްކުވައިދޭ ކުޅިތަކާއި، ކޯރުތަކާއި އަދި ސަގާފީ އާސާރީ އެތައް ތަނަކާއި ކަމެއް ހިމަނައިގެންނެވެ. މާޒީގައި ކާބަފއިން އުޅުނުގޮތާއި ކަންކަންކޮށް އުޅުނުގޮތްތައް ދައްކާލުމަށް ތައްޔާރުކުރެވޭ ޑްރާމާ ތަމްސީލު ތަކަކުންނެވެ. އެކިރަށްރަށުގައި ކޮށްއުޅޭ އެކިކަހަލަކަންކަން ފާހަގަކޮށް އެކަންކަމަށް ގެންނަންފެންނަ އުނިއިތުރު، އެރަށެއްގެ ކައުންސިލުން ރައްޔިތުންނާ ގުޅިގެން ނިންމިދާނެ އެވެ.\nމިގޮތަށް އިންތިޒާމްތައް ރޭވި ހަމަޖެހުމުން، އެރަށަކަށް ޒިޔާރަތް ކުރާނެ ފަތުރުވެރިން ނުވަތަ މިފަދަ ކަންކަން ތަޖުރިބާކޮށްލަން ބޭނުންވާނެ ފަތުރުވެރިން، މަދުވެގެން އެއް ދުވަސްކުރިން، އެރަށަކަށް ހާއްސަ ކުރެވިފައިވާ ވެބްސައިޓް މެދުވެރިކޮށް ބުކިން ހަދާކަހަލަ ގޮތަކަށް، އިންތިޒާމްތަށް ހަމަޖެހިއްޖެނަމަ، މިކަންކަން ތަންފީޒުކުރުމަށް ފަސޭހަތަކެއް ލިބިގެންދާނެކަމަށް ދެކެމެވެ.\nއަދި ވަރަށް ހާއްސަ ކަމެއްގެ ގޮތުގައި ކޮންމެ ރަށެއްގައި ވެސް އެރަށަކަށް ޒިޔާރަތްކުރާ ފަތުރުވެރިންނަށް އަމާޒު ކޮށްގެން ދިވެހި ބަހުން ލިޔެކިޔަން ދަސްކޮށް ދިނުމުގެ، ބޭސިކް ކްލާސްތަކެއް ހިންގުމަކީ ވަރަށް މުހިންމު ކަމެއްގެގޮތުގައި ދެކެމެވެ. ހަމަޖެހޭ ރަނގަޅު އުސޫލަކުން ކޮންމެ ރަށެއްގެ ވެސް ކައުންސިލާއި، ސްކޫލް ގުޅިގެން މިކަން ކުރެވިދާނެ ކަމުގައި ދެކެމެވެ. ކުރުކޯހަކުން ލިޔެކިޔަން ދަސްކޮށްދީ ކޯސް ފުރިހަމަކުރުމުގެ ސަނަދު ވެސް ފަތުރުވެރިޔާއަށް ދޭގޮތަށެވެ. މިކަންކަން ރޭގަނޑަށް އަމާޒު ކުރުން މުހިއްމެވެ. ދުވާލުގެ ވަގުތުތަކުގައި، ގޮނޑުދޮށާއި މޫދުކުޅިވަރުތައް ފަދަ، އެހެނިހެން ހަރަކާތްތަކަށް ފުރުސަތު ދިނުމަށެވެ. ބޭރު ގައުމުތަކާ ހިލާފަށް، ރޭގަނޑުގެ ހަރަކާތްތަށް ރާއްޖޭގެ ރަށްރަށުގައި މަދުވުމުންވެސް މެއެވެ. މިގޮތަށް މިކަން ގެންދެވިއްޖެނަމަ، ދުވަސްކޮޅަކުން މިކަމުގެ ރަނގަޅު އަސަރު ވަރަށް ބޮޑުވާނެ ކަމަށް ދެކެމެވެ.\nރާއްޖެކުޑަޔަސް ދިވެހިބަހުން ވާހަކަ ދައްކާ ގިނަ ބަޔަކު ދުނިޔޭގެ އެތައް މިތަނުން ފެންނަން ފެށުން ގާތްވީމައެވެ.\nހަމަމިއާއެކު ކޮންމެ ރަށަކުންވެސް އެރަށެއްގެ ނަމުގައި ހާއްސަ ވެބްސައިޓެއް ހަދާ މިދެންނެވުފަދަ، އެ ރަށެއްގައި ކުރާ ހުރިހާ ކަމެއްގެ މައުލޫމާތު އެ ވެބްސައިޓްގައި ޝާއިއުކޮށް ބަލަހައްޓަމުން ގެންދެވިދާނެ އެވެ. އަދި އެރަށެއްގައި ހުއްދަދެވި ރަޖިސްޓްރީ ކުރެވިފައިވާ ފަތުރުވެރިކަމާ ގުޅުންހުރި ހުރިހާ ވިޔަފާރިތަކެއް، އެރަށެއްގެ ވެބްސައިޓުން ފެންނަ ގޮތަށް އިންކޯޕަރޭޓް ކޮށްގެންނެވެ.\nމިކަމަކީ އެރަށެއްގެ ކައުންސިލުން ކުރާ ކަމެއްގެގޮތުގައި އޮތުމަކީ ފައިދާހުރި ގޮތެއް ކަމުގައި ދެކެމެވެ. އެރަށެއްގެ ހުރިހާ ކަމެއް، ރަށު ފެންވަރުގައި ރެގިއުލޭޓްކުރާ ފަރާތަކީ ކައުންސިލް ކަމަށްވުމުންނެވެ. އަދި ތަނަވަސްކަން ބޮޑުރަށްރަށުގައި، އައުޓްސޯސް ކޮށްގެން ވެސް ކުރެވިދާނެ އެވެ.\nހަމަޖެހޭ ރަނގަޅު އުސޫލަކުން، އެރަށެއްގައިވާ ފަތުރުވެރިކަމާ ގުޅުންހުރި ޚިދުމަތް ދޭ ފަރާތްތަކުން ނެގޭ ކުޑަ ޗަންދާއަކުން، އެރަށެއްގެ ވެބްސައިޓް މެނޭޖް ކުރުމަށް ހިނގާނެ ހަރަދު ހޯދިދާނެ ކަމަށް ދެކެމެވެ. ހަމަ މިގޮތަށް ކޮންމެ އަތޮޅެއްގެ ވެސް ކައުންސިލުން އެ އަތޮޅުގެ ވެބަސައިޓް މެނޭޖް ކުރެވިދާނެ އެވެ. އަދި ރާއްޖޭގެ ފަތުރުވެރިކަން އިޝްތިހާރުކުރާ ގައުމީ އިދާރާގެ ވެބްސައިޓުގައި، ރާއްޖޭގެ ހުރިހާ އަތޮޅުތަކުގެ ވެބްސައިޓް ހިމެނިދާނެ އެވެ. އަތޮޅުތަކުގައި ހިންގަމުންދާ ހުރިހާ ރިސޯޓްތަކާއި ސަފާރީތަށް ވެސް ހިމަނައިގެންނެވެ.\nމިގޮތުން ކޮންމެ ރަށެއްގައިވެސް، ތައްޔާރުކުރާ ވެބްސައިޓް ތައްޔާރު ކުރާނީ އެރަށެއްގެ ނަމުގަ އެވެ. މިހާރު ވެސް މިގޮތަށް ތައްޔާރުކޮށްފައިވާ ވެބްސައިޓްތައް މަދުމަދުން ނަމަވެސް ފެނެ އެވެ. ރަށުގެ ނަމުގައާއި އަތޮޅުގެ ނަމުގައި ވެސް ވެބްސައިޓްތަށް ހެދި، އިޝްތިހާރު ވެސް ކުރަމުންދާކަން ފާހަގަ ކުރެވެއެވެ. މިސާލަކަށް "ވިޒިޓް ކެލާ" އާއި "ވިޒިޓް ލާމު" އަދި "ވިޒިޓް އައްޑޫ" ފަދަ ނަންނަމުގަ އެވެ. މިކަންކަން މިހާރު ކުރަނީ، އަމިއްލަ ފަރާތްތަކުން ކަންވެސް ފާހަގަ ކުރެވެއެވެ. މިގޮތަށް މިކަންކުރުމަކީ، އެ ރަށަކަށް ނުވަތަ އެ އަތޮޅަކަށް އެންމެ ފައިދާ ކުރާނެ ގޮތްތޯ ބަހުސް ކުރެވިދާނެ އެވެ. ފައިދާއާއި ގެއްލުން ވެސް ހިމެނޭތީ އެވެ.\nދިވެހިރާއްޖެ ނުވަތަ "މޯލްޑިވްސް" މި ބްރޭންޑަކީ ދުނިޔޭގައި ވަރަށް މަގުބޫލު ބްރޭންޑެކެވެ. ވަރަށް ގިނަ ބައެއްގެ ލޯބި ލިބިފައިވާ ބްރޭންޑެކެވެ. ވަރަށްގިނަ ބައެއްގެ "ޑްރީމް" މަންޒިލަކަށް ނިސްބަތްވާ ނަމެކެވެ. މި ބްރޭންޑްގެ ވެބްސައިޓަކީ "ވިޒިޓް މޯލްޑިވްސް" އެވެ. އެހެންކަމުން ރާއްޖޭގެ އަތޮޅުތަށް ޕްރަމޯޓް ކުރާއިރު ކުރަންވީ، މިސާލަކަށް، "ވިޒިޓް މޯލްޑިވްސް/ލާމު" VisitMaldives/Laamu އަދި ރަށެއް ޕްރަމޯޓް ކުރާއިރު "ވިޒިޓް މޯލްޑިވްސް/ލާމު/ގަން" VisitMaldives/Laamu/Gan މިކަހަލަ ގޮތަކަށެވެ. އެރަށެއް ނުވަތަ އެ އަތޮޅެއް ނިސްބަތްވަނީ ދިވެހި ރާއްޖެއަށް ކަން ފަސޭހައިން އަންގައިދިނުމަށެވެ. މަޝްހޫރު ބްރޭންޑެއްގެ ފައިދާ ހާސިލް ކުރުމަށް ވެސް މެއެވެ. ރާއްޖެފަދަ އެހެން މަންޒިލްތަކާއި، ރާއްޖެއާއި ތަފާތުކޮށް، އަރާފާނެ އޮޅުންތައް ކުޑަކުރުމަށެވެ.\nމިފަދަ، ގުޅިލާމެހިފައިވާ ވިޔުގައަކުން މުޅި ރާއްޖެ ގުޅާލުމަށްފަހު، ވިޒިޓް މޯލްޑިވްސް ވެބްސައިޓް، ވީހާވެސް ބޮޑަކަށް ދުނިޔޭގެ އެކިއެކި މާކެޓްތަކުގައި ބޭނުންކުރާ ތަފާތު އޮންލައިން ޕްލެޓްފޯމްތަކުގައި ޕްރަމޯޓްކޮށް "ބޫސްޓް" ކުރުން ވަރަށް މުހިންމެވެ. ޓީވީ ރޭޑިއޯ ޗެނަލްތައްވެސް ހިމެނޭގޮތުންނެވެ. ހާއްސަކޮށް، އެ މާކެޓަކުން އެންމެ ބޮޑު މާކެޓް ޝެއާއެއް މިހާރުވެސް އޮންނަ، ޗައިނާގައި ބޭނުންކުރާ ސޯޝަލް މީޑިއާގެ ޕްލެޓްފޯމުތަކުގައި ޕްރަމޯޓް ކުރެވޭނެ ގޮތްތަށް ހޯދާ މާކެޓް ކުރުން ވަރަށް މުހިންމެވެ. ޗައިނާގައި ބޭނުންކުރާ ސޯޝަލް މީޑިއާ ވަސީލަތްތައް ތަފާތުވީމަ އެވެ. ފޭސްބުކް ފަދަ ދުނިޔޭގެ ގިނަ ބަޔަކު ބޭނުންކުރާ ވަޞީލަތްތަށް ޗައިނާގައި ބޭނުން ނުކުރާތީ ވެސް މެއެވެ.\nމިއާއެކު، ރާއްޖެއިން ބޭރުގައި ހެދިފައިވާ، ރާއްޖޭގެ އެމްބަސީތަކާއި ކޮންސިއުލޭޓް އޮފީސްތަކެއްގެ ވެބްސައިޓުގައި ވެސް "ވިޒިޓް މޯލްޑިވްސް" ހިމެނުން މުހިއްމެވެ. މިފަދަ އޮފީސްތަކުގެ މައިގަޑު އެއް މަގުސަދަކީ ރާއްޖެ ޕްރަމޯޓް ކުރުން ކަމަށްވީ ހިނދު، އަމަލީގޮތުން އެކަން ކުރަންވީ ވަގުތު ޖެހިއްޖެ ކަމައްވެސް ދެކެމެވެ.\nއަދި ރާއްޖެ ޕްރަމޯޓްކުރުމުގެ ކަންކަމުގައި، ދުނިޔޭގެ އެކިއެކި ގައުމުތަކުގައި އައްޔަން ކޮށްފައިވާ އެންމެހާ ޕީއާރު ކުންފުނިތަކުގެ ވެބްސައިޓުގައި ވެސް "ވިޒިޓް މޯލްޑިވްސް" ވެބަސައިޓް ޕްރޮމޯޓް ކުރަން ޖެހެ އެވެ. މިފަދަ ހުރިހާ ވަސީލަތެއްގެ ބޭނުން ހިފާ ރާއްޖޭގެ ފަތުރުވެރިކަން މުޅި ދުނިޔޭގައި މާކެޓްކޮށް، އިޝްތިހާރު ކުރުން ވަރުގަދަކުރަން ޖެހެއެވެ.\nކުރިން ކުރި ގޮތަށް، އިވެންޓްތަކަށާއި ފެއާތަކަށް ގޮސް، މީހުން އެއްތަނަކަށް ޖަމާވެ، ޕްރަމޯޝަނަލް އިވެންޓްތައް ބޭއްވުމަށް، ދުވަސްތަކެއް ނަގާނެ ކަމަށް ބެލެވޭތީ އެވެ. މިހާރު ދިމާވެފައިމިވާ އިގްތިސޯދީ ހީނަރުކަމާ ހެދި ހަރަދު ކުޑަކުރަން ޖެހިފައިވާތީ ވެސްމެ އެވެ. ފަސޭހައިން ޓާގެޓް އޯޑިއަންސަށް ނުވަތަ ޓާގެޓް މާކެޓަށް ރީޗްވެވޭނެތީ އެވެ. އަދި މުޅި ރާއްޖޭގައި ހިމެނޭ ހުރިހާ ފަންތިތަކުގެ ފަތުރުވެރިކަން ފަސޭހައިން އިޝްތިހާރު ކުރެވިގެން ދާނެތީ އެވެ. އެހެން ނޫންނަމަ، ރާއްޖޭގެ ވާދަވެރި ގައުމުތަކުން މި ރޭހުގައި، ރާއްޖެ ފަހަތަށް ޖައްސާލާ، ކުރިއަރައި ދިއުމުގެ ބިރުވެރިކަން ބޮޑުވެފައި ވުމުންނެވެ. ވާދަވެރި ގައުމުތަކުން އެގައުމުތަކުގެ މާކެޓިން މިހާރު ވެސް، އެތައްގުނައެއް ވަރުގަދަ ކޮށްފައިވާތީ އެވެ.\nދިވެހިރާއްޖެ އިޝްތިހާރުކޮށް މާކެޓްކުރުމުގެ އިންތިޒާމްތަށް މިފަދަގޮތަކަށް ރޭވިއްޖެނަމަ، ދައުލަތުގެ ބަޖެޓުން ފަތުރުވެރިކަން އިޝްތިހާރު ކުރުމަށް ކުރާ ހަރަދުގެ ފައިދާ މުޅި ރާއްޖެއަށް، އެކަށީގެންވާ ރަނގަޅުގޮތަކަށް ކުރަމުންދާނެ ކަމުގައި ދެކެމެވެ.\nކޮވިޑް 19 އާ ގުޅިގެން މުޅި ދުނިޔޭގައި ވެސް، ޓްރެޑިޝަނަލް ޓްރެވްލް އޭޖެންޓުންގެ ދައުރު އުވިދިޔުމުގެ ބިރުހީވެފައިވާ މިދަނޑިވަޅުގައި، މުޅިންހެން ބަރޯސާވާން ޖެހިއިވަނީ އޮންލައިން ޓްރެވަލް އޭޖެންޓުންނަށް ކަމަށްވެފައި ވާތީވެސްމެއެވެ. އެހެނަސް ދުނިޔޭގެ ބޮޑެތި އޮންލައިން "ބެޑް ބޭންކް" ތަކުން، ކުރިން އަމަލު ކުރަމުންދިޔަ އުސޫލްތަކަށް ބަދަލުގެނެސް، އެފަދަ ފަރާތްތަކުން ހޯލްޑްކުރާ އިންވެންޓްރީ ގެ މިންވަރު މަދުކުރަން ޖެހިފައިވާތީ، ރާއްޖޭގެ ކޮންމެ ޕްރޮޕަޓީއަކުން ވެސް އެތަނުގެ ވެބްސައިޓް މެދުވެރިކޮށް، އޮންލައިންބުކިން ހެދޭނެ ގޮތާއި، އޮންލައިން ޕޭމަންޓް ހެދޭނެގޮތް ގާއިމުކުރެވިއަޖެނަމަ، ބޮޑެތި ފައިދާތަކެއް ކުރާނެކަމަށް ދެކެމެވެ. ހާއްސަކޮށް، ކޮވިޑްގެ ހާލަތާ ގުލިގެން މުޅިދުނިޔެ އެކިކަންކަމުގެ މައުލޫމާތު ހޯދުމަށް ޓީވީތަކަށާއި އޮންލައިން މީޑިއާތަކަށް ބަރޯސާވާން ޖެހިފައިވާ މިންވަރު އިތުރުވެފައިވާތީ އެވެ.\nއެޑިޓަރުގެ ނޯޓް: އެމްއެމްޕީއާރުސީގެ ކުރީގެ އެކްޓިން މެނޭޖިން ޑިރެކްޓަރު ހާރިސް މުހައްމަދު ލިޔުއްވާފައިވާ މި އޮޕް-އެޑް އަކީ ރާއްޖޭގެ ޓޫރިޒަމް މާކެޓް ކުރުމުގެ މަސައްކަތް މިހާރު ކުރެވިދާނެ ގޮތްތަކެއް ހިއްސާ ކޮށްފައިވާ ލިޔުމެކެވެ.\nޓޫރިޒަމް އެމްއެމްޕީއާރްސީ ވިޒިޓް މޯލްޑިވްސް + ޓޫރިސްޓް އެރައިވަލް ރިސޯޓް އޮޕް - އެޑް ދިވެހި ރާއްޖެ އަލުން ހުޅުވާލުން\nބޯޑަރު ހުޅުވާލަން ގައުމު ތައްޔާރީ ކިހާވަރަކަށް!


ވެސްޓްހަމް އަތުން ލިވަޕޫލަށް ހަނި މޮޅެއް! - Sandhaanu\nވެސްޓްހަމް އަތުން ލިވަޕޫލަށް ހަނި މޮޅެއް!\nނޮވެމްބަރ 1, 2020\nއިނގިރޭސި ޕްރިމިއަރ ލީގުގައި ރޭ ލިވަޕޫލާއި ވެސްޓްހަމް ބައްދަލުކުރި މެޗް 2-1 ގެ ނަތީޖާއިން ލިވަޕޫލުން ކާމިޔާބުކޮށްފިއެވެ.\nމިމެޗުގައި މުޅި މެޗް އެއްކޮށް ޑޮމިނޭޓް ކޮށްފައިވަނީ ލިވަޕޫލުންނެވެ. ނަމަވެސް މެޗުގެ ފުރަތަމަ ގޯލް މެޗްގެ 10 ވަނަ މިނިޓުގައި ކާމިޔާބުކުރީ ވެސްޓްހަމް އިންނެވެ. މިގޯލް ވެސްޓްހަމްއަށް ކާމިޔާބު ކޮަށްދިނީ އެޓީމުގެ މޮޅު ކުޅުންތެރިޔާ ފޯމަލްސް އެވެ. އެއަަށް ފަހު ލިވަޕޫލުން އުފެއްދި ގިނަ ޙަމަލާތައް ވަނީ ނާކާމިޔާބުވެފައެވެ. ލިވަޕޫލްގެ ފުރަތަމަ ގޯލް މެޗްގެ 42 ވަނަ މިނިޓުގައި ލިބުނު ޕެނަލްޓީއަކުން ކާމިޔާބު ކޮށްދިނީ މުޙައްމަދު ޞަލާޙުއެވެ. ފުރަތަމަ ހާފް ނިމުނީ 1-1 ގެ ނަތީޖާއިން ދެޓީމު އެއްވަރު ވެގެންނެވެ.\nދެވަނަ ހާފް ފެށިގެން ލިވަޕޫލްގެ ފަރާތުން މޮޅު ކުޅުމެއް ފެނިގެން ދިޔައެވެ. ނަމަވެސް ލިވަޕޫލަށް ގޯލެއް ކާމިޔާބު ކުރެވުނީ މެޗްގެ 85 ވަނަ މިނިޓުގައެވެ. މިގޯލް ކާމިޔާބު ކޮށްދިނީ ލިވަޕޫލްގެ ޖޯޓާއެވެ. މިގޯލާއި އެކު މެޗް ނިމުނީ 2-1 ގެ ނަތީޖާއިން ލިވަޕޫލް މެޗް ކާމިޔާބު ކޮށްގެންނެވެ.\nރޭގެ މޮޅާއި އެކު ލިވަޕޫލް އޮތީ 16 ޕޮއިންޓާއި އެކު ޓޭބަލްގެ އެއްވަނައިގައެވެ.


Gaanoonaa khilaafah fandiyaarunge2jamiyyaa akaa dhimaa ah?! | Mihaaru\nޝަރުއީ ދާއިރާ މިނިވަންކުރުމާއި ހަރުދަނާކުރުމާ ގުޅޭގޮތުން މިދިޔަ ފެބްރުއަރީ މަހު ބޭއްވި ސެމިނާ ފެށުމުގެ ރަސްމިއްޔާތުގައި އުއްތަމަފަނޑިޔާރު އަހުމަދު އަބްދުﷲ ދީދީ އަދި ފަނޑިޔާރު ހައިލަމް ސަލާމް ކުރައްވަނީ---. ފޮޓޯ: ހުސައިން ވަހީދު/މިހާރު\nގާނޫނާ ޚިލާފަށް ފަނޑިޔާރުންގެ ދެ ޖަމިއްޔާއަކާ ދިމާއަށް؟!\n13 ޖޫން 2019 - 08:31 34 comments\nމިކަމުގައި ސުވާލު އުފެދުނީ ފަނޑިޔާރުންގެ ޖަމިއްޔާއެއް މޭ، 2008 ގައި ހޯމް މިނިސްޓްރީގައި ރަޖިސްޓަރީ ކޮށްފައި އޮއްވައި އެފަދަ ޖަމިއްޔާއެއް އަލުން ވުޖޫދަށް ގެންނަން ޖުޑީޝަލް ކައުންސިލުން ނިންމުމުން ކަމަށް ބައެއް ފަނޑިޔާރުން ވިދާޅުވެ އެވެ. ރާއްޖޭގައި 2010 ގައި އަމަލުކުރަން ފެށި ފަނޑިޔާރުންގެ ގާނޫނުގައި ވަރަށް ސާފުކޮށް ބުނެފައި ވަނީ "އެއް ވަގުތެއްގައި ރަޖިސްޓަރީކޮށް ހިންގާނީ އެއް ޖަމްއިއްޔާ" ކަމަށެވެ.\nޖަމިއްޔާތައް ރަޖިސްޓަރީ ކޮށްދިނުމާއި އެ ތަންތަނާ ގުޅޭ ކަންކަން މިހާރު ބަލަހައްޓަނީ ޔޫތު، ސްޕޯޓްސް އެންޑް ކޮމިއުނިޓީ އެމްޕަވާމަންޓް މިނިސްޓްރީންނެވެ.\nFandiyaarunge Jamiyyaa ufehdhumuga suvaalu ufedhey kanthahthakeh hurumaaeku mi massala ah gotheh nimmaanee AG ge lafaagemathin. https://t.co/5HNcwjx6t6\n— Ahmed Mahloof (@AhmedMahloof) June 12, 2019\nޔޫތު މިނިސްޓަރު މަހްލޫފުގެ ޓުވީޓު.\nޔޫތު މިނިސްޓަރު އަހުމަދު މަހްލޫފު ވެސް ވިދާޅުވީ ފަނޑިޔާރުންގެ ޖަމިއްޔާ އުފެއްދުމުގައި ސުވާލު އުފެދޭ ކަންތައްތަކެއް ހުރުމުން އެކަމުގައި ގޮތެއް ނިންމާނީ ބަންޑާރަ ނައިބުގެ ލަފާގެ މަތިން ކަމަށެވެ.\nމިހާރު ރަޖިސްޓަރީ ކޮށްފައިވާ "ފަނޑިޔާރުންގެ ޖަމްއިއްޔާ" ނަގައި ކޮޅަށް ޖެހުމުގައި އިސްކޮށް ހަރަކާތްތެރިވާ ފަނޑިޔާރަކު ވިދާޅުވީ އިތުރު ޖަމިއްޔާއެއް ރަޖިސްޓަރީ ކޮށްދީފި ނަމަ، ފަނޑިޔާރުންގެ ގާނޫނާ ޚިލާފުވެ، ދެ ޖަމިއްޔާއެއް ވުޖޫދަށް އަތުވެދާނެ ކަމަށެވެ.\nމިހާރު ރަޖިސްޓަރީ ކޮށްފައިވާ ފަނޑިޔާރުންގެ ޖަމިއްޔާ އިން އިދާރީ ގޮތުން ކުރަން ޖެހޭ ކަންކަން ފުރިހަމަ ކޮށްފައި ނެތް ނަމަވެސް އެއީ އެއްވެސް އިރެއްގައި އުވާލާފައިވާ ޖަމިއްޔާއެއް ނޫން ކަން ޔޫތު މިނިސްޓްރީގެ ލިޔެކިޔުންތަކުން އެނގެ އެވެ. އަދި ޖަމިއްޔާތަކުގެ ގަވައިދާ އެއްގޮތަށް ކަންކަން އިސްލާހު ކުރުމަށް ފަހު، ޖަމިއްޔާ ހިންގަން އިތުރު ފުރުސަތެއް ޔޫތު މިނިސްޓްރީން ވަނީ މިދިޔަ މަހު ފަހުކޮޅު ދީފަ އެވެ. އޭގެ ތެރޭގައި ގަވައިދުގައި ބުނާ ކަންކަން ކޮށް ނިންމުމަށް ވެސް ތާވަލެއް ދީފައިވެ އެވެ.\nއެގޮތުން، ހިންގާ ކޮމިޓީގެ އިންތިޚާބު އަންނަ މަހުގެ އެއްވަނަ ދުވަހުގެ ކުރިން ބާއްވަން ޖެހެ އެވެ. ޖޫރިމަނާ ފައިސާ އާއި 2017، 2018 ގެ އަހަރީ ރިޕޯޓު ވެސް އެ ތާރީޚުގެ ކުރިން ޔޫތު މިނިސްޓްރީ އަށް ހުށަހަޅަން ޖެހޭނެ ކަން އެ މިނިސްޓްރީން ވަނީ ފަނޑިޔާރުންގެ ޖަމިއްޔާ އަށް އަންގައިފަ އެވެ. މިކަން އެ ތާރީޚުގައި ނުކޮށްފި ނަމަ ޖަމިއްޔާ ކުރިއަށް ގެންދިއުމުގައި އިތުރު ފުރުސަތެއް ނޯންނާނެ ކަން ވެސް ޔޫތު މިނިސްޓްރީގެ އެންގުމުގައިވެ އެވެ.\nEhcheh kiyaaliyya alhey thanei vaa vanee tha? 🙄 #foinukiyaathy 📚 pic.twitter.com/mRpepv1xf4\n— Hussain Shameem (@HuShameem) June 12, 2019\nފަނޑިޔާރުންގެ ޖަމިއްޔާ އާ ގުޅޭ ގޮތުން ފަނޑިޔާރުންގެ ގާނޫނުގައި ބުނާ މާއްދާ، ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސައިން ޝަމީމް ޓުވީޓު ކުރައްވާފައި.\nއެހެންވެ، ހިންގާ ކޮމިޓީ އަށް ކުރިމަތިލާން ޝައުގުވެރިވާ މީހުންނަށް ފަނޑިޔާރުންގެ ޖަމިއްޔާ އިން މިހާރު ވަނީ ފުރުސަތު ހުޅުވާލައިފަ އެވެ.\n"ޔޫތު މިނިސްޓްރީން ދިން ތާރީޚުގެ ކުރިން ކަންކަން ނިންމުމަށްޓަކައި އަޅުގަނޑުމެން ވާނީ މަސައްކަތް ފަށާފައި. ޖުޑިޝަލް ކައުންސިލުން ފަނޑިޔާރުންގެ އާ ޖަމިއްޔާއެއް ރަޖިސްޓަރީ ކުރުމަށް ހުށަހެޅީ މިހާރު އޮތް ޖަމިއްޔާ ހަމަޔަކަށް އެޅުވުމުގެ ކަންކަން އަޅުގަނޑުމެން ފަށާފައި ވަނިކޮށް،" މިހާރު އޮތް ފަނޑިޔާރުންގެ ޖަމިއްޔާ އަލުން ހަރަކާތްތެރި ކުރުވުމުގައި އިސްކޮށް އުޅުއްވާ ބޭފުޅަކު ވިދާޅުވި އެވެ.\n— Maldives Judiciary (@judiciarymv) June 12, 2019\nފަނޑިޔާރުންގެ ޖަމިއްޔާ އުފެއްދުމާ ގުޅޭ ގޮތުން ޑީޖޭއޭ އިން ނެރުނު ބަޔާން.\nޑިޕާޓްމަންޓު އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން އިއްޔެ ނެރުނު ބަޔާނެއްގައި ބުނީ، ފަނޑިޔާރުންގެ ޖަމިއްޔާއެއް އުފެއްދުމަށް މިދިޔަ މަހުގެ 21 ވަނަ ދުވަހު ޖުޑީޝަލް ކައުންސިލުން ނިންމާފައިވާ ކަމަށެވެ. އަދި ޖަމިއްޔާ އުފައްދަން ބޭނުންވާ ލިޔެކިޔުންތައް މިދިޔަ މަހުގެ 26 ގައި ޔޫތު މިނިސްޓްރީ އަށް ހުށަހަޅާފައިވާ ކަމަށް ވެސް ޑީޖޭއޭ އިން ބުންޏެވެ. އޭރު އެ މިނިސްޓްރީން އޮތީ މިހާރު އޮތް ޖަމިއްޔާ އިސްލާހު ކުރުމަށް އިތުރު ފުރުސަތެއް ދީފަ އެވެ.\nފަނޑިޔާރުންގެ ގާނޫނުގެ ދަށުން ލިބިދޭ ޖަމިއްޔާ އުފެއްދުމުގެ ހައްގުގެ ދަށުން އުފައްދާ އެ ޖަމިއްޔާގެ މައިގަނޑު މަގްސަދަކީ ފަނޑިޔާރުންގެ މިނިވަންކަން ހިމާޔަތް ކުރަން މަސައްކަތް ކުރުމާއި ފަނޑިޔާރުންގެ އިމްތިޔާޒްތައް ހިމާޔަތް ކުރަން މަސައްކަތް ކުރުން ކަމަށް ޑީޖޭއޭ އިން ބުންޏެވެ. ފަނޑިޔާރުންގެ ޖަމިއްޔާއާ ގުޅޭ މައުލޫމާތު އެނގިވަޑައިގަންނަވާ ބޭފުޅަކު ވިދާޅުވީ، ކުރީގެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކުރި ދުވަސްވަރު، މިހާރު އުފައްދާފައިވާ ފަނޑިޔާރުންގެ ޖަމިއްޔާގެ ކަންކަން ކުރިއަށް ގެންދަން އެ ވަގުތު ސުޕްރީމް ކޯޓުގައި ތިއްބެވި ފަނޑިޔާރުން ބާރު އަޅުއްވައި ހިތްވަރު ދެއްވި ކަމަށެވެ. އެއީ މާލޭގައި ތިއްބަވާ ފަނޑިޔާރުންނާ އެކު ސުޕްރީމް ކޯޓުގައި އޮތް ބައްދަލުވުމެއްގައި ކަމަށް "މިހާރު" އާ ވާހަކަ ދެއްކެވި ފަނޑިޔާރު ވިދާޅުވި އެވެ.\n"އޭގެ ފަހުން، ފަނޑިޔާރުންގެ ޖަމިއްޔާ އަލުން ހިންގަން ފަނޑިޔާރުންތަކެއް ދޭތެރެދޭތެރެއިން މަސައްކަތް ކުރަމުން އައި. އެއީ ޑީޖޭއޭ ނުވަތަ ޖުޑީޝަލް ކައުންސިލުން ފާސްކޮށްގެން ކުރަމުން އައި ކަމެއް ނޫން. ފަނޑިޔާރުން ވާހަކަ ދައްކައި، މަޝްވަރާ ކޮށްގެން ކުރަމުން އައި ކަމެއް އެއީ،" އެ ފަނޑިޔާރު ވިދާޅުވި އެވެ.\nއެކަމަކު މި ފަހަރު ފަނޑިޔާރުންގެ ޖަމިއްޔާ ރަޖިސްޓަރީ ކުރުމަށް ހުށަހެޅީ ސީދާ ޖުޑީޝަލް ކައުންސިލުން ފާސްކޮށްގެން ކަމަށް ވުމުން، ބެލެވެނީ، މިކަމުގައި ބޮޑު ހިޔާލު ތަފާތުވުންތަކެއް އުފެދިފައިވާކަމެވެ.\nފަނޑިޔާރުންތަކެއް ރަސްމިއްޔާތެއްގައި ބައިވެރިވެވަޑައިގަންނަވަނީ: ފަނޑިޔާރުންގެ ޖަމިއްޔާއެއް އަލުން އުފައްދަން ޖުޑީޝަލް ކައުންސިލުން ނިންމުމުން ވަނީ ހިޔާލު ތަފާތުވުންތަކެއް އުފެދިފައި.---ފޮޓޯ: ހުސައިން ވަހީދު/މިހާރު\nއެ ކައުންސިލް އެކުލެވިގެންވަނީ އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރުންނާއި ހައި ކޯޓުގެ އިސް ފަނޑިޔާރާއި މާލޭގެ ސުޕީރިއާ ކޯޓުތަކުގެ އިސް ފަނޑިޔާރުންގެ އިތުރުން ޖުޑިޝަލް ދާއިރާތަކުގެ އިސް މެޖިސްޓްރޭޓުންގެ ތެރެއިން ސުޕްރީމް ކޯޓުން އައްޔަންކުރާ ދެ މެޖިސްޓްރޭޓަކު ހިމެނިވަޑައިގަންނަވާ ގޮތަށެވެ.\nފަނޑިޔާރުންގެ ޖަމިއްޔާއެއް އުފައްދަން ޖުޑީޝަލް ކައުންސިލުން ނިންމައި އެ ޖަމިއްޔާ ރަޖިސްޓަރީ ކުރުމަށް އެދި ހުށަހެޅިއިރު، ކުރީގެ އުއްތަމަ ފަނޑިޔާރު އަބްދުﷲ ސައީދު ސޮއިކުރައްވައި ފެބްރުއަރީ 19، 2015 ގައި ސުޕްރީމް ކޯޓުން އާންމު ކޮށްފައިވާ ސާކިއުލާ އިން ވެސް މި ބާރު ސީދާ އެ ކޯޓަށް ނަގާފައިވާކަން ސާފުވެ އެވެ.\nއެ ސާކިއުލާގައި ބުނެފައިވާ ގޮތުން ނަމަ ކޯޓުތަކާއި ޝަރުއީ ދާއިރާގެ އިދާރާތަކުގެ މުވައްޒަފުންގެ މެދުގައި ކްލަބް، ޖަމިއްޔާ ހިންގަން ވާނީ ސުޕްރީމް ކޯޓުން ކަނޑައަޅާ އުސޫލާ އެއްގޮތްވާ ގޮތުގެ މަތިން، އެ ކޯޓުގެ ހުއްދަ ލިބިގެންނެވެ. އަދި އެފަދަ ހަރަކާތްތައް ހިންގަން ވާނީ ޑީޖޭއޭގެ ހުއްދަ ލިބިގެން ކަމަށް ވެސް ސުޕްރީމް ކޯޓުން ވަނީ ކަނޑައަޅައިފަ އެވެ.\nއަލުން ވުޖޫދަށް ގެންނަން އުޅެނީ ގާނޫނެއްގައި ބުނާ ޖަމިއްޔާއެއް ކަމަށް ވުމުން، ސުޕްރީމް ކޯޓުގެ އެ ސާކިއުލާގައި ބުނާ އިޖުރާއަތްތަކުގެ ތެރެއަށް އެ ޖަމިއްޔާގެ ކަންކަން ނުވަންނާނެ ކަމަށް ގަބޫލުކުރާ ފަނޑިޔާރުންތަކެއް ވެސް އެބަ ތިއްބެވި އެވެ. ސަބަބެއް ކަމަށް އެ ބޭފުޅުން ވިދާޅުވަނީ ފަނޑިޔާރުންގެ ޖަމިއްޔާ އުފައްދަން ވާނީ ނުވަތަ ހިންގަން ވާނީ ޝަރުއީ ދާއިރާއާ ގުޅޭ ވަކި އިދާރާއެއްގެ ބެލުމުގެ ދަށުން ކަމެއް ނުވަތަ ފާސްކޮށްގެން ކަމެއް ފަނޑިޔާރުންގެ ގާނޫނުގައި ބަޔާން ކޮށްފައި ނެތުމެވެ. ހަމައެކަނި ބުނެފައި ވަނީ ޖަމިއްޔާ އުފެއްދުމުގެ ހައްގު ފަނޑިޔާރުންނަށް އޮތް ކަމަށެވެ.\nޝަރުއީ ދާއިރާއިން އަބަދުވެސް ފެންނަނީ މައްސަލަތަކެވެ. ފަނޑިޔާރުންގެ ޖަމިއްޔާގެ ކަންކަން ވެސް މިހާރު މި އޮތީ އެ ދިމާލަށް އެނބުރިފަ އެވެ\nއިތުރު ލިޔުންތައް ޔޫތު މިނިސްޓްރީ ފަނޑިޔާރުން ސުޕްރީމް ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޖުޑީޝަލް އެޑްމިނިސްޓްރޭޝަން ޖުޑީޝަރީ ޖަމްއިއްޔާތައް ދިވެހި ފަނޑިޔާރުންގެ ޖަމިއްޔާ\nކުރީގެ ޖަމިއްޔާ އޮތީ ގާނޫނުގެ ދަށުން ކަމަކަށް ނުބެލެވޭ\nފަނޑިޔާރުންގެ ޖަމިއްޔާއެއް އުފައްދަން ނިންމައިފި\nޝަރުއީ ނިޒާމު ޕެރަލައިޒް ކުރަން އެބައުޅޭ: ޑރ. ދީދީ


Gudugudaa Dhooni Vikkan Ulhunu Meeha ah Fiyavalhu Alhaanan: EPA ގުޑުގުޑާ ދޫނި ވިއްކަން އުޅުނު މީހާއަށް ފިޔަވަޅު އަޅާނަން: އީޕީއޭ – Huvadhoo News Gudugudaa Dhooni Vikkan Ulhunu Meeha ah Fiyavalhu Alhaanan: EPA Huvadhoo News\nގުޑުގުޑާ ދޫނި ވިއްކަން އުޅުނު މީހާއަށް ފިޔަވަޅު އަޅާނަން: އީޕީއޭ\nމާކާނާގެ އާއިލާއަށް ނިސްބަތްވާ ގުޑުގުޑާ ދޫނި (ފްލެމިންގޯ) ހިފައި ވިއްކާ ހަދާނަމަ، ހިފާ މީހާގެ އިތުރުން ގަންނަ މީހާ އަށްވެސް ފިޔަވަޅު އަޅާނެކަމަށް އެންވަޔަރަމެންޓަލް ޕްރޮޓެކްޝަން އެޖެންސީ (އީޕީއޭ) އިން އަންގައިފިއެވެ.\nމޫސުން ގޯސްވެ ވައިގަދަވުމުގެ ސަބަބުން އެކި ވައްތަރުގެ ދޫނިތައް ދަނީ ރާއްޖެއަށް ހިޖުރަކުރުމުންނެވެ. އެގޮތުން ހއ.ފިއްލަދޫ އަދި އެއަތޮޅު ބާރަށުންވެސް ވަނީ ގުޑުގުޑާ ދޫނީގެ އައިނުތަކެއް ފެނިފައެވެ. މީގެ އިތުރުން ހދ.ކުޅުދުއްފުށީ ކުޅިންވެސް ގުޑުގުޑާ ދޫނީ ވަނީ ފެނިފައެވެ.\nދޫނި ވިއްކާ ގްރޫޕެއްގައި ގުޑުގުޑާ ދޫންޏެއް 30 ހާސް ރުފިޔާއަށް ވިއްކާ ކަމަށް ޖަހާފައި އޮތުމުން އީޕީއޭ އިން ދަނީ ފުލުހުންނާއި ގުޅިގެން މިމައްސަލަ ބަލަމުންނެވެ. މިދުވަސްވަރު ރާއްޖެއަށް ހިޖުރަކުރާ ދޫނިތައް ހިފައި ހައްޔަރުކޮށް ވިއްކާ ހެދުމަކީ މަނާކަމެއްކަން އީޕީއޭއިން ވަނީ މީގެކުރިންވެސް އަންގާފައެވެ.\nއީޕީއޭގެ ޑިރެކްޓަރ ޖެނެރަލް އިބްރާހިމް ނައީމް ވިދާޅުވީ ދޫނި ގަންނަ މީހުންނަށްވެސް އެއީ މަނާ ކަމެއްކަން އެގެންޖެހޭ ކަމަށާއި އީޕީއޭގެ ޤަވައިދާ ޚިލާފަށް އަމަލުކުރާނަމަ ބޮޑުއަދަދަކުން ޖޫރިމަނާ ކުރެވިގެންދާނެކަމަށެވެ. އެގޮތުން އެއް ދޫނި ނަމަ 20 ހާސް ރުފިޔާ އެއަށް ވުރެ އިތުރުވާ ނަމަ އިތުރުވާ ކޮންމެ ދޫންޏަކަށް 25ހާސް ރުފިޔާ އަދި ހިމާޔަތްކޮށްފައިވާ ދޫންޏެއް ނަމަ އިތުރުވާ ކޮންމެ ދޫންޏަކަށް 10ހާސް ރުފިޔާއަށް ޖޫރިމަނާ ކުރެވޭނެކަމަށް ނައީމް ވިދާޅުވިއެވެ.\nމައްސަލައަކީ މީ ރާއްޖެތެރޭ މީހުން ވިއްކާތީ. މާލޭގަ ފިހާރަތަކުގަ ބެހެއްޓީމަ ތިމާވެއްޓަށް ލިބޭ ގެއްލުމެއް ނޯންނާނެ. އެމީހުން ވިޔަފާރި ކުރާ ފައިގަ ޗޭނުޖަަހައިގެން ގެންގުޅޭ ދުނިޔޭގެ އެންމެ އެންޑޭންޖާޑު ޕެރަޓްތައް މަނާ ކުރާކަށްވެސް ނުކެރޭނެ.


Israelaai America aai Eku Soekohfaiva Sul'haige Ehbasvunthah Falastheenun Uvaaly Kyhve? | Dhiislam\nމިދިޔަ އަންގާރަ ދުވަހު ފަލަސްޠީނުންވަނީ އެމެރިކާއާއި އިސްރާއީލާއި ދެމެދުވެފައިވާ ހުރިހާ ޞުލްޙާއިގެ އެއްބަސްވުންތަކެއް އުވާލާފައެވެ.\nފަލަސްޠީނުގެ ނޫސް އެޖެންސީއެއްކަމަށްވާ ވަފާ އިން ރިޕޯޓުކޮށްފައިވާ ގޮތުގައި ރައީސް މަޙުމޫދު ޢައްބާސް މިކަން އިޢުލާން ކުރައްވާފައިވަނީ ރާމަ ﷲ ގައި، ފަލަސްޠީނުގެ އޮފިޝަލުންނާއި އެއްކޮށް ބޭއްވެވި ކުއްލި ބައްދަލު ވުމެއްގައެވެ. ރައީސް މަޙްމޫދު ޢައްބާސް ބައިވެރިވެވަޑައިގެންފައިވާ މިބައްދަލުވުމަކީ އިސްރާއީލުން ފަލަސްޠިނުގެ ހުޅާނގު އައްސޭރީގެ ސަރަޙައްދުތައް އިސްރާއީލުގެ ދައުލަތުގެ ބައެއްކަމަށް ހަމަޖެއްސުމަށް ރޭވިފައިވާ ޕްލޭންތަކުގެ ސަބަބުން އެކަމަށް ބަޙުޘް ކުރައްވަން ބާއްވަވާފައިވާ ބައްދަލުވުމެކެވެ.\nރައީސް މަޙްމޫދު ޢައްބާސް ވިދާޅުވާ ގޮތުގައި އެމެރިކާއާއި އިސްރާއީލާއި އެކު ވެވިފައިވާ ހުރިހާ އެއްބަސްވުންތަކެއް އުވާލައްވަން ފަލަސްޠިނުގެ ދައުލަތުންވަނީ ނިންމާފައެވެ. އަދި މިނިންމުމުގެ ފަހަތުގައިވާ ސަބަބުތަކުގެ ތެރޭގައި ޞުލްޙައިގެ އެއްބަސްވުންތަކާއި، އދ ގެ އެއްބަސްވުންތަކާއި ޚިލާފަށް އިސްރާއީލުން ފަލަސްޠީނުގެ ބިންތައް ތަކުރާރުކޮށް ފޭރިގަންނަމުންދާތީ ކަމަށާއި، ފަލަސްޠިނާއި އަސްރާއީލާއި ދެ ޤައުމުންވެސްވެވިފައިވާ ޞުލްޙައިގެ އެއްބަސްވުންތަކަށް ޢަމަލު ނުކުރާތީކަމަށެވެ.\nމީގެ އިތުރުން މަޙްމޫދު ޢައްބާސް ވިދާޅުވާ ގޮތުގައި އެމެރިކާއަކީ މިދެންނެވި އިސްރާއީލުގެ ޖަރީމާތަކުގެ ބައިވެރިއެކެވެ. އަދި އެމެރިކާ ސަރުކާރުން ޤުދުސަކީ އިސްރާއީލުގެ ވެރިރަށްކަމަށް ނިންމާ، އެރަށަށް އެމެރިކާގެ އެމްބަސީ ބަދަލުކޮށް، އެއަށްފަހު "ޤަރްނުގެ އެއްބަސްވުމުގެ" ނަމުގައި އެއްބަސްވުމެއް ނެރެ، އެއެއްބަސްވުން އެއީ އިސްރާއީލުން، ފަލަސްޠީނުގެ ބިން، އެބައިމީހުންގެ ބިމަކަށް ހަދަން އެޅުނު އަސާސެއްކަމުގައި ވެގެންދިޔުމަކީ ބައިނަލް އަޤްވާމީ ޤާނޫނީ ރޫޙާއި ޚިލާފަށް ކޮށްފައިވާ ކަމެއް ކަމަށާއި، އެކަމުން ފަލަސްޠިނުގެ ބިން އިސްރާއީލު އިސްތިޢުމާރު ކުރުމަށް އެމެރިކާއިން ހިތްވަރުދޭކަމުގެ ހެއްކެކެވެ. އަދި ފަލަސްޠިނުގެ ރައްޔިތުން މިހާރު ތަޙައްމަލު ކުރަމުންދާ އަނިޔާގެ މަސްއޫލިއްޔަތު އެމެރިކާއިން އުފުލަން ޖެހޭނެ ކަމަށްވެސް މަޙްމޫދު ޢައްބާސް ވިދާޅުވިއެވެ.\nމަޙްމޫދު ޢައްބާސް އިތުރަށް ވިދާޅުވި ގޮތުގައި މިއެއްބަސްވުންތައް އުވާލުމާއި އެކު އިސްރާއީލަކީ ދައުލަތެއްކަމަށް ފަލަސްޠީނުން އިޢުތިރާފުވާ އިޢުތިރާފުވުމަށްވެސް ނިމުމެއް އައީއެވެ.\nއޭޕްރިލް މަހުގެ ފަހުކޮޅު އިސްރާއީލުގެ އިދިކޮޅު ކޯލިޝަންކަމަށްވާ ބްލޫ އެންޑް ވައިޓު ޕާޓީގެ ބެނީ ގަންޓްޒާއި މިހާރުގެ ސަރުކާރުގެ ބޮޑު ވަޒީރު ބެންޖަމިން ނަތަންޔާހޫ އެއްބަސްވެފައިވަނީ ކުރިއަށް އޮތް3އަހަރުގެ ވެރިކަން ދެބައިމީހުންގެ މައްޗަށް ބަހާލާ، ފުރަތަމަ އަހަރާއި ބައި ނަތަންޔާހޫވެ ވެރިކަމުގެ ދަށުގައި އަދި ފަހު އެއް އަހަރާއި ބައި ބެނީ ގަންޓްޒުގެ ދަށުގައި ކުރިއަށް ގެންދިޔުމަށެވެ. މިއެއްބަސްވުމުގެ ދަށުން ހިމެނިފައިވާ ނުކުތާތަކުގެ ތެރޭގައި ފަލަސްޠީނުގެ ހުޅަނގު އައްސޭރީގެ އުރްދުންގެ ވާދީތަކުގެ ސަރަޙައްދުތައް އިސްރާއީލުގެ ސަރަޙައްދުކަމަށް ނިންމާ އެބައިތައް އިސްރާއީލަށް ނެގުމަށް ވާހަކަދައްކާފަވެއެވެ. ވާދީ އުރްދުނަކީ ފަލަސްޠީނުގެ 60 ހާސް ރައްޔިތުން ދިރިއުޅެމުންދާ ސަރަޙާއްދެކެވެ. އަދި އެއީ ފަލަސްތީނަށް އާމްދަނީ ލިބޭ އެންމެ ބޮޑު ސެކްޓަރުކަމަށްވާ ދަނޑުވެރިކަމުގެ 50 އިންސައްތަ ހިއްސާ ކުރާ ސަރަހައްދެވެ. ބެންޔަމިން ނަތަންޔާހޫ ބުނާ ގޮތުގައި ވަރަށް އަވަހަށް މިބިންތަކަކީ އިސްރާއީލުގެ ސަރަޙައްދުތަކެއް ކަމަށް ނިންމާ، އެކަން އިޢުލާން ކުރެވޭނެއެވެ.\nމެދުއިރުމަތީގެ ޚަބަރު ދިރާސާ ކުރައްވާ ފަރާތްތަކުން ވިދާޅުވާ ގޮތުގައި، މިހާތަނަށް މުޅިންވެސް ޞުލްޙަވެރިކަމަށް ގޮވާލައްވަމުން ގެންދެވި މަޙްމޫދު ޢައްބާސްގެ މިނިންމެވުމާއި އެކު އުރްދުން ފަދަ ޢަރަބި ބައެއް ދައުލަތްތަކުންވެސް އެމެރިކާއާއި އިސްރާއީލާއި ދެމެދުވެފައިވާ އެއްބަސްވުންތައް އުވާލުން އެކަށީގެންވެއެވެ. އުރްދުންގެ ރަސްގެފާނު، ކިންގް ޢަބްދު ﷲ2ވަނީ އިސްރާއީލަށް ފަލަސްޠީނުގެ ބިންތައް އަތުނުލުމަށް އިންޒާރުދެއްވާފައެވެ.


"Reendhoo Kandga" China Ge Boat Thakeh Hurun Dhekunu Korea Ah Massala Akah - Vaguthu\nދެކުނު ކޮރެއާ އާއި އުތުރު ކޮރެއާއާ ދެމެދުގައި ހިނގި ހަނގުރާމަ މީގެ 70 އަހަރުން ކުރިން ނިމުމަކަށް އައުމާއެކު، ބައިންގްޔޯންގް ވެގެން ދިޔައީ އެމެރިކާގެ ސިފައިން އުތުރު ކޮރެއާއަށް ފާރަލުމަށް ބޭނުން ކުރަމުންދިޔަ މައި ރަށަކަށެވެ. އެކަމަކު މިހާރު އެރަށަކީ ޗައިނާގެ ރާޑަރަށް އަރާ ސަރަހައްދެވެ.\nމިދިޔަ ޑިސެމްބަރު މަހު ޗައިނާއިން ވަނީ އަސްކަރީ މަނަވަރުތަކެއް އެރަށުގެ އައްސޭރިއަށް ފޮނުވައިގެން ދެކުނު ކޮރެއާއަށް ބިރު ދައްކައިފައެވެ.\nމިފަހަކަށް އައިސް ޗައިނާގެ ބޯޓުތައް ޔެލޯ ސީގައި ހަރަކާތްތެރިވާ މިންވަރު ވަނީ އިތުރުވެފައެވެ. ޗައިނާއިން ބޭނުންވަނީ އެ ސަރަހައްދު އެމީހުންގެ އަތް ދަށުކޮށް، ދެކުނު ކޮރެއާއަށް އޮންނަ މަގު އެމީހުންގެ ބެލުމުގެ ދަށުން ކުރިޔަށް ގެންދަން ކަމަށް ދެކުނު ކޮރެއާގެ ޑިފެންސް ކޮމިޓީއިން ބުނެފައިވެއެވެ.\nއުތުރު ކޮރެއާއިން 13 ކިލޯމީޓަރު ބޭރުގައި އޮންނަ ބައިންގްޔޯންގް އަކީ ކޮރެއާގެ ދެހިސާބުގެ ވެސް އިންޓެލިޖެންސް އެޖެންސީ ތަކުން ހާއްސަ ސަމާލުކަމެއް ދެމުން އަންނަ ސަރަހައްކެވެ. ދެކުނު ކޮރެއާގެ ސިފައިން ވަނީ އެރަށާ ދިމާ ފެންނާނޭހެން ރާޑަރުތަކެއް ހަރުކޮށްފައެވެ. މިހާރު އެސަރަހައްދުގައި ދިމާވެގެން އުޅޭ އެންމެ ބޮޑު މައްސަލަ އަކީ ޗައިނާގެ ބޯޓުފަހަރު ތަކުން އެރަށުގެ އައްސޭރި ބަލަހައްޓައި، އެ ސަރަހައްދު އެހެން ގައުމުތަކުގެ ކަނޑުމަތީ ސިފައިންގެ ކުޅަދާނަކަން ހުރި މިންވަރު މޮނިޓާ ކުރަމުން ދިޔުމެވެ. ރިޕޯޓުތައް ބުނާގޮތުން މިދިޔަ އަހަރުން ފެށިގެން ޗައިނާގެ ބޯޓުތައް އަންނަނީ އެ ސަރަހައްދު ބަލައި ފާސް ކުރަަމުންނެވެ.\nދެކުނު ކޮރެއާއިން ޗައިނާގެ ބޯޓުތައް ޔެލޯ ސީގައި މާގިނަ އަދަދަކަށް ހަރަކާތްތެރި ވަމުންދާތީ އެކަމާ ކަންތައް ބޮޑުވެ ވާހަކަ ދައްކާފައި ވާއިރު ޗައިނާގެ ފޮރިން މިނިސްޓްރީގެ ބަހެއް މިކަމުގައި ލިބިފައެއް ނުވެއެވެ.


Raees Solih akee Rayyathunge bas ahaa veri eh: Shaikh Ilyas\nރައީސް ސޯލިހަކީ ރައްޔިތުންގެ ބަސްއަހާ ވެރިއެއް: އިލްޔާސް\nމަޝްހޫރު ދީނީ އިލްމުވެރިޔާ އައްޝައިހް އިލްޔާސް ހުސައިން --\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަކީ ރައްޔިތުންގެ ބަސް އަހާ ވެރިއެއްކަން ސާބިތުކޮށްދެއްވާފައިވާ ކަމަށް މަޝްހޫރު ދީނީ އިލްމުވެރިޔާ އައްޝައިހް އިލްޔާސް ހުސައިން ވިދާޅުވެއްޖެ އެވެ.\nޝައިހް އިލްޔާސް މިހެން ވިދާޅުވީ އިސްލާމް ދީނަށާއި ކީރިތި ރަސޫލާ އަށް ފުރައްސާރަ ކުރި މައްސަލާގައި މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ރަސްމީކޮށް އުވާލާ އެކަން ސަރުކާރުން ހާމަކުރުމާއި ގުޅިގެން ކުރައްވާފައިވާ ޓްވީޓެއްގައެވެ.\nއިލްޔާސް ވިދާޅުވީ ލާދީނީ އަދިރި ފަރާތްތަކުގެ އިންޒާރަށް ބެލުމެއްނެތި އެމްޑީއެން ރަސްމީކޮށް އުވާލުމުން، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަކީ އިލްމުވެރިންނާއި، ރައްޔިތުންގެ ބަސް އަހާ ވެރިއެއްކަން އެނގިގެން ހިނގައްޖެ ކަމަށެވެ.\nލާދީނީ އަދިރި ފަރާތްތަކުގެ އިންޒާރަށް ބެލުމެއްނެތި، އެމްޑީއެން ރަސްމީކޮށް އުވާލުމުން، އަދުގެ ރައީސުލްޖުމްހޫރިއްޔާ އަކީ އިލްމުވެރިންނާއި، ރައްޔިތުންގެ ބަސް އަހާ ވެރިއެއްކަން އެނގިގެން ހިނގައްޖެ\nއައްޝައިހް އިލްޔާސް ހުސައިން | ދީނީ އިލްމުވެރިޔާ\nއެ މުއްދަތު މިއަދުގެ ހަމައަށް ހަމަވުމާ ގުޅިގެން ޔޫތް މިނިސްޓްރީން ނެރުނު ބަޔާނެއްގައި ބުނީ މުދަލާއި ދަރަންޏާ އަދި ޖަމިއްޔާއާ ގުޅޭ އެންމެހާ މައްސަލަތައް ނިންމުމަށްޓަކައި ދިން 45 ދުވަހުގެ މުއްދަތު އިއްޔެއަށް ހަމަވިއިރު ވެސް އެ ޖަމިއްޔާ އިން އެއްވެސް އެއްޗެއް މިހާތަނަށް އަންގާފައި ނުވާ ކަމަށެވެ. އެހެންކަމުން އެމްޑީއެން އުވާލާފައިވާ ކަން ރަސްމީކޮށް އިއުލާން ކުރާ ކަމަށެވެ.\nރައީސް އިބްރާހިމް މުހައްމަދު ސޯލިހު ޝައިހް އިލްޔާސް ހުސައިން މޯޑިވިއަން ޑިމޮކްރަސީ ނެޓްވޯކް\nރައީސް ގެންގުޅުއްވަނީ ހިކުމަތްތެރި އުސޫލެއް: އިލްޔާސް


ޕޮލައިޓްނަސް ތިއަރީ ނުވަތަ އަދަބު އިޙްތިރާމްގެ ޤަވާޢިދު | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ޕޮލައިޓްނަސް ތިއަރީ ނުވަތަ އަދަބު އިޙްތިރާމްގެ ޤަވާޢިދު\nޕޮލައިޓްނަސް ތިއަރީ ނުވަތަ އަދަބު އިޙްތިރާމްގެ ޤަވާޢިދު\n10 މޭ 2010\nއިންސާނުން މުވާޞަލާތުކުރުމުގައި އެއްބަޔަކު އަނެއްބަޔަށް އަދަބުވެރިވެ އިހްތިރާމް އަދާކުރުމަކީ މުވާޞަލާތުކުރުން ކާމިޔާބު ކުރުމަށް ވަރަށް މުހިއްމުކަމެކެވެ. މީގެ އިތުރުން އެކަމުގެ ސަބަބުން އެއްބަޔެއްގެ ހިތުގައި އަނެއްބަޔަކަށްޓަކައި ގަދަރާއި އިހްތިރާމް އުފެދެއެވެ. އަނެކާއަށް އެއްވެސް ކަހަލަ އަދަބެއް އިހްތިރާމެއް އަދާކުރަން ނުދަންނަ މީހާއަކީ މުޖުތަމަޢުގައި ޤަދަރުކުރެވޭ މީހަކަށް ނުވެއެވެ. އަދި އެފަދަ މީހުންނަކީ އެއްވެސް އަގެއްނެތް ބައެއްގެ ގޮތުގައި ބެލެވެއެވެ. ވުމާއިއެކު މުޖުތަމަޢުގައި އުޅޭ މީހުންގެ ލޯތްބާއި ރުހުން، އިޙްތިރާމާއި ގަދަރު ލިބިގަތުމަށްޓަކައި އަދަބު އިހްތިރާމްގެ ގަވާޢިދަށް ތަބަޢަ ވުމަކީ ވަރަށް މުހިއްމު ކަމެކެވެ. މައުމޫން ޢަބުދުލްޤައްޔޫމް (1989- ޞ 15 ) ހާމަކުރައްވާފައިވަނީ " ތިމާގެ މާތްކަން އެންމެ ބޮޑަށް ހާމަކޮށްދޭ ސިފައަކީ ވާހަކަދެއްކުމުގައި ހުންނަ މާތްކަމެވެ. ކޮންމެފެންވަރެއްގެ ކޮންމެ ކަހަލަ މީހަކާ ވާހަކަދެއްކިޔަސް އެމީހަކަށް ކަމޭހިތުމުގެ މާތްކަމެވެ. މަޑުމައިތިރިކަމާއިއެކު ރީތިބަހުން މުޚާތިބު ކުރުމުގެ މާތްކަމެވެ."\nއަދަބު އިޙްތިރާމްގެ ޤަވާޢިދު ނުވަތަ ޕޮލައިޓްނަސް ޕްރިންސިޕަލް އަކީ 1973މ. ގައި ރޮބިން ލޭކޯފް ޝާއިޢުކުރި ލިޔުމަކުން މަޝްހޫރުވި ތިއަރީއެކެވެ.\nބަހުގެ ޢިލްމުގައި ޕޮލައިޓްނަސް ބުނެދިނުމުގައި ބޭނުންކުރާ ލަފުޒަކީ 'Face ' އެވެ. ޔޫލޭ ޖޯޖް (2000 - ޞ 60) ހާމަކުރާގޮތުގައި " Faceމިލަފުޒުގެ މާނައަކީ މުޖުތަމަޢުގައި ތިމާގެ އަމިއްލަ ތަސްވީރެވެ. މިއިން އިޝާރާތްކުރަނީ އެމީހެއްގެ ޖަޒުބާތާއި އިހްސާސްތައް އަނެކާއަށް ދެގެގަނެވޭނެކަމަށް އުއްމީދުކުރާކުރުމެވެ. ޕޮލައިޓްނަސްއަކީ އެކަކު އަނެކަކާއި ވާހަކަދެއްކުމުގައި އަނެކާގެ އިހްސާސްތަކާއި ޖަޒުބާތުތައް ދެނެގަނެ އެކަންކަމަށް ހޭލުންތެރިވެ ވާހަކަދައްކާ ދެއްކުމެވެ." މިގޮތުން ބަލާއިރު ޕޮލައިޓްނަސްއަކީ އެހާލަތެއްގެ ގޮތުން ބައެއްފަހަރު އިޖްތިމާޢީ ދުރުކަމެއް އަދި އަނެއްބައިފަހަރު އިޖްތިމާޢީ ގާތްކަމެއް އުފައްދާ ކަމަކަށް ވެއެވެ. މިގޮތުން މިއުފައްދާ ދުރުކަމަކީ މުވާޞަލާތުކުރާ ދެމީހުންގެ މެދުގައިވާ ތަފާތުގެ ސަބަބުން ކުރަންޖެހޭ އިހްތިރާމަށް ވެދެއެވެ. މިސާލަކަށް ބަލާނަމަ ދަރިވަރަކު މުދައްރިސަކާއި ދައްކާ ވާހަކައިގައި ވާނީ މިފަދަ ދުރުކަމެކެވެ. ގާތްކަން ދޭހަކޮށްދެނީ އެކުވެރިކަމާއި އެއްބައިވަންތަކަމެވެ. މިއުފައްދާ ގާތްކަމުގެ މިސާލަކީ ދަރިވަރަކު ހަމަ އެފަދަ އެހެން ދަރިވަރަކާއި ދައްކާވާހަކައެވެ.\nވިކިޕީޑިއާ. އޯރގް Wikipedia.org ( 2006 ) މިސައިޓުގައި ހާމަކޮށްފައިވާ ގޮތުގައި ލިންގުއިސްޓިކް ޢިލްމުގައި 'Face ' މިލަފުޒު ފުރަތަމަ ބޭނުންކުރައްވާފައިވަނީ، އާރވިންގް ގޮފްމަން Erving Goffman (1963) ގައި ޝާއިޢުކުރެއްވި އާޓިކަލެއްގައެވެ.\nޕޮލައިޓްނަސްގެ ތެރޭގައި ނެގެޓިވް ޕޮލައިޓްނަސް އާއި ޕޮޒިޓިވް ޕޮލައިޓްނަސް ހުންނަކަން ފާހަގަކުރައްވަމުން ޔޫލޭ ޖޯޖް ( 2000 - ޞ 61 ) ހާމަކޮށްފައިވެއެވެ. "އަހަރެމެން އަނެކާއާއި ކުރިމަތި ލުމުގައި އެމީހެއްގެ ނެގެޓިވް ފޭސް (Face) ގެ ބޭނުންތަކަށާއި ޕޮޒިޓިވް ފޭސް (Face) ގެ ބޭނުންތަކަށް ސަމާލުކަންދޭން ޖެހޭނެއެވެ. ނެގެޓިވް ފޭސް ބޭނުންވާނީ މިނިވަންކަމަށެވެ. އެހެން މީހުންގެ އުނދަގުލުން އެކަހެރިވާށެވެ. މިތަނުގައި ނެގެޓިވް މިލަފުޒުގެ މާނައަކީ ގޯހެއް ނޫނެވެ. އެއީ ހަމައެކަނި ޕޮޒިޓިވްގެ އިދިކޮޅެވެ. ޕޮޒިޓިވް ފޭސް ބޭނުންވާނީ އެހެން މީހުންނާއި ގުޅޭށެވެ. އެހެން މީހުންގެ ގްރޫޕުގައި ހިމެނޭށެވެ. އޭނާގެ ބޭނުންތައް އެހެން މީހުންނާއި ޙިއްޞާ ކުރާށެވެ."\nނެގެޓިވް ޕޮލައިޓްނަސްގައި އަބަދުވެސް އެހެން މީހުނަށް އުނދަގޫކުރެވޭކަމަށް ގަބޫލުކޮށް މަޢާފަށް އެދޭނެއެވެ. އަދި އެހެން މީހުންގެ ބޭނުންތަކަށާއި އެހެން މީހުންގެ ވަގުތަށް އިސްކަންދޭނެއެވެ. ޕޮޒިޓިވް ޕޮލައިޓްނަސްއިން ދައްކައިދެނީ އެބައިވަންތަކަމެވެ. ވާހަކަދައްކާ ދެފަރާތުގެ ބޭނުމަކީވެސް އެކައްޗެއްކަމެވެ. ހާޞިލްކުރަން ބޭނުންވާ ލަނޑުދަނޑިއަކީވެސް އެކައްޗެއްކަމެވެ.\nފިނަގަން އާއި ބައިވެރީން ( 1997 - ޞ 354 ) ހާމަކުރާގޮތުގައި " އަހަރެމެން ކޮޓަރިއެއްގައި ބަންދުވެގެން ތިބޭއިރު ނުވަތަ އެކަނިވެރި ހިނގާލުމަކަށް ގޮސް އަތިރިމަތީގައި ހުންނައިރު އަހަރެމެން ބޭނުންވާނީ ނެގެޓިވް ޕޮލައިޓްނަސްއެވެ. މިއާއި ޚިލާފަށް ޕާޓީއަކަށް ގޮސްއުޅޭއިރު ނުވަތަ ރައްޓެއްސަކާއިއެކު ކެއުމަކަށް އިންސާފުކުރާއިރު ބޭނުންވާނީ ޕޮޒިޓިވް ޕޮލައިޓްނަސްއެވެ. ތިބާގެ ރައްޓެއްސަކަށް ވަރަށް އަމިއްލަ ވާހަކައެއް ކިޔައިދިނުމަށްފަހު ހަމްދަރުދީއަށް އުއްމީދުކުރާނަމަ އެތަނުގައި އެބޭނުންވަނީ ޕޮޒޮޓިވް ޕޮލައިޓްނަސްއެވެ."\nއެއިޓްޗިޝަން ޖީން ( 1999 - ޞ 104 ) ހާމަކޮށްފައިވެއެވެ.\n"- ދޮރު ލައްޕާ!\n- އެއްޗެކޭ ހީނުކޮށް ދޮރުލައްޕާލަ ދީފާނަންތަ؟\n- މިތަން މިއޮތީ ހާދަހާ ވައި ބަންދުވެފައޭ!\nތިބާ ކޮންމެވެސް މީހަކު ލައްވައި ދޮރުލައްޕަން ބޭނުންވެގެން މަތީގައިވާ ތިން ބުނުމުން ކޮންމެ ބުނުމެއްވެސް ބޭނުންކުރެވިދާނެއެވެ. ނަމަވެސް ފުރަތަމަ ބުނުމަކީ ހަމަ ސީދާ އަމުރެކެވެ. އެގޮތަށް ބުނެފިނަމަ ކޮންމެ މީހަކުވެސް ހީކުރާނީ ތިބާއީ އެއްވެސް އަދަބެއްނެތް މީހެއްކަމުގައެވެ."\n1973މ. ގައި ރޮބިން ލޭކޯފް ޝާއިޢުކުރި ލިޔުމުން މަޝްހޫރުވި ޕޮލައިޓްނަސް ޕްރިންސިޕަލް މައިގަނޑު3މެކްސީމަކަށް ބަހާލާފައިވެއެވެ. އެއީ:\n1- އުނދަގޫ ނުކުރާށެވެ.\n2- ފުރުޞަތު ދޭށެވެ.\n3- އަޑުއަހާމީހާ ހިތްހަމަޖައްސައިދޭށެވެ. މިއެވެ. އަޒުލިފާ އަޙުމަދު (2006).\nޕޮލައިޓްނަސް ޕްރިންސިޕަލްގެ ފުރަތަމަ މެކްސީމް (އުނދަގޫ ނުކުރާށެވެ.) އަށް ތަބާވުމަށްޓަކައި އަނެކާއަށް އުނދަގޫ ވެދާނެ ކަމަށް ފެންނަ ހުރިހާކަމަކުން ދުރުވާންޖެހެއެވެ. އަދި މިފަދަ ހާލަތެއްގައި ކޮންމެހެން ވާހަކަދައްކަންޖެހިގެން ވާހަކަދައްކާ ނަމަ ނުވަތަ އެފަދަ ފަރާތަކުން ކަމަކަށް އެދޭނަމަ ކޮންމެވެސް ސިފައެއްގައި މަޢާފަށް އެދެންޖެހެއެވެ. އަޒުލިފާ އަހުމަދު (2006) ހާމަކުރާގޮތުގައި "ފުރަތަމަ މެކްސީމްގެ އަލީގައި ލިންގްއިސްޓިކް ގޮތުން މާބޮޑު ބޭނުމެއްނެތް، އެއްވެސް އައު މަޢުލޫމާތެއް ނުހިމެނޭ ޢިބާރާތްތަކުގެ ބޭނުން ވިސްނެއެވެ." މިފަދަ ޢިބާރާތްތަކަކީ "އެއްޗެކޭ ހީނުކޮށް އެހެރަ ދޮރު ހުޅުވާލަ ދީބަލަ!" މި ބުނުމުގައި މިހިމެނޭ 'އެއްޗެކޭ ހީނުކޮށް' މިފަދަ ބަސްކޯޅިތަކެވެ. މި ބުނުމުގައި 'އެއްޗެކޭ ހީނުކޮށް' މިބަސްކޯޅީގެ ބޭނުމަކީ ދޮރުހުޅުވައި ދިނުމަށް އެދުމުގެ ކުރީން އެކަންކުރުމުގައި އެފަރާތަށް އެއްވެސް ކަހަލަ އުދަގުލެއް ދިމާވެދާނެކަމަށްޓަކައި މަޢާފަށް އެދުމެވެ. އަދި އެފަރާތަށް އިހްތިރާމްކުރާކަން ހާމަކޮށްދިނުމެވެ. މިގޮތުން ޕޮލައިޓްނަސް ޕްރިންސިޕަލްގެ ފުރަތަމަ މެކްސީމްއާއި ޚިލާފްނުވުމަށެވެ.\nޕޮލައިޓްނަސް ޕްރިންސިޕަލްގެ ދެވަނަ މެކްސީމް ( ފުރުޞަތު ދޭށެވެ.) އަށް ތަބަޢަވުމަށްޓަކައި އެދޭ އެދުމާއި ކުރާ އަމުރާއި އާދޭސް ފަދަ ސްޕީޗް އެކްޓްތައް ސުވާލެއްގެ ސިފައިގައި ޢިބާރާތްކުރެއެވެ. މިސާލަކަށް "ފެންފޮދެއް ގެނެސް ދީފާނަންތަ؟" މި ބުނުމަކީ 'ފެންފޮދެއް ގެނެސްދީބަލަ!' މި އަމުރު ސުވާލެއްގެ ގޮތުގައި ޢިބާރާތްކޮށްގެން ޕަރފޯމް ކޮށްފައިވާ ސްޕީޗްއެކްޓެކެވެ. މިގޮތަށް އަމުރު ސުވާލަކަށް ބަދަލުކުރުމުން އެކަންކޮށްދިނުމުގެ ފުރުޞަތުވެސް އަދި އެކަން ކޮށްނުދީ އެކަމަށް އިންކާރު ކުރުމުގެ ފުރުޞަތުވެސް އެ ބުނުން ރައްދުވާ ފަރާތަށް އެވަނީ ލިބިދީފައެވެ. މިގޮތުން އެފަރާތަށް ކުރަންޖެހޭ އަދަބު އިހްތިރާމް ކޮށްގެނެވެ. މިގޮތުން ކަމެއްކުރުވުމަށް އިތުރަށް ބާރު އެޅުމުގެ ގޮތުން، ކުރާސުވާލު ނަފީގެ ނޫނަކާއިއެކު ގެނެއެވެ. ގިނަފަހަރު މިގޮތަށް ނަފީގެ ނޫނު ގެނެސްފައި ހުންނަނީ އާދޭސްކުރާ ހާލަތްތަކުގައެވެ. މިސާލަކަށް "ފެންފޮދެއް ގެނެހެއް ނުދޭނަންތަ؟" މިގޮތަށް ސުވާލު ބަދަލުކުރުމުން "ފެންފޮދެއް ގެނެސް ދީފާނަންތަ؟" މިހެން ބުނުމަށްވުރެ އިންކާރު ކުރުމުގެ ފުރުޞަތު އެބަހަނިވެއެވެ. އަދި ފެންފޮދެއް ގެނެސްދިނުމަށް މާބޮޑަށް އެދޭކަން ދޭހަވެއެވެ. ނަމަވެސް މި ދެގޮތަކީވެސް ދިވެހިބަހުގައިވެސް ބޭނުންކުރާ، ދެވަނަ މެކްސީމްއާއި ޚިލާފްނުވެ މުވާޞަލާތުކުރެވޭނެ ދެ ސްޕީޗްއެކްޓެވެ.\nއަޑުއަހާ މީހާ ހިތްހަމަޖައްސައިދިނުމަކީ ޕޮލައިޓްނަސް ޕްރިންސިޕަލްގެ ތިންވަނަ މެކްސީމްއެވެ. މިގޮތުން ބައެއްފަހަރު އަޑުއަހާ މީހާ ހިތްހަމަޖައްސައި ދިނުމަށްޓަކައި ހަގީގަތް ހާމަކުރަން ފަސްޖެހެން މަޖުބޫރުވާ ހާލަތްތައްވެސް އާދެއެވެ. މިސާލަކަށް: ވަރަށް ގާތްމީހަކު ވަރަށް ބުރަ މަސައްކަތުން ކުރެހުމެއް ކުރަހާ ނިންމާލުމަށްފަހު އެރީތިތޯ ސުވަލުކުރުމުން މި މެކްސީމްއަށް ތަބަޢަވާކަމަށް ވާނަމަ އެކުރެހުން ރީތި ނޫނަސް ރީތި ނޫނެކޭ ނުބުނެވޭނެއެވެ. ކަނޑައެޅިގެން ރީއްޗޭ ނުބުންޏަސް ބުނަން ޖެހޭނީ އޭނާ ހިތްހަމަޖެހޭނެ ކޮންމެވެސް ޢިބާރާތެކެވެ. މިސާލަކަށް 'ތިހާ ބުރަ މަސައްކަތުން ކުރެހި ކުރެހުމެއް ހުތުރު ވާނެތަ؟' މިހެން ބުނެވިދާނެއެވެ. އޭރުން އޭނާއަށް ހިތްހަމަޖެހުންވެސް ހޯދައިދެވުނީއެވެ. އަދި ކަނޑައެޅިގެން ދޮގެއް ނުހަދާވެސް ފަރުޖެއްސުނީއެވެ. މިގޮތުން ތިންވަނަ މެކްސީމްއާއި ޚިލާފްނުވެ މުވާޞަލާތުކުރެވޭނެއެވެ.\nމިގޮތަށް ނުސީދާކޮށް ދޮގު ހަދައިގެން ނަމަވެސް މުވާޞަލާތުކުރަން ޖެހެނީ އިޖްތިމާޢީ ގުޅުންތައް ދެމެހެއްޓުމަށްޓަކައެވެ. އަދި އެހެން މީހުންނާއި އެކުގައި މަސައްކަތްކޮށްގެން ކަންތައްތައް ނިންމުމަށްޓަކައެވެ. މިއީ މުވާޞަލާތުކުރުމުގެ މައިގަނޑު ދެބޭނުންކަމަށް ވާތީއެވެ. މިފަދަ ހާލަތްތަކުގައި ދޮގެއް ނުހަދަންވެގެން "ނޫނެކޭ. ތިކުރެހުން ރީޢްޗެއްނޫނޭ" ބުނެފިނަމަ ވަރަށް ބޮޑެތި މައްސަލަތަކާއި ކުރިމަތިވާނެއެވެ. އެގޮތުން ކުރެހުން ރީތިތޯ ސުވާލުކުރިފަރާތް ސުވާލުކޮށްފައި އެވަނީ ކުރެހުން ރީތިވާނެކަމުގެ ވަރަށް ބޮޑު ޔަގީންކަމަކާއި އެކުގައި ކަމަށްވާތީ ކުރެހުން ރީތިނޫންކަމަށް ބުނުމުން އޭނާއަށް ވަރަށް ބޮޑު ހިތްދަތިކަމެއް ލިބޭނެއެވެ. ނަތީޖާއެއްގެ ގޮތުން މިދެފަރާތުގެ ގުޅުމަށް ހީނަރުކަން އަންނާނެއެވެ. އަދި އެހެންމީހުންނާއި ގުޅިގެން މަސައްކަތްކުރުމުގެ ރޫޙަށް ބުރޫ އަރާނެއެވެ. ވީމާ މިއީ މުވާޞަލާތުކުރުމުގެ މައިގަނޑު ދެބޭނުމާއި ފުށުއަރާ ކަމަކަށްވާތީ މިގޮތް ބޭނުންކުރުމަކީ ޕޮލައިޓްނަސް ޕްރިންސިޕަލްގެ މެކްސީމްތަކާއި ފުށުއަރާކަމަކަށް ވާނެއެވެ.\nމުވާޞަލާތުކުރުމުގެ ދެބޭނުމާއި ފުށުނާރާނޭހެން ވާހަކަދެއްކުމަށް މީހުން ސަމާލުކަން ދިން ނަމަވެސް އަދި ޕޮލައިޓްނަސް ޕްރިންސިޕަލަށް ތަބާވެގެން ވާހަކަދައްކަން އުޅުނުކަމުގައި ވިޔަސް މިކަންތައްތަކާއި ފުށުއަރާ ހާލަތްތައް އާދެއެވެ. ޔޫލޭ ޖޯޖް ( 2000 - ޞ 63 ) ހާމަކުރާ ގޮތުގައި އިމަޖެންސީ ހާލަތްތަކުގައި މިކަންތައްތަކަކަށް ސަމާލުކަމެއް ނުދެވޭނެއެވެ. މިގޮތުން 'މިތަނުން ދުރައްދޭ' ، 'ތީގައި އަތްނުލާ!' މިފަދަ އަމުރުތައް ކުރިނަމަވެސް އެ އަމުރު އެކުރީ އަމުރު ކުރުމުގެ ފެލިސިޓީ ކޮންޑިޝަން ހަމަވެގެން ކަމުގައި ވާނަމަ އަޑުއަހާ މީހާ އެކަމަކަށް ކިޔަމަންވާނެއެވެ. އަދި ޕޮލައިޓްނަސްއަށް ތަބާނުވާތީ ނުވަތަ މުވާޞަލާތު ކުރުމުގެ ދެބޭނުމާއި ފުށުއަރާތީ މައްސަލައެއްވެސް ނުޖައްސާނެއެވެ. މިސާލަކަށް:\n"ރަށުގެ އެންމެ ބޮޑު ކަންވެރިޔާ ޖަޢުފަރުގެ ބޯލާކޮޅުގައި ހުރެ ދުންބަހައްޓައިގެން ކިޔަވައެވެ. ނަމަވެސް ވާކަމެއް ޙަރާމެވެ. ގެންފައި ހުރި ބިރުގައި ޖަމީލުގެ އަޑަށް ދުވަހަކުވެސް ނާންނަ އަމުރުވެރި ރާގެއް ވެރިވިއެވެ. ވަގުތުން ހުރިހާ މީހުން ގެއިން ނުކުންނަން އެންގިއެވެ."\nއިބްރާހިމް ޙުސައިންމަނިކު. ( 1998- 11،12 ) ތޮއްޑޫ ދަތުރު" މިވާހަކައިން ނަގާފައި.....\nމަތީގައިވާ ލިޔުންކޮޅުގައި ފާހަގަކުރެވިފައި އެވާ ބުނުމަށް ބަލާއިރު މިއީ ޕޮލައިޓްނަސް ޕްރިންސިޕަލަށް ތަބާވާ ބުނުމެއް ނޫނެވެ. ނަމަވެސް މިހާލަތުގެ ސަބަބުން އެ ބުނުން ޕޮލައިޓްނަސްއާއި ޚިލާފް (ވައިލޭޓް) ވިޔަސް އެއީ އަޑުއަހާމީހުންނަށް އަދަބު އިހްތިރާމް އަދާނުކުރީކަމުގައެއް ނުބެލެވެއެވެ. ސަބަބަކީ ބަލިވެ އޮތް ޖަޢުފަރަކީ ޖަމީލަށް ބޮޑުބޭބޭ ކިޔާ ކުއްޖަކަށް ވުމުގެ އިތުރަށް ޖަމީލު ނުހަނު ލޯބިވާ ކުއްޖެއް މެއެވެ. ޖަޢުފަރު އޮތް ގެއަކީ ޖަމީލުގެ ކޮއްކޮ ޖަމާލުގެ ގެއެވެ. އެވަގުތު ޖަޢުފަރުގެ ކަންތައްތައް ބެލެހެއްޓުމާއި އިސްކޮށް ހަވާލުވެ ހުރީ ޖަމީލެވެ. ގޭތެރެއަށް މީހުން އެއްވެ ތޮއްޖެހިފައި އޮތުމުން ބަލިވެ އޮތް ކުއްޖާއަށް ފަރުވާ ކުރުމަށް އުނދަގޫވެ ގޭތެރެ ހާސްވާނެއެވެ. އެއްވެ ތިބި މީހުންނަކީ ހަމަ އެކަނި މަންޒަރު ބެލުމަށް އައިސްތިބި ބަޔަކަށް ވާތީ އެމީހުންނަކީ އެތަނަށް ބޭނުން ބައެއްވެސް ނުމެނޫންމެއެވެ. ވުމާއި އެކު ޖަމީލު ބުނި ބުނުމަކީ ފެލިސިޓީ ކޮންޑިޝަން ހަމަ ބުނުމެކެވެ.\n"ހުނ. ހޫނ. ކަލޭ ދާތާކަށްދޭ. މަގެއް ކުޑައެއްނޫން." ނަފްރަތުން ފުރިގެންވާ އަމިއްލަ އަޑު ކަންފަތުގައި ޖެހުމުން ޚުދު ޢާދިލުވެސް އަންތަރީސްވިއެވެ. ސަމީރު ބައިސްކަލުން ފޭބިއެވެ. "މިއައީ ޢާދިލު ހޯދަން. ކޮންރާގަކަށްތި ވާހަކަދައްކަނީ؟."\nއިބްރާހިމް ޙުސައިންމަނިކު. ( 1998- 90 ) "ދެބީރައްޓެހިން" މިވާހަކައިން ނަގާފައި.....\nމަތީގައިވާ ޑައިލޮގް ކޮޅުގައި ޢާދިލް ބުނެފައިވާ ބުނުމަކީ ޕޮލައިޓްނަސްއާއި ފުށުއަރާ ބުނުމެކެވެ. މިކަން ޢާދިލްގެ ބުނުމަށް ސަމީރު ދީފައިވާ ޖަވާބުންވެސް ހާމަވެއެވެ. ޢާދިލް ވާހަކަދެއްކި ރާގާއި މެދު ސަމީރު ހުރީ ހިތްހަމަނުޖެހިފައެވެ. މިއިން އެނގޭ އެއްޗަކީ އާދިލު އެހެން އެބުނީ އެބުނުން ބުނުމަށް އެކަށީގެންވާ ހާލަތެއްގައި ނޫންކަމެވެ. އަދި އާދިލަކީ ސަމީރާއި ދިމާއަށް އެފަދަ އެއްޗެއް ބުނަން އެކަށީގެންވާ މީހެއްވެސް ނޫންކަމެވެ. ވީމާ ފެލިސިޓީ ކޮނޑިޝަން ހަމަނުވާ ހާލަތްތަކުގައި މިފަދަ "ހުނ. ހޫނ. ކަލޭ ދާތާކަށްދޭ." ބުނުންތައް ބޭނުން ކުރުމުގެ ސަބަބުން ޕޮލައިޓްނަސް ޕްރިންސިޕަލް އާއި ޚިލާފް (ވައިލޭޓް) ވުމުގެ އިތުރަށް މުވާޞަލާތު ކުރުމުގެ ދެބޭނުމާއިވެސް ފުށުއަރާނެއެވެ. އެކަމުގެ ސަބަބުން އިޖުތިމާޢީ ގުޅުންތަކަށް ބުރޫއަރާނެއެވެ. އާދިލް، ސަމީރާއި މެދު ހިތްހަމަ ނުޖެހިފައި ވާނަމަ ސަމީރާއި ރީތިގޮތުގައި ވާހަކަދައްކައިގެން އެމައްސަލަ ހައްލުކުރަން އުޅުނު ނަމަ ފަސޭހައިން ހައްލުވީހެވެ. މިހާރު މިވީގޮތުން އިތުރަށް މައްސަލަ އުފެދި ހިތްހަމަ ނުޖެހުން އިތުރުވީއެވެ. މައުމޫން އަބުދުލްޤައްޔޫމް (1989- ޞ 15 ) މިފަދަ ހާލަތްތަކާއި ބެހޭގޮތުން ވިދާޅުވެފައިވަނީ "ރުޅިވެރިކަމާއި ނުރުހުމުގެ ހޫނުގަނޑުގެ ތެރޭގައި އަޑުގަދަނުކޮށް، އަދަބާއި ޚިލާފް ބަސްބަހާއި ޢިބާރާތްތައް ބޭނުންނުކޮށް، މަޑުމައިތިރިކަމާއިއެކު ވާހަކަދެއްކޭނީ ހަމައެކަނި މާތްމީސްމީހުންނަށެވެ."\nކޮންމެ މުޖުތަމަޢެއްގައިވެސް ވާހަކަދެއްކުމުގައި އިޖުތިމާޢީ ގުޅުންތައް ދެމެހެއްޓުމަށް ވިސްނައެވެ. ނަމަވެސް އެކި މުޖުތަމަޢުގައި ގަބޫލުކުރެވޭ / ނުކުރެވޭ ކަންތައްތައް ތަފާތުވެދާނެއެވެ. މިގޮތުން ތާފާތު އެންމެ ބޮޑަށް ފާހަގަކުރެވޭ ކަންތައްތަކުގެ ތެރޭގައި:\n- ވާހަކަދައްކާއިރު އެކަކުވެސް އަނގައިން ނުބުނެ ދޫކުރެވޭ ހުސްވަގުތު.\n- ހުށަހެޅުން ގަބޫލުކުރުމުގައި ނުވަތަ ނުކުރުމުގައި ގެންގުޅޭ އުސޫލުތައް.\n- ތަޢުރީފް ބަލައިގަންނަ ގޮތް. ހިމެނެއެވެ. (އަޒުލިފާ އަޙުމަދު - 2006)\nއަދަބު އިހްތިރާމްގެ ގަވާޢިދަކީ ވަރަށް ބޮޑަށް އެބައެއްގެ އާދަކާދައާއި ސަގާފަތަށް ބުރަވާ އެއްޗެކެވެ. އެއްބައެއްގެ ސަގާފަތުގައި އަދަބުކުޑަ ކަމަކަށް ވާކަމެއް އެހެން ބައެއްގެ ސަގާފަތުގައި އެފަދަކަމަކަށް ނުވެ ހިނގައިދާނެއެވެ. އަޒުލިފާ އަޙުމަދު (2006) ވިދާޅުވެފައިވާގޮތުގައި ބްރައުން އާއި ލެވިންސަން 1978ގައި އެކިމުޖުތަމަޢުތަކުގައި ޕޮލައިޓްނަސް ޕްރިންސިޕަލް ބޭނުންކުރެވޭގޮތް ބެލުމަށް ކުރި ދިރާސާތަކުން ފެނުނު ގޮތުގައި އެކި މުޖުތަމަޢުތަކުގައި ވާހަކަދެއްކުމާއި އަދަބު އިޙްތިރާމް އަދާކުރާގޮތް ތަފާތު ނަމަވެސް ހުރިހާ މުޖުތަމަޢެއްގައިވެސް މިކަން ކޮންމެވެސް ސިފައެއްގައި އޮވެއެވެ. އަދި އެ ހުރިހާ ގޮތްތަކަކީވެސް ވަރަށް އެއްގޮތް އަސްލަކުން އައިސްފައިވާ ކަންތައްތަކެވެ.\nމިގޮތުން ދިވެހީން އަދަބު އިހްތިރާމް އަދާކުރަން ގެންގުޅޭ ގޮތްތަކަކީ އެހެން ގައުމެއްގެ ބަޔަކު ގެންގުޅޭ ގޮތްތަކަކަށް ނުވެވެސް ހިނގައިދާނެއެވެ. އަދަބު އިހްތިރާމް އަދާކުރުމަކީ ހަމައެކަނި ދައްކާ ވާހަކައިން ކުރާ ކަމެއް ނޫނެވެ. ތިމާގެ ބަހާއި ޢަމަލުން މިކަން ދެއްކިދާނެއެވެ. މިގޮތުން އަޅުގަނޑުމެންގެ ކާބަފައިންގެ ޒަމާނުގައި ވަކި ބާވަތެއްގެ ހެދުމެއް އެޅޭނީވެސް ކަނޑައެޅިފައިވާ ފެންވަރެއްގެ ބަޔަކަށެވެ. މީގެ އިތުރުން ތަޢުލީމް ޙާޞިލްކުރުން ފަދަ އަސާސީ ބޭނުންތައްވެސް ޚާއްޞަކުރެވިފައިވަނީ މި ގަވާޢިދުގެ މަތީންނެވެ. މިއިން ދައްކުވައިދެނީ އެދުވަސްވަރު ދަރަޖައިގެ ތަފާތުކުރުންތައް އޮތްވަރާއި އެފަދަ މަތީ ދަރަޖަ ދެވިފައިވާ ފަރާތްތަކަށް ކުރަންޖެހޭ ގަދަރާއި އިހްތިރާމެވެ.\nރަނިން: އެހެންވިއްޔާ މަބުނިކަމެއް ކޮށްދީފާނުތަ؟\nއުނބުށޭމު: އާދެ! ނުކެރޭނީ ކީއްވެގެންތޯ؟ އަޅުގަނޑަކީ ހަމަ ތިޔަބޭފުޅުންގެ މަސްގަނޑެއް ނޫންތޯ؟\nރަނިން: މިރޭ އިރުއޮއްސުނީމާ މަ ތައްޔާރުކުރާނަން އަޑަފި ރުމާކޮޅެއް. އެރުމާކޮޅު ހިފައިގެންގޮސް ކަޅު މުޙައްމަދު މަނިކުފާނު އަތްޕުޅަށް އަރުވާ. އެރުވީމާ ވިދާޅުވާނެ ކާކު ކުޅަ ހަދިޔާއެއްހޭ؟ ދަންނަވާ ބުރަކިރަނިން ކުރެއްވި ހަދިޔާއެކޭ! ވިދާޅުވާނެ އެކަމަނާ ވަކިއެއްޗެއް ވިދާޅުވިހޭ؟ ދަންނަވާ! އާދޭހޭ! ބުރަކިރަނިން ވިދާޅުވިޔޭ މީހުން ނިދައި، ފައިހިލަވަޅު އޮބުނީމާ، ހަކުރާ ގަނޑުވަރަށް ވަޑައިގެން ބައްލަވާށޭ! މިކަންތައް ކޮށްދޭން ކެރޭނެތަ؟\nމުޙައްމަދު ޖަމީލް ( 1988 – 63،64 ) "ބުރަކި ރަނިން ޑްރާމައިން ނަގާފައި."\nމަތީގައިވާ ޑައިލޮގްކޮޅުން ދައްކައިދެނީ ރާއްޖޭގައި ގަނޑުވަރުތެރޭ ބޭފުޅުން އުޅުއްވިޒަމާން، އާދެ! ރާއްޖޭގައި ވިރާސީ ރަސްކަން ކުރެވެމުން ދިޔަ ދުވަސްވަރު އެފަދަ ގަނޑުވަރުތެރޭ ބޭފުޅުން ވާހަކަ ދެއްކެވުމުގައި ޕޮލައިޓްނަސް ބޭނުންކޮށްފައިވާ ގޮތެވެ. މިޑައިލޮގްކޮޅުގައި ފުރަތަމަ ރަނިން ބުނެފައިވާ ބުނުން "އެހެންވިއްޔާ މަބުނިކަމެއް ކޮށްދީފާނުތަ؟" މިއީ އުނބުށޭމު ކައިރިން ކަމަކަށް އެދިފައިވާ އެދުމެކެވެ. ރަނިންގެ ގަދަރާއި އިއްޒަތަށް ބަލާއިރު އަދި އުނބުށޭމަކީ އެބޭފުޅުންގެ ނޯކަރަކަށް ވާއިރު ރަނިންނަށް "އަހަންނަށް މިކަންތައް ކޮށްދޭށޭ" ބުނެ އަމުރުވެސް ކުރެވިދާނެއެވެ. ނަމަވެސް މިތަނުގައި ރަނިން މިވަނީ ޕޮލައިޓްނަސް ބޭނުންކޮށްފައެވެ. މިގޮތުން އަމުރުކުރުމުގެ ބަދަލުގައި އޭނާގެ އެދުން ސުވާލެއްގެ ސިފައިގައި ހުށަހަޅާފައެވެ. އުނބުށޭމަށްވަނީ އެކަންތައް ކޮށްދެވެން ނެތްނަމަ އިންކާރު ކުރުމުގެ ފުރުޞަތު ލިބިދީފައެވެ. މިގޮތުން ރަނިން އެވަނީ ޕޮލައިޓްނަސްގެ ދެވަނަ މެކްސީމްކަމަށްވާ 'ފުރުޞަތު ދޭށެވެ.' އަށް ތަބާވެފައެވެ. އަނެއްކާ ކުރަންވީ ކަންތައް ބަޔާންކުރުމަށް ފަހުވެސް ރަނިން ވަނީ އޭނާގެ އެދުން "މިކަންތައް ކޮށްދޭން ކެރޭނެތަ؟" ތަކުރާރުކޮށް ހުށަހަޅާފައެވެ.\nރަނިން އެދިފައިވާ އެދުމަށް އުނބުށޭމު ދީފައިވާ ޖަވާބަށް ބަލާއިރު ފާހަގަކުރެވޭ ކަމަކީ ޕޮލައިޓްނަސްގެ ތިންވަނަ މެކްސީމް ކަމަށްވާ 'އަޑުއަހާ މީހާ ހިތްހަމަ ޖައްސައިދޭށެވެ.' އަށް ވަރަށް ބޮޑަށް ތަބަޢަވެ ވާހަކަ ދައްކާފައި ވާކަމެވެ. މިގޮތުން ރަނިން އެދިފައިވާ އެދުން ފުއްދައިދޭނެ ކަމަށް ބުނުމަށްފަހު ބުނެފައިވާ "އަޅުގަނޑަކީ ހަމަ ތިޔަބޭފުޅުންގެ މަސްގަނޑެއް ނޫންތޯ؟" މި ބުނުމަކީ ރަނިންގެ ހިތްހަމަޖައްސައި ދިނުމަށް ބޭނުންކޮށްފައިވާ ބުނުމެކެވެ.\nމަތީގައިވާ ޑައިލޮގްކޮޅުން ފާހަގަކުރެވޭ އިތުރު ކަންތައް ތަކަށް ބަލާއިރު ދިވެހިބަހުން ވާހަކަ ދެއްކުމުގައި ބޭނުން ކުރާ ތިން ދަރަޖަ ބަސްކޮށާރުން ފާހަގަކުރެވެއެވެ. މިގޮތުން ދިވެހިބަހުގައި މިބޭނުން ކުރެވޭ ތިން ދަރަޖަ ހާމަކޮށްދޭ ލަފުޒު ތަކަކީވެސް އެކަކު އަނެކަކަށް އިހްތިރާމްކުރާ މިންވަރު ދައްކައިދޭ ލަފުޒުތަކެކެވެ. އަދި މިކަމުގެ ސަބަބުން މުޚާތަބުކުރެވޭ ފަރާތަށް ހިތްހަމަޖެހުން ލިއްބައިދެއެވެ. އަދި އެފަރާތަކަށް ނިސްބަތްކުރަންޖެހޭ ދަރަޖައިން މުޚާތަބު ނުކޮށްފިނަމަ އެފަރާތަކާއި ދޭތެރޭ ހިތްހަމަ ނުޖެހުން އުފެދެއެވެ. މިގޮތުން ބަލާނަމަ ޕޮލައިޓްނަސްގެ ތިންވަނަ މެކްސީމަށް ތަބަޢަވެ އަޑުއަހާ މީހާ ހިތްހަމަޖައްސައި ދެނީ ކަމުގައި ބެލިދާނެއެވެ.\nމޭނާ: އަހަރެން މިހާރު މިހެން ބަލަން އޮވެއޮވެވެސް ފޫހިވެދާން އުޅެޔޭ. ހާދަހާވާ ކަވި މަސައްކަތެކޭ.\nސިއްތީފާނު: ( އެލިބާސް ކުރިމަތީހުރި މޭޒު މައްޗަށް އެއްލާލާފައި ) އުހް! މިބޭއްވީޔޭ. އަޅުގަނޑު ކުރާ ކަންތައްތައް ބައްލަވާން އޮންނަވާންވެސް ކަލޭފާނު ފޫހިވާހެން އަޅުގަނޑަށްވެސް ހީވާތާ ދުވަސްކޮޅެއް ވެއްޖެޔޭ.\nމޭނާ: ނާނާ! އަދި ތިޔަ ލިބާސް އިހުހިފައިގެން އެއިންހެން ނިކަން އިނދެބަލާށޭ. އެހެން އިނީމާ ރީތިމެޔޭ.\nޙުސައިން ސަލާޙުއްދީން. ( 2000- ޞ 182 ) " ދޮންބީފާނު ވާހަކައިން...."\nމަތީގައިވާ ޑައިލޮގް ކޮޅުގައިވާ ވާހަކަތަކަށް ބަލާއިރުގައި ޕޮލައިޓްނަސް ބޭނުންކޮށްފައިވާ ކަމަށް ފާހަގަކުރެވެއެވެ. މިގޮތުން 'މޭނާ' އެންމެ ފަހުން ބުނެފައިވާ " ނާނާ! އަދި ތިޔަ ލިބާސް އިހުހިފައިގެން އެއިންހެން ނިކަން އިނދެބަލާށޭ. އެހެން އިނީމާ ރީތިމެޔޭ." މި ބުނުމަކީ ކުރިން މޭނާ ބުނެފައިވާ ބުނުމުގެ ސަބަބުން ސިއްތީފާނުގެ ހިތުގައި އުފެދުނު ޝައްކާއި ވަހުމް އަދި ހިތްހަމަ ނުޖެހުން ފިލުވާލައި ހިތްހަމަޖައްސައިދިނުމަށް ބުނެފައިވާ ބުނުމެކެވެ. ވީމާ މޭނާ މިވަނީ ޕޮލައިޓްނަސްގެ ތިންވަނަ މެކްސީމަށް ތަބަޢަވެ އަޑުއަހާމީހާ ހިތްހަމަޖައްސައި ދީފައެވެ.\nއެކަމަނާ: ތެދަށް ނަންގެންފިއްޔާ ދެން އަޅުގަނޑު ދާނެ ތާކަށްދާން ދޫކުރައްވައި ފާނުތޯޔޭ!\nވަޒީރު: އާއެކޭ! އަހަރެމެން ބަލާން ހުރި ގޮތްގޮތުން ބަލައި ދޮގު ތެދު ވަކިވުމުން އެދެން ވީއްލުނީޔޭ.\nޙުސައިން ސަލާޙުއްދީން. ( 2000- ޞ 218 ) " ދޮންބީފާނު ވާހަކައިން...."\nމަތީގައިވާ ޑައިލޮގްކޮޅުގައި 'އެކަމަނާ' ގެ ބުނުމަކީ ޕޮލައިޓްނަސް ޕްރިންސިޕަލްގެ ދެވަނަ މެކްސީމްކަމަށްވާ 'ފުރުޞަތު ދޭށޭ' އަށް ތަބަޢަވެ ބުނެފައިވާ ބުނުމެކެވެ. ސަބަބަކީ އެކަމަނާ ވަޒީރު ގާތުން އެދިފައިވާ އެދުމަކީ ވަޒީރަށް އެކަމަނާ އެއެދުނު އެދުމަށް އިންކާރުކުރަން ބޭނުންނަމަ އެކަމަށް އަދި އެއްބަސްވާން ބޭނުންނަމަ އެކަމަށްވެސް ފުރުޞަތު ދީފައި އެދިފައިވާ އެދުމެކެވެ. ނަމަވެސް ވަޒީރަށް ލިބިފައިވާ އިންކާރު ކުރުމުގެ ފުރުޞަތުގެ ބަދަލުގައި ބޭނުންކޮށްފައިވަނީ އެއްބަސްވުމުގެ ފުރުސަތެވެ.\nކާސިންފުޅު: އައްސަލާމް ޢަލައިކުމް.\nމޭނާ: ވަޢަލައިކުމުއްސަލާމް. ތިޔަ ދުރުވަނީ ކޮންތާކަށްތޯ.\nކާސިންފުޅު: މިދަނީ ގޭދޮށަށް.\nޙުސައިން ސަލާޙުއްދީން. ( 2000- ޞ 248 ) " ދޮންބީފާނު ވާހަކައިން...."\nމަތީގައިވާ ޑައިލޮގްކޮޅުންވެސް ދައްކައިދެނީ ދިވެހިބަހުގައި ޕޮލައިޓްނަސް ބޭނުންކޮށް އުޅޭ ވަރަށް ރީތި ގޮތެކެވެ. އެއީ އެކަކު އަނެކަކާއި ބައްދަލުވުމުގައި ފުރަތަމަ ސަލާމް ކުރުމެވެ. އެކަކު އަނެކަކާއި ބައްދަލުވާއިރަށް ފުރަތަމަ އަމިއްލަ ވާހަކަތައް ފަށައި ވާހަކަދައްކަން ފެށުމުގެ ބަދަލުގައި ފުރަތަމަ ސަލާމްކުރުމަކީ އިސްލާމީ ރިވެތި އާދައެކެވެ. އަދި އެކަކު އަނެކަކަށް އިހްތިރާމްކޮށް ގަދަރުކުރާކަން ދޭހަކޮށްދޭ ކަމެކެވެ. އަދި ދެން ދައްކަންއޮތް ވާހަކައަށް ތަން ހޯދުމަށްވެސް ފުރަތަމަ ސަލާންކުރުން ވަރަށް މުހިއްމެވެ.\nސިއްތި ޠާހިރާ: ބަލަ ތިޔަދަނީ މަށަށްވެސް އަދި ބޭގަމް ސާހިބަށްވެސް ސަލާމްނުކޮށޭ. ކަމަކު ނުދާނެޔޭ.\nޖަލްޖަލާ: އަޅުގަނޑު މިހިރީ ގިތެޔޮ ނަގާފައި އަތްވެސް ނުފުހެޔޭ. މާފުކުރައްވާށޭ.\nޙުސައިން ސަލާޙުއްދީން. ( 2000- ޞ 311 ) " ދޮންބީފާނު ވާހަކައިން...."\nމަތީގައިވާ ޑައިލޮގްކޮޅުގައި 'ޖަލްޖަލާ' ބުނެފައިވާ ބުނުމަށް ބަލާއިރު ދިވެހި ބަހުގައި ޕޮލައިޓްނަސް ބޭނުންކޮށްއުޅޭ ވަރަށް ރީތި ގޮތެއް އެބަ ފާހަގަކުރެވެއެވެ. އެއީ އޭނާއަށް 'ސިއްތި ޠާހިރާ' ހިތްހަމަ ނުޖެހޭ ގޮތަކަށް ކަންތައް ކުރެވުނީތީ މަޢާފަށް އެދިފައި ވާތީއެވެ. އަދި އޭނާއަށް ސަލާމް ނުކުރެވުނު ސަބަބުވެސް ވަރަށް ރަގަޅަށް ބުނެދީފައި އެބަވެއެވެ. މިގޮތުން އަޑުއަހާމީހާ ހިތްހަމަޖައްސައި ދިނުމުގެ ސަބަބުން ޕޮލައިޓްނަސް ޕްރިންސިޕަލްގެ ތިންވަނަ މެކްސީމަށް ތަބަޢަވެފައި އެބަވެއެވެ. އަދި މަޢާފަށް އެދުމަކީ ފުރަތަމަ މެކްސީމް 'އުނދަގޫ ނުކުރާށެވެ' އަށް ތަބަޢަ ނުވެވުނީތީ އެކަމަށް މަޢާފަށް އެދި ބުނެފައިވާ ބުނުމެކެވެ. މިގޮތުން ޖަލްޖަލާ އަކީ ސިއްތި ޠާހިރާއަށް ގަދަރާއި އިޙްތިރާމްކުރާ މީހެއްކަން އެބަހާމަވެއެވެ. އަދި ދެ މީހުންގެ ވާހަކައިގައި ބޭނުންކޮށްފައިވާ ލަފުޒުތަކުގެ ތަފާތަށް ބަލައިލުމުން ދެމީހުންނަކީ ދިވެހި ބަހުގައި ބޭނުންކުރާ ދަރަޖަތަކުގެ ތެރެއިން ތަފާތު ދެ ދަރަޖައަކުން މުޚާތަބު ކުރެވޭ ދެފަރާތްކަން ހާމަވެއެވެ. އެއީ ސިއްތި ޠާހިރާ ބޭނުންކޮށްފައިވާ ' ބަލަ ތިޔަދަނީ ، މަށަށްވެސް ' މިލަފުޒުތަކުން އޭނާ ޖަލްޖަލާއަށް މުޚާތަބުކުރަނީ އެންމެ އާދައިގެ ބަހުރުވައިންކަން ހާމަވެއެވެ. އަދި ' އަޅުގަނޑު ، މާފުކުރައްވާށޭ ' މިލަފުޒުތައް ބޭނުން ކޮށްފައިވުމުން ޖަލްޖަލާ ސިއްތި ޠާހިރާ އާއި މުޚާތަބުކުރަނީ މާތްދަރަޖައިންކަން ހާމަވެއެވެ.\nމިޒަމާނުގައި މިދެންނެވިފަދަ ފެންވަރުގެ ތަފާތުކުރުން ތަކުގެ ސަބަބުން ދިރިއުޅުމުގެ އަސާސީ ބޭނުންތައް ނުފުއްދިފައި ތިބެންޖެހޭ ބަޔަކު ނެތަސް މިހާރުވެސް ތަފާތު ދަރަޖައިގެ މީހުންނަށް މުޚާތަބުކުރުމުގައި ބޭނުންކުރާ ބަސްކޮށާރު ތަފާތެވެ. މިއީ ފެށުނީއްސުރެވެސް އަޅުގަނޑުމެން ދިވެހީން އަދަބު އިހްތިރާމް އަދާކުރުމުގައި ގެންގުޅޭ ޢާންމު އުސޫލެވެ. ވާހަކަދެއްކުމުގައި މުޚާތަބުކުރެވޭ ފަރާތަކާއި އެކަށިގެންވާ ދަރަޖައެއްގެ ބަސްކޮށާރެއް ބޭނުންކުރުމެވެ. މިގޮތަށް މިބަސްކޮށާރު ބޭނުން ކުރުމާއިއެކުވެސް ޕޮލައިޓްނަސްގެ މެކްސީމްތަކަށް ތަބާވެ ވާހަކަދައްކާކަން ފާހަގަކުރެވެއެވެ.\n"އާޞިމާމެން އޮފީހުން ފޮޓޯކޮޕީއެއް ހައްދަވައި ދެއްވަފާނަންތޯ؟ މިއުޅެނީ ކަސްޓަމަށް ހުށަހަޅަންޖެހޭ އިންވޮއިހުގެ ކޮޕީއެއް ހައްދަންޖެހިގެން. ރަޝީދުގެ ފޮޓޯކޮޕީ މެޝިން އަދި ހުރީ ގެނައިގޮތަށް ކަސްޓަމުގާ."\n"އަސްލު ފޮނުވައިފިއްޔާ ހަދައިދީފާނަން."\nއިބްރާހިމް ޙުސައިންމަނިކު. ( 1998- 63،64 ) "އާއަހަރުގެ ޕާޓީ" މިވާހަކައިން ނަގާފައި.....\nމަތީގައިވާ ޑައިލޮގްކޮޅަށް ބަލައިލުމުން ދިވެހިބަހުގައި އަދަބު އިހްތިރާމްކުރުމަށް ބޭނުންކުރާ ދަރަޖައިގެ ތަފާތުތައް ބޭނުންކޮށްފައިވާކަން ފާހަގަކުރެވެއެވެ. އެއީ ރަޝީދުގެ ބުނުމުގައި 'ހައްދަވައި ދެއްވަފާނަންތޯ' މިބަސްކޯޅިން އާޞިމާއަކީ މާތްދަރަޖައިން މުޚާތަބުކުރެވޭ ފަރާތެއްކަން ދޭހަވެއެވެ. މީގެ އިތުރުން ރަޝީދު، އާޞިމާގެ ގާތުން ފޮޓޯކޮޕީ ހަދައިދިނުމަށް އެދިފައި އެވަނީ އާޞީމާ ބޭނުންނަމަ ރަޝީދުގެ އެދުމަށް އިންކާރު ކުރުމުގެ ފުރުޞަތު ދީގެނެވެ. ވިމާ ރަޝީދު ވާހަކަދައްކާފައި އެވަނީ ޕޮލައިޓްނަސް ޕްރިންސިޕަލްގެ ދެވަނަ މެކްސީމް 'ފުރުޞަތު ދޭށެވެ.' އަށް ތަބަޢަވެ ހުރެއެވެ. މިކަންތައްތަކުން ރަޝީދު، އާޞިމާއަށް ކުރާ ގަދަރާއި އިޙްތިރާމް ހާމަވެއެވެ.\nމަރިޔަމް ދަހިވެތި ލޮލަކުން ރަންފަށަށް ބަލަހައްޓައިގެން އިރުކޮޅަކު ހުރުމަށްފަހު އަނގައިންވެސް ނުބުނެ ރަންފަށް އަނބުރާ މަތީނަށް ދިނެވެ.\n"އަނެއްކާ ބޭނުން ނޫނީތަ؟" މަތީނު ލޯބޮޑު ކޮށްލިއެވެ.\nމަރިޔަން ފިނި ނޭވާއެއް ލިއެވެ. އަދި އިސްޖާހަލައިގެން ހުރެ ބުންޏެވެ.\n"މަތީނު އަހަރެންގެ މައްޗަށް ހިތްބަރު ނުކުރާނެކަމަށް ހީކުރަން."\n"ހިތްބަރޭ. އަހަރެންގެ ހިތް ހެޔޮ." މަތީނު މަރިޔަންގެ ވާހަކަ މެދު ކަނޑާލަމުން ބުންނެވެ.\nއިބްރާހިމް ޙުސައިންމަނިކު. ( 1998- 20 ) "ދިންނެވުން" މިވާހަކައިން ނަގާފައި.....\nމިޑައިލޮގްކޮޅަށް ބަލައިލުމުން ދިވެހިބަހުގައި ބޭނުންކުރާ ދަރަޖައިގެ ތަފާތުތައް ފެންނާކަށް ނެތެވެ. ނަމަވެސް ދެ މީހުންވެސް ވާހަކަދައްކާފައިވަނީ އެކަކު އަނެކަކަށް އަދަބު އިހްތިރާމްކޮށްގެންކަން ހާމަވެއެވެ. މިގޮތުން ބަލާއިރު މަރިޔަން ރަންފަށަށް ބަލައިގެން ހުރިގޮތުން މަރިޔަން އެފަށް ބޭނުންވެފައިވާވަރު ހާމަވެއެވެ. ނަމަވެސް މަތީނުގެ އެދުމަށް އިޖާބަދެވެން ނެތުމުން ރަންފަށް އަނބުރާ މަތީނަށް ދިން ދިނުމުން އެކަމަށްޓަކައި މަތީނުގެ ކިބައިން މަޢާފަށް އެދޭކަން ހާމަވެއެވެ. ވީމާ މަތީން، މަރިޔަންއަށްޓަކައި އުފުލި ބުރަޔަށްޓަކައި މަރިޔަން އެވަނީ ދެރަވެ މަޢާފަށް އެދިފައެވެ. އެގޮތުން މަރިޔަން އެވަނީ ޕޮލައިޓްނަސްގެ ދެވަނަ ފުރަތަމަ މެކްސީމް 'އުނދަގޫނުކުރާށޭ" ވައިލޭޓްކުރެވުނުކަމަށްޓަކައި މަޢާފަށް އެދި ޕޮލައިޓްނަސްއަށް ތަބަޢަވެފައެވެ. އޭގެ ބަދަލުގައި މަތީން އެދޭ ކަންތައް ކޮށްދެވެން ނެތުމުންނެވެ. "މަތީނު އަހަރެންގެ މައްޗަށް ހިތްބަރު ނުކުރާނެކަމަށް ހީކުރަން." މިއީ މަރިޔަން، މަތީނުގެ ކިބައިން މަޢާފަށް އެދުމަށް ބޭނުންކޮށްފައިވާ ބުނުމެކެވެ. މީގެ ޖަވާބުގައި މަތީން ބުނެފައިވާ "ހިތްބަރޭ. އަހަރެންގެ ހިތް ހެޔޮ." މި ބުނުމުން މަރިޔަންގެ ހިތްހަމަޖައްސައިދީ ޕޮލައިޓްނަސްގެ ތިންވަނަމެކްސީމަށް ތަބާޢަވެފައި އެބަވެއެވެ. އެއީ މަތީން، މަރިޔަންއަށް ހިތްބަރު ނޫންކަން ހާމަ ކުރުމާއިއެކު އިތުރަށް 'ހިތްހެޔޮ' މިޢިބާރާތް ގެނެސްގެނެވެ.\n"ހާސަރަކީ .......ކަލޭ (ސަމީރު) މީހަކާއިންރޭގެ ޖާފަތަށް ބީރައްޓެއްސަކަށް ވާތީ މަށަށް ނުކީވާހަކަ." އާދިލްގެ އަރު ބެދުނެވެ.\n"ޢާދިލް ވަރަށް ބޮޑަށް މަޢާފްކުރޭ. ކައިވެނީގެ ދުވަހާއިރޭ ވެފައިހުރި މަސްތުގައި ޢާދިލުމަތިން ކުޑަކޮށްވެސް ހަނދާންނުވީ." "ހަނދާން ނުވީއޭ."\n"ހަމަރަގަޅަށްވެސް. އަމުދުން އެހެން އެވީ ދަޢުވަތުގެ ލިސްޓް ތައްޔާރުކޮށް ކާޑުތައް ބެހުން އިންތިޒާމްކުރެއްވީ މައިދައިތަމެންކަމުން. ޢާދިލު ދެން ހިތްކުޑައި ނުކުރޭ... ތިއީ މަގޭ ދެދުނިޔޭގެ ރަހުމަތްތެރިޔާ."\nމަތީގައިވާ ޑައިލޮގްކޮޅުގައި ދައްކާފައިވާ ވާހަކަތަކަށް ބަލާއިލާއިރު ފާހަގަކުރެވޭ ކަމަކީ ޢާދިލަށް ސަމީރުގެ ފަރާތުން ވަރަށް ބޮޑު ހިތްދަތިކަމެއް ލިބިފައިވާ ކަމެވެ. އެއީ ޢަދީލަށް ސަމީރުގެ ކައިވެނި ޕާޓީގެ ދަޢުވަތު ނުދިނީމައެވެ. އެކަމަށް މަޢާފަށް އެދި ސަމީރު އެވަނީ ޕޮލައިޓްނަސްއަށް ތަބަޢަވެފައެވެ. ނަމަވެސް އަނެއްކާވެސް އެއީ ހަނދާންނެތިގެން ވީކަމެއްކަމަށް ބުނުމުން އާދިލް ހިތްހަމަނުޖެހުން އިތުރަށް ބޮޑުވެފައި ވެއެވެ. ވުމާއިއެކު އަނެއްކާވެސް ތަކުރާރުކޮށް ސަމީރުވަނީ ޢާދިލްގެ ކިބައިން މަޢާފަށް އެދިފައެވެ. އެއީ "ޢާދިލު ދެން ހިތްކުޑައި ނުކުރޭ" މިބަސްކޯޅީ ބޭނުން ކޮށްގެނެވެ. އަދި އިތުރަށް ޢާދިލްގެ ހިތްހަމަ ޖައްސައި ދިނުމަށްޓަކައި "ތިއީ މަގޭ ދެދުނިޔޭގެ ރަހުމަތްތެރިޔާ." މިބަސްކޯޅި ބޭނުންކޮށްގެން ޕޮލައިޓްނަސްގެ ތިންވަނަ މެކްސީމް 'އަޑުއަހާމީހާ ހިތްހަމަޖައްސައިދޭށެވެ.' އަށް ތަބަޢަވެފައި އެބަވެއެވެ.\n"ވަރަށް ގިނަ މަސައްކަތްތައް އެބައޮތްތޯ މިރޭ؟" އަހަރެން އެހީމެވެ.\n"އާނ! ފަރްޝާގެ އެހީވެސް އެބަ ބޭނުންވޭ. ލިބިދާނެތަ؟" ޖަޢުފަރު އިނީ މާނަ އޮޅިފައެވެ.\n"ލައްބަ!" އަހަރެންނަށް ދެވޭނެ އެހެން ޖަވާބެއް ނެތެވެ.\nބިންމާ އިބްރާހިމް ވަހީދު. ( 2000- ޞ 71 ) "ތުހުމަތު" މިވާހަކައިން ނަގާފައި.....\nމަތީގައިވާ ޑައިލޮގްކޮޅަކީ ދިވެހިބަހުގައި އަދަބު އިހްތިރާމް އަދާކުރުމުގައި ގެންގުޅޭ އެންމެ އާންމު އުސޫލު ކަމުގައިވާ ތަފާތު ދަރަޖައިން މުޚާތަބުކުރުން ހިމެނޭ ޑައިލޮގްކޮޅެކެވެ. މިގޮތުން ފަރްޝާ، ޖަޢުފަރާއި މުޚާތަބުކޮށްފައިވަނީ މާތް ދަރަޖައިންނެވެ. ވުމާއިއެކު ޖަޢުފަރަކީ ފަރުޝާ ގަދަރުކުރާ އަދި އިހްތިރާމްކުރާ މީހެއްކަން އެބައެނގެއެވެ. ފަރްޝާގެ ސުވާލަށް ޖަޢުފަރު ދީފައިވާ ޖަވާބަކީ ޕޮލައިޓްނަސް ޕްރިންސިޕަލްގެ ދެވަނަ މެކްސީމް 'ފުރުޞަތުދޭށެވެ.' އަށް ފެތޭ ބުނުމެކެވެ. އެއީ ޖަޢުފަރު، ފަރުޝާގެ އެހީ ބޭނުންކަމަށް ބުނެފައި އަދި އިތުރަށް އެހީ ދެވިދާނެތޯ އަހާފައިއެވަނީ ފަރުޝާ ބޭނުންނަމަ އެކަމަށް އެއްބަސްވުމަށް އަދި ބޭނުންނޫންނަމަ އެކަމަށް އިންކާރުކުރުމަށް ފުރުޞަތު ދީފައެވެ. ވީމާ ޖަޢުފަރުވެސް އަދި ފަރުޝާވެސް ވާހަކަދައްކާފައިއެވަނީ ޕޮލައިޓްނަސް ޕްރިންސިޕަލްއަށް ތަބަޢަވެގެންނެވެ.\n"ކިހިނެއްވީ؟ އެތެރެއަށް ވަންނާކަށް ނުބުނާނަންތަ؟" ކެތުރީން ހަމަ ރަގަޅަށްވެސް ރަކިވެފައި ބުންޏެވެ.\n"އޯ...ސޮރީ ސޮރީ... ވަދެވަދެ....މަރުޙަބާ!"\n"ޝުކުރިއްޔާ" އަހަރެން ހުރަސްކުރަމުން ކެތުރީން ވަންއިރު ވަރަށް މީރުވަސްދުވާ ސެންޓެއްގެ ވަހުން އަހަރެންގެ ހަށިގަނޑަށް ދިރުމެއް ގެނެސްދިނެވެ.\n"ވަރަށް ރީތި މިރޭ.." އަހަރެން ހަމަ ގަސްތުގައި އެތަޢުރީފް އޭނާއަށް ދޭހިތްވިއެވެ. ހިތް މަޖުބޫރު ކުރީއެވެ.\n"އަނެއްކާވެސް ޝުކުރިއްޔާ" އެނދުގައި އިށީދެލަމުން ކެތުރީން ބުނެލިއެވެ.\nބިންމާ އިބްރާހިމް ވަހީދު. ( 2000- ޞ 275 ) "މަގޭނަޞީބު" މިވާހަކައިން ނަގާފައި.....\nމަތީގައިވާ ޑައިލޮގްކޮޅުގައި ހިމެނޭ ފުރަތަމަ ބުނުމަށް ބަލާއިރު އެއީ ޕޮލައިޓްނަސް ޕްރިންސިޕަލްގެ ދެވަނަމެކްސީމް "ފުރުޞަތު ދޭށެވެ" އަށް ފެތޭ ބުނުމެކެވެ. ސަބަބަކީ ކެތުރީން އޭނާގެ އެދުން ފާޅުކޮށްފައި އެވަނީ ފައިޞަލް ( އަހަރެން ) ބޭނުން ނަމަ އެކަމަށް އިންކާރުކުރަން ނޫންނަމަ އެކަމަށް މަރުޙަބާކިޔަން ފުރުޞަތު ދީފައެވެ. ފައިޞަލް، ކެތުރީންގެ އެދުމަށް ކިޔާފައިވަނީ މަރުޙަބާއެވެ. މަރުޙަބާ މިލަފުޒު ބޭނުންކޮށްފައި ވުމުން އަދި އިތުރަށް ފައިޞަލްގެ ބުނުމުގައި ހިމެނޭ އަދަބުވެރިކަން ހާމަވެއެވެ. އަދި މީގެ އިތުރުން ފައިޞަލް ބުނެފައިވާ "އޯ...ސޮރީ ސޮރީ..." މި ބަސްކޯޅިއަކީ ކެތުރީން ގާތުގައި ވަންނާށޭ ނުބުނެ މާގިނައިރު މަޑުކުރެވުމުން ކެތުރީންގެ ގާތުން މަޢާފަށް އެދުމަށް ބުނެފައިވާ ބުނުމެކެވެ. ވީމާ މިއީ ޕޮލައިޓްނަސް ޕްރިންސިޕަލްގެ ފުރަތަމަ މެކްސީމް 'އުނދަގޫ ނުކުރާށެވެ.' ވައިލޭޓް ކުރެވިފައިވާތީ އެކަމަށް މަޢާފަށްއެދި ޕޮލައިޓްނަސްއަށް ތަބަޢަވުމަށް ބުނެފައިވާ ބުނުމެކެވެ.\nއެތެރެއަށް ވަނުމަށް ފައިޞަލްދިން ދަޢުވަތު ގަބޫލުކުރުމަށް ފަހު ކެތުރީން ބުނެފައިވާ "ޝުކުރިއްޔާ" މިބުނުމަކީ ކެތުރީން އެދުނު އެދުން ފައިޞަލް ފުއްދައި ދިނުމުން އެކަމަށް ޝުކުރުވެރިވުމަށް ބޭނުންކޮށްފައިވާ ލަފުޒެވެ. އަދި މިއީ އެކަމުން ފައިޞަލަށް ހިތްހަމަޖެހުން ލިއްބައިދޭނެ ލަފުޒަކަށްވާތީ ކެތުރީންގެ މިބުނުމަކީ ޕޮލައިޓްނަސް ޕްރިންސިޕަލްގެ ތިންވަނަ މެކްސީމް 'އަޑުއަހާމީހާ ހިތްހަމަޖައްސައިދޭށެވެ.' އަށް ތަބަޢަވެ ބުނެފައިވާ ބުނުމެކެވެ. ކެތުރީންގެ ފަހުބުނުން ކަމުގައިވާ "އަނެއްކާވެސް ޝުކުރިއްޔާ" މިއީވެސް ހަމަ މިފަދަ ބަސްކޯޅިއެކެވެ. ކެތުރީންއަށް ތަޢުރީފްކުރުމަށް ފައިޞަލް ބޭނުންކޮށްފައިވާ ބަސްކޯޅި "ވަރަށް ރީތި މިރޭ.." މިއީވެސް ޕޮލައިޓްނަސް ޕްރިންސިޕަލްގެ ތިންވަނަ މެކްސީމަށް ތަބާވެ ބުނެފައިވާ ބުނުމެކެވެ. އެއީ ފައިޞަލް ހަމަ ގަސްތުގައި ކެތުރީން އުފާކުރުވަން ބޭނުންކޮށްފައިވާ ބަސްކޯޅިއެކެވެ. އެއީ ކެތުރީނަށް ހައްގު ތަޢުރީފެއް ނަމަވެސް ފައިޞަލް އެހެން ބުނެފައި އެވަނީ ކެތުރީން އުފާކުރުވުމުގެ މަޤްޞަދުގައެވެ.\nދިވެހިބަހުގައި ޕޮލައިޓްނަސް ބޭނުންކުރޭތޯއާއި ޕޮލައިޓްނަސް ބޭނުންކުރާނަމަ ކުރަނީ ކިހިނެއްތޯ ބެލުމަށް ކުރެވުނު މަސައްކަތުން ފާހަގަކުރެވުނު ގޮތުގައި ދިވެހިބަހުގައިވެސް އެހެނިހެން ބަސްތަކެކޭ އެއްފަދައިން ޕޮލައިޓްނަސް ނުވަތަ އަދަބު އިޙްތިރާމް ބޭނުންކުރުން އޮވެއެވެ. މިގޮތުން ދިވެހިބަހުގައި ބޭނުންކުރާ ތިން ދަރަޖައިގެ މުޚާތަބުކުރުންތަކަކީ އެންމެ ކުރީއްސުރެ ފެށިގެންވެސް ބޭނުންކުރަމުން އައިސްފައިވާ އުސޫލެކެވެ. މިކަމުގެ ސަބަބުން އެކަކު އަނެކަކަށް ކުރަންވާ އިހްތިރާމާއި ގަދަރު ކުރެވެއެވެ. އަދި ކުޑަކުދީން އެންމެ އާދައިގެ ބަހުރުވައިން ވާހަކަދެއްކުމުގެ ބަދަލުގައި މާތްދަރަޖައިން ވާހަކަ ދެއްކުމަކީ އެކުދީންނާއި ދޭތެރޭ މީހުންދެކޭގޮތް ރަގަޅުވެ ކުދީން ރަގަޅު މަގުން ދިޔުމަށް ބާރަކަށްވެސް ވެއެވެ. މިޒަމާނުގައި ބައެއްމީހުން ތިން ދަރަޖައިގެ ތަފާތުކުރުން ބޭއްވުން ރަގަޅު ނޫން ކަމުގައި ދުށްނަމަވެސް މިއީ އެމީހަކަށް ކުރަންޖެހޭ ގަދަރާއި އިހްތިރާމް ކުރުމަށް އޮންނަންޖެހޭ ވަރަށް މުހިއްމު ބައެއް ކަމުގައި އަޅުގަނޑު ދެކެމެވެ. މީގެ އިތުރުންވެސް ރޮބިން ލޭކޯފް ކަނޑައަޅާފައިވާ ޕޮލައިޓްނަސް ޕްރިންސިޕަލްގެ ތިން މެކްސީމަށްވެސް ދިވެހިން ތަބާވެ ވާހަކަ ދައްކައެވެ. ނަމަވެސް ބައެއް ހާލަތްތަކުގައި މިއާއި ޚިލާފަށް ވެސް ބޭނުންކޮށްފައި ހުއްޓާފެނެއެވެ. މީގެ ތެރޭގައި އެގޮތަށް ބޭނުންކުރުން އެކަށީގެންވާ ހާލަތްތަކާއި އެނޫން ހާލަތްތައްވެސް ހިމެނެއެވެ. ނަމަވެސް އެންމެންވެސް ގަބޫލުކުރާ އާންމު އުސޫލަކީ ޕޮލައިޓްނަސް ޕްރިންސިޕަލްގެ މެކްސީމްތަކަށް ތަބާވެ މުވާޞަލާތުކުރުމުގެ ދެބޭނުމާއި ފުށުނާރާނެގޮތަށް ވާހަކަދައްކާ އުސޫލެވެ.\n* ރެފަރެންސް ލިސްޓް:\n1- އިބްރާހިމް ޙުސައިން މަނިކު. ( 1998 ). އިބްރާހިމް ޙުސައިން މަނިކުގެ ކުރުވާހަކަތައް. މާލެ: ދިވެހިބަހާއި ތާރީޚަށް ޚިދުމަތްކުރާ ގައުމީމަރުކަޒު.\n2- އެއިޓްޗިޝަން ޖީން. ( 1999 ). ޓީޗް ޔުއަރ ސެލްފް ލިންގްއިސްޓިކްސް. ( ފިފްތް އެޑިޝަން ). ޔޫކޭ: ހޮޑަރ އެންޑް ސްޓައުޓަން.\n3- ބިންމާ އިބްރާހިމް ވަޙީދު.( 2000 ) 25 ކުރުވާހަކަ ( ބިންމާ 17 ) ........؟( ޗާޕްކުރިތަން އެނގެންނެތް).\n4- ފިނަގަން އެޑްވަޑް، ބްލެއަރ ޑޭވިޑް، ކޮލިންސް ޕީޓަރ. ( 1997 ). ލޭންގްއޭޖް އިޓްސް ސްޓްރަކްޗަރ އެންޑް ޔޫސް. ( ސެކަންޑް އެޑިޝަން ). އޮސްޓްރޭލިޔާ: ސްޓަރ ޕްރިންޓަރީ.\n5-މައުމޫން ޢަބުދުލް ޤައްޔޫމް. ( 1989 ). ފަހުބަސް. މާލެ: ދިވެހިބަހާއި ތާރީޚަށް ޚިދުމަތްކުރާ ގައުމީމަރުކަޒު.\n6- ޔޫލޭ ޖޯޖް. ( 2000 ). ޕްރެގް މެޓިކްސް. ނިއުޔޯކް: އޮކްސްފޯޑް ޔުނިވަރސިޓީ ޕްރެސް.\n7- އަޒުލިފާ އަޙުމަދު. ( 2006- 09- 05 ) ލެކްޗަރ ނޯޓްސް. ( ޕޮލައިޓްނަސް ޕްރިންސިޕަލްސް ).\n8- މުޙައްމަދު ޖަމީލް ދީދީ. ( 1988 ). ޖަމީލުގެ ޑްރާމާތައް. މާލެ: ދިވެހިބަހާއި ތާރީޚަށް ޚިދުމަތްކުރާ ގައުމީމަރުކަޒު.\n9- ޙުސައިން ޞަލާޙުއްދީން. ( 2000 ). ދޮންބީފާނު ވާހަކަ. މާލެ: ދިވެހިބަހާއި ތާރީޚަށް ޚިދުމަތްކުރާ ގައުމީމަރުކަޒު.


މާމިގިލީ ދާއިރާގެ ތިން ފޮއްޓެއްގެ ބާތިލު ވޯޓު އަލުން ގުނަނީ | Jazeera\tމާމިގިލީ ދާއިރާގެ ތިން ފޮއްޓެއްގެ ބާތިލު ވޯޓު އަލުން ގުނަނީ - Jazeera\nމާމިގިލީ ދާއިރާގެ ތިން ފޮއްޓެއްގެ ބާތިލު ވޯޓު އަލުން ގުނަނީ\nޢަލީ ޔާމީން April 9, 2019 92 views0\nނިމިދިޔަ 2019 ވަނަ ރައްޔިތުންގެ މަޖިލީހުގެ އިންތިހާބުގައި، ވޯޓުލީ މާމިގިލީ ދާއިރާ ތިން ވޯޓު ފޮއްޓެއްގެ ބާތިލު ވޯޓު އަލުން ގުނަން އިލެކްޝަންސް ކޮމިޝަނުން ނިންމައިފި އެވެ.\nއިލެކްޝަންސް ކޮމިޝަނުގެ މެމްބަރު އަދި ތަރުޖަމާނު އަހުމަދު އަކުރަމް ވިދާޅުވީ މާމިގިލި ދާއިރާއަށް ވާދަ ކުރި ކެންޑިޑޭޓޭއްގެ މަންދޫބަކު ހުށަހެޅި މައްސަލައަކާ ގުޅިގެން އެ ދާއިރާގެ ތިން ފޮއްޓެއްގެ ބާތިލު ވޯޓު އަލުން ގުނަން ނިންމާފައިވާ ކަމަށެވެ.\nމާމިގިލި ދާއިރާގެ ވޯޓު ގުނި އިރު މާމިގިލީ ދާއިރާގެ ތިން ވޯޓު ފޮއްޓެއްގައި ވެސް ގިނަ އަދަދެއްގެ ބާތިލު ވޯޓު ހުއްޓެވެ. އިލެކްޝަންސް ކޮމިޝަނުން ނެރުނު ވަގުތީ ނަތީޖާ ދައްކާ ގޮތުން އެ ދާއިރާގެ ޖުމްލަ ބާތިލު ވޯޓަކީ 190 އެވެ.\nމިހާރު މާމިގިލީ ދާއިރާގެ ވަގުތީ ނަތީޖާ ދައްކާ ގޮތުން އެ ދާއިރާގެ މިހާރު މެންބަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހިމް ކުރީގައި އުޅުއްވަނީ އެއްމެ 80 ވޯޓުގެ ތަފާތުންނެވެ. އޭނާއަށް ލިބިވަޑައިގެންފައި ވަނީ 1081 ވޯޓެވެ. ގާސިމާއި އެންމެ ގާތުން ވާދަ ކުރެއްވި އެމްޑީޕީގެ ކެންޑިޑޭޓު އަލީ އަމީޒަށް ލިބިފައި ވަނީ 1001 ވޯޓެވެ. އެހެންކަމުން ބާތިލް ވޯޓު އަލުން ގުނައި ނިމުމުން ފަހަރުގައި ގާސިމަށް މަޖިލީހުގެ މެންބަރުކަން ގެއްލުން ގާތެވެ.


Brexit aa gulhey Vote Negun Madujassalaifi\nބްރެކްސިޓް ވޯޓާ ގުޅޭ ވޯޓް މަޑު ޖައްސާލައިފި\nޖެނުއަރީ 21ގެ ކުރިން ވޯޓު ނަގާނެ ކަމަށް މޭ ވިދާޅުވި\nކ. މާލެ 11 ޑިސެންބަރު 2018 | އަންގާރަ 07:04 1,763\nއިނގިރޭސިވިލާތުގެ ބޮޑު ވަޒީރު ތެރީސާ މޭ - މެޓްރޯ ޔޫކޭ\nއިނގިރޭސިވިލާތުގެ ޕާލިމަންޓުގައި އަންގާރަ ދުވަހު ނަގަން ހަމަޖެހިފައި އޮތް "ބްރެކްސިޓް" ގެ އެއްބަސްވުމާއި ބެހޭ ވޯޓު ނެގުން ބޮޑުވަޒީރު ތެރީސާ މޭ މަޑުޖައްސާލައްވައިފިއެވެ.\nމޭ ވިދާޅުވީ މިހާރު ޔޫރަޕުގެ އިއްތިހާދުގެ ގައުމުތަކުން އެއްބަސްވެފައިވާ އެއްބަސްވުމަށް ބަދަލުތަކެއް ގެނައުމަށް އިތުރު ވަގުތު ބޭނުންވާ ކަމަށެވެ. މިހާރު މިއޮތް ގޮތަށް މި އެއްބަސްވުން ތަސްދީގު ކުރަން ޕާލިމަންޓުގެ ތަޅުމުގައި ވޯޓަށް އަހައިފިނަމަ ފާސް ނުވާނެކަން ގަބޫލުކުރައްވާ ކަމަށް ވެސް އެކަމަނާ ވަނީ އިއުތިރާފު ވެވަޑައިގަންނަވާފައެވެ.\nމި ނިންމުމާއި ދޭތެރޭ ނުރުހުން ފާޅުކޮށް އިދިކޮޅު ލޭބާ ޕާޓީގެ ލީޑަރު ޖެރެމީ ކޯބިން ވިދާޅުވީ މޭގެ އަތް ދަށުން މިކަމުގެ ކޮންޓްރޯލް ގެއްލިފައިވާ ކަމަށެވެ. ޕާލިމަންޓުގައި ތިބި ގިނަ މެމްބަރުން ވަނީ މި ނިންމުމާއި ދެކޮޅު ހަދާފައެވެ.\nމޭ މިގޮތަށް ނިންމާފައި މިވަނީ އެތައް ދުވަހެއް ވަންދެން ވޯޓު ކުރިޔަށް ދާނެކަމަށް ސަރުކާރުގެ ފަރާތުން ބުނަމުން ދިޔުމަށް ފަހުގައެވެ. މި ވޯޓު ނެގުން ޖެނުއަރީ 21ގެ ކުރިން އޮންނާނެ ކަމަށް މޭ ވަނީ ވިދާޅުވެފައެވެ. އަދި އަންނަ އަހަރުގެ މާޗު މަހުގެ 29ގެ ކުރިން އިނގިރޭސި ވިލާތް އީޔޫއިން ވަކިވާނެ ކަމުގެ ޔަގީންކަން ވެސް މޭ ވަނީ އަރުވާފައެވެ.


Raajje Ishthihaaru kurumah Imagine Magazine aa eku MMPRC in Campaign eh Fashaifi | Atoll News\nރާއްޖެ އިޝްތިހާރު ކުރުމަށް އިމޭޖިން މެގަޒިން އާއެކު އެމްއެމްޕީއާރްސީން ކެމްޕޭނެއް ފަށައިފި\nޝާއިޢުކުރީ: އިބްރާހީމް ރަމީޒް ޖޫން 16, 2021, 08:30\nރާއްޖެ އިޝްތިހާރު ކުރުމަށް އިމޭޖިން މެގަޒިން އާއެކު މޯލްޑިވްސް މާކެޓިންގ އެންޑް ޕަބްލިކް ރިލޭޝަން ކޯޕަރޭޝަން 0އެމްއެމްޕީއާރްސީ) ޢީން ކެމްޕޭނެއް ފަށައިފި އެވެ.\nމިއީ ރާއްޖޭގެ މަގުބޫލް ނަން ދަމަހައްޓައި ރައްކާތެރި މަންޒިލެއްގެ ގޮތުގައި އިޝްތިހާރުކުރުމަށާއި ރާއްޖޭގެ ބްރޭންޑް ސްވިސް މާކެޓްގައި ހަރުދަނާކޮށް މި މާކެޓުން ރާއްޖެއަށް ޒިޔާރަތްކުރާ ފަތުރުވެރިންގެ އަދަދު އިތުރުކުރުމަށް ފެށި ކެމްޕޭނެއް ކަމަށް އެމްއެމްޕީއާރްސީން ބުނެ އެވެ.\nމި ކެމްޕެއިން ކުރިއަށްދާނީ މި ޖޫން މަހުން ފެށިގެން ޑިސެމްބަރު މަހުގެ ނިޔަލަށް ކަމަށާއި މި ކެމްޕެއިނުގައި ރާއްޖޭގެ ފަތުރުވެރިކަމުގެ ޕްރޮޑަކްޓްތަކާއި ރާއްޖޭގައި ތަޖުރިބާކުރެވޭ ކަންތައްތައް އިޝްތިހާރު ކުރާނެ ކަމަށް ވެސް އެ ކުންފުނިން ބުނެ އެވެ.\nއިމޭޖަން މެގަޒީނަކީ ކަމުދާ ޚިޔާލުތަކާއި ޓްރެވެލް ރިޕޯޓާއި ދުނިޔޭގެ އެންމެ މަގުބޫލް މަންޒިލްތަކުގެ ފޮޓޯ ގެލެރީ ފަދަ ކޮންޓެންޓް ހުށަހަޅާ މެގަޒިނެކެވެ. ލުތްފަންސާއާއި ސްވިސްގެ އިތުރުން އޮސްޓްރިއަން އެއަރލައިންސް އާއި ޔޫރޯވިންގ އަދި އެޑެލްވެއިސް ފަދަ ތަފާތު އެއަރލައިންތަކުގައި އިމޭޖިން މެގަޒިން ހުރެއެވެ.\nއެމްއެމްޕީއާރުސީން ދަނީ މިވަގުތު “ލެޓްސް ގޯ ޓުއަރސް” އާއި ގުޅިގެން ސްވިސް މާކެޓައް އަމާޒުކޮށް އިޝްތިހާރުކުރުމުގެ ކެމްޕެއިނެއްވެސް ކުރިއަށްގެންދަމުންނެވެ. އެ މާކެޓައް ރާވާފައިވާ ހަރަކާތްތަކުގެ ތެރޭގައި ޕްރިންޓް އެޑްވަޓައިސްމެންޓާއި ފެމިލިއަރައިޒޭޝަން ޓްރިޕް އާއި ޓްރޭޑް ޕާޓްނަރުންނާއި ގުޅިގެން ޑެސްޓިނޭޝަން އީ-ލާނިންގް ކެމްޕެއިނާއި މީޑިޔާ އިވެންޓް އަދި ކޮންސިއުމާ ބްރޭންޑްތަކާއި ގުޅިގެން ކުރާ ހަރަކާތްތައް ހިންގުން ހިމެނެ އެވެ.


ނެޝަނަލް ސެންޓަރ ފޮ ދި އާޓްސް / މާލެ\nމުވައްޒަފުންގެ ޗުއްޓީ އާއި ސަލާމުގެ ކަންތައް ބެލެހެއްޓުން.\nޕަރފޯމަންސް އެޕްރެއިޒަލްގެ ކަންތައް ބެލެހެއްޓުން.\nހާޟިރީ ބެލެހެއްޓުމާއި ޙާޟިރީ ރިޕޯޓް ތައްޔާރުކުރުން.\nމުވައްޒަފުންގެ ޕަރސަނަލް ފައިލްތައް ބެލެހެއްޓުން.\nމުވައްޒަފުން ވަޒީފާއަށް ވެއްދުމާއި ވަކިކުރުމުގެ މަސައްކަތާއި މުވައްޒަފުންގެ ވަޒީފާ ބަޔާނާއި ވަޒީފާގެ އެއްބަސްވުން ތައްޔާރު ކުރުން.\nމުވައްޒަފުން ތަމްރީނު ކުރުމުގެ މަސައްކަތް ބެލެހެއްޓުން.\nއެޗް.އާރް ކަންތަކާއި ބެހޭ ގޮތުން މުވައްޒަފުން ފޮނުވާ ސިޓީފަދަ ތަކެއްޗަށް ޖަވާބު ދިނުމާއި މުވައްޒަފުންނަށް އަންގަންޖެހޭ އެންގުންތައް ތައްޔާރު ކުރުން.\nމުވައްޒަފުންގެ މުސާރަ ދިނުމާގުޅޭ މަސައްކަތްތައް ކުރުމާއި ސެޕް އިން ސްޓޭޓަސް އަޕްޑޭޓް ކުރުން.\nބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް، ހިޔުމަން ރިސޯސް މެނޭޖްމަންޓް އަދި ޕަބްލިކް އެޑްމިނިސްޓްރޭޝަން.\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މިފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި ނެޝަނަލް ސެންޓަރ ފޮ ދި އާޓްސްގެ ކައުންޓަރުން ލިބެން ހުންނާނެއެވެ. އަދި ފޯމުގެ ސޮފްޓް ކޮޕީ ގެޒެޓްގައި އަޕްލޯޑް ކުރެވިފައިވާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރ 13 ވާ އާދީއްތަ ދުވަހުގެ 13:30 ގެ ކުރިން، ނެޝަނަލް ސެންޓަރ ފޮ ދި އާޓްސް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޮކްޓޯބަރ 15 އާއި 2019 އޮކްޓޯބަރ 22 އާ ދެމެދު، ނެޝަނަލް ސެންޓަރ ފޮ ދި އާޓްސް ގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 3310729 ނުވަތަ 3310898 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.


Current unit ehge agu 2.50 RF ah thirikohdheynan: Nasheed\nކަރަންޓް ޔުނިޓެއްގެ އަގު 2.50 ރުފިޔާ އަށް ތިރިކޮށްދޭނަން: ނަޝީދު\nކުރިއަށް އޮތް ރައްޔިތުން މަޖިލީހުގައި އެމްޑީޕީން ރައްޔިތުންނަށް ކޮށްދޭނެ އެންމެ މުހިންމު އެއް ކަމަކީ ކަރަންޓު ޔުނިޓެއްގެ އަގު 2.50 ރުފިޔާއަށް ތިރިކޮށްދިނުން ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއާދިލް ސަލީމްގެ ކެމްޕެއިން ހަރަކާތްތަކުގައި ބައިވެރިވެވަޑައިގެން ކ. މާފުށީގެ ރައްޔިތުންނާ ބައްދަލުކުރައްވާ ނަޝީދު ވިދާޅުވީ، އުޅެންޖެހޭ ތަންތަންކޮޅު ކުޑަވެ، ލޮލުފިޔަވެސް ޖަހާލަން ވެގެން ގެއެއްގައި އެއާ ކޮންޑިޝަނެއް ބެހެއްޓުމުން ތިމާއަކީ ތަނަވަސް މީހެކޭ ނުބުނެވޭނެ ކަމަށެވެ.\nނަމަވެސް އެ މީހާގެ ކަރަންޓް ބިލުން 1500 ކަނޑާލުމުން އެއީ އިންސާފު ކަމަކަށް ނުބުނޭވެ ކަމަށް ވިދާޅުވިއެވެ.\nނަޝީދު އިތުރަށް ވިދާޅުވީ، އެމްޑީޕީން ރައްޔިތުންގެ މަޖިލީހަށް އެކުލަވާލާފައިވާ އެޖެންޑާ 19 އިން ކުރާނެ އެންމެ މުހިންމު ކަމަކީ ކަރަންޓުގެ އަގު 2.50 ރުފިޔާއަށް ކުޑަކޮށްދިނުން ކަމަށެވެ.\n”ކޮންމެހެން 100 ޔުނިޓަކުން މައްޗަށްތޯ އަނެއް ޔުނިޓަކުން މައްޗަށްތޯ ބަލާނެ ކަމެއް ނެތް… މީގެ ޔުނިޓެއް ހަދަން މިއަދު ދުނިޔޭގައި ނުނަގައޭ އިނގޭތޯ މާ ތަން ލާރިތަކެއް…އެޖެންޑާ 19 ކޮށްދޭނެ އެންމެ މުހިންމު އެއް ކަމަކީ 2.50 ކަރަންޓް ޔުނިޓެއް ގެނެސްދިނުން. އިރާދަކުރެއްވިއްޔާ އަޅުގަނޑުމެން އެކަން ކުރާނަން،“ ނަޝީދު ވިދާޅުވިއެވެ.\nމާފުއްޓަށް އައިސްފައިވާ ތަރައްގީ ފާހަގަކުރައްވާ ނަޝީދު ވިދާޅުވީ، އެރަށުގައި ފެން ޕުލާންޓް ހުޅުވިއިރު ދުވާލެއްގެ މައްޗަށް 50 ޓަނު ބޭނުންކުރި ނަމަވެސް މިހާރު ދުވާލެއްގެ މައްޗަށް 1000 ޓަނު ބޭނުން ކުރަމުންދާ ކަމަށެވެ. އެއާއެކު މާފުށީގައި ކަރަންޓް ބޭނުންކުރާ މިންވަރު އިތުރުވެއްޖެކަން ފާހަގަކުރެއްވިއެވެ.\nއަދި ވިދާޅުވީ، އަހަރެއްގެ މައްޗަށް މާފުށިން އެކަނިވެސް ޓެކްސްގެ ގޮތުގައި ދައުލަތަށް އެއް މިލިއަން ޑޮލަރާއި ގާތްކުރާ އަދަދަކަށް ފައިސާ ވައްދާއިރު މާފުއްޓަކީ މިއަދު ހިތުއެޅި ކޮންމެ ކަމެއް ކުރެވޭ ގޮތަށް ނަސީބު އޮތް ރަށެއް ކަމަށެވެ.\nއެހެންކަމުން މާފުށީގެ ރައްޔިތުން ދެކެމުން އަންނަ ފަޅު ބޮޑު ކުރުމުގެ މަސައްކަތް ވެސް ލާމަރުކަޒީ ނިޒާމުގެ ތެރެއިން ރައްޔިތުންގެ ހިޔާލާއެކު ރަށުން ލިބޭ އެއްޗަކުން ކުރިއަށް އޮތްތަނުގައި ކުރެވޭނެ ކަމަށް ނަޝީދު ވިދާޅުވިއެވެ.


މަޤާމުގެ ޝަރުޠުތައް: ލިޔަން ކިޔަން އެނގުން\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން) (www.csc.gov.mއަދި މިސްކޫލްގެ ވެބްސައިޓުން www.hiriya.edu.mv)) ނާއި ކައުންޓަރުން ލިބެން ހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖޫން 10 ގެ 13:00 ގެ ކުރިން، ހިރިޔާ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް hr@hiriya.edu.mv އަދި ފެކްސް 3305815 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2018 ޖޫން 11 އާއި 2018 ޖޫން 16 އާ ދެމެދު، ހިރިޔާ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


India eothy ehgaagadun jahai2dhooni maraafa eve! – adduLIVE\nއިންޑިޔާ އެއޮތީ އެއްގާގަނޑުން ޖަހައި ދެދޫނި މަރާފައެވެ!\n1 Nov 01, 2020, 11:14 އައި އެލް\nއިންޑިޔާ އެކުލެވިގެންވަނީ 28 ސްޓޭޓްގެ މައްޗަށެވެ. މިތަނުން އެއް ސްޓޭޓަކީ ގުޖުރާތެވެ. އިންޑިޔާގެ މިހާރުގެ ބޮޑުވަޒީރު ނަރެންދުރަ މޯދީ ނިސްބަތްވަނީ ގުޖުރާތަށެވެ. ބޮޑުވަޒީރުކަމަށް ވަޑައިގަތުމުގެ ކުރިން ގާތްގަޑަކަށް ފަނަރަ އަހަރު ގުޖުރާތުގެ ޗީފް މިނިސްޓަރުކަން ކުރެއްވިއެވެ. ގުޖުރާތަކީ އާބާދީއަށްބަލާއިރު އިންޑިޔާގެ ނުވަވަނަ ސްޓޭޓެވެ.\nއުއްތަރު ޕްރަދޭޝާއި މަހާރަޝްތުރާޔާއި ބިހާރާއި ހުޅަނގު ބެންގޯލާއި މަދިޔަ ޕްރަދޭޝާއި ޓަމިލްނާޑޫ އާއި ރާޖަސްތާނާއި ކަރްނާޓަކާއިގައިވެސް ގުޖުރާތަށްވުރެ ގިނަ މީހުން ދިރިއުޅެއެވެ. މި ސަބަބަށްޓަކައި ގުޖުރާތުގެ މީހަކަށް ނުވަތަ ޓީމަކަށް މުޅި އިންޑިޔާގެ ވެރިކަން ގިނަދުވަހު ކުރާން ފަސޭހައެއް ނޫނެވެ. ގުޖުރާތަކީ މުޅިއިންޑިޔާއަށް މަގުދައްކައިދޭ އެންމެ މުހިއްމު ސްޓޭޓްކަން ދެއްކުމަށްޓަކައި ވަރަށް ގިނަ އިތުރުކަންކަން ކުރާންޖެހެއެވެ.\nމޯދީއަށް އިންޑިޔާގެ ބޮޑުވަޒީރުކަމުގައި ހިފަހައްޓައިލެވެން އޮތީ އެކަންކަން ކޮށްގެނެވެ. ގުޖުރާތުގެ ޗީފް މިނިސްޓަރުކަމުގައި މޯދީ ހުންނަވާތާ ދިހަ އަހަރުވުން ފާހަގަ ކުރުމުގެ ނަމުގައި ވަރަށް ވަރުގަދަ ކެމްޕޭނެއް ދެހާސް އެގާރަ ހިސާބުގައި ފެށުނެވެ. މި ކެމްޕޭނުގެ ހަގީގީ މަގްސަދަކީ މޯދީއަށް މުޅި އިންޑިޔާގެ ބޮޑުވަޒީރުކަން ހޯދައިދިނުމެވެ. މި ކެމްޕޭނުގެ ނަމަކީ އިންޑިޔާ އިންޑިޔާއަކަށް ހެދުމުގައި ގުޖުރާތުގެ ދައުރު މިހެންނެވެ.\nމި ކެމްޕޭނުގެ އެންމެ ބޮޑު މަޝްރޫއަކީ ދުނިޔޭގައި ބަޔަކު މިހާތަނަށް ހަދާފައި ނުވާވަރުގެ ބޮޑު ބުދެއް ސަރުދާރު ޕަޓޭލްގެ ޝަރަފުގައި ހަދައިފައި ބެހެއްޓުމެވެ.\nސަރުދާރު ޕަޓޭލަކީ ކާކުބާވައެވެ؟\nއެއީ އިނގިރޭސީންގެ އަތްދަށުން އިންޑިޔާއަށް މިނިވަންކަން ލިބުމަށްފަހު ފުރަތަމަ ހޯމް މިނިސްޓަރެވެ. ދެކުނު އޭޝިޔާގެ އެކިއެކި ދައުލަތްތައް ވެވުނު ގޮތަކުން އިންޑިޔާގެ ބާރުގެ ދަށަށް ގެނައުމަށް ބާރުއަޅުއްވައި އެމަގުން ކުރިޔަށް ވަޑައިގެންނެވި ބޭފުޅެކެވެ. ހައިދަރުއާބާދާއި ކަޝްމީރުގައި ހިންދޫންގެ ހަރުކަށިކަން ކުރިޔަށް ނެރުމަށް ގަދައެޅުއްވި ބޭފުޅެކެވެ.\nމުސްލިމުންނާ ވަރަށް ދެކޮޅު ބޭފުޅެކެވެ. ގުޖުރާތަށް ނިސްބަތްވެވަޑައިގަންނަވާ ބޭފުޅެކެވެ. ގުޖުރާތުގެ ލީޑަރުކަމުން މުޅި އިންޑިޔާގެ ލީޑަރަކަށްވުމަށްޓަކައި މޯދީ ކުރެއްވި ކަމަކީ ހަރުކަށި ހިންދޫންގެ އެކި ޖަމާއަތް ޖަމާއަތުން ފަންޑު ހޯދައިގެން ހަސަތޭކަފޫޓު އުސްމިނުގައި މިދެންނެވި ސަރުދާރު ޕަޓޭލްގެ ބުދެއް ތައްޔާރުކުރުމެވެ. މި މަސައްކަތް ދެހާސްތޭރަ ވަނަ އަހަރު ފަށައިގެން އޭގެ ފަސްއަހަރު ފަހުން ނިންމައިލެވުނީ 2018 ގައެވެ.\nމި ބުދު ބެހެއްޓިފައިވަނީ ގުޖުރާތުގެ ކެވާޑިޔާއޭ ކިޔުނު ރަށެއްގައެވެ. އެއީ ގުޖުރާތުގެ ވެރިރަށް އަހުމަދުއާބާދާ ގާތްގަޑަކަށް 198 ކިލޯމީޓަރު ދުރުގައިވާ ރަށެކެވެ. ބުދު ބެހެއްޓުނުއިރު މޯދީއަށް އިންޑިޔާގެ ބޮޑުވަޒީރުކަންވެސް ލިބިވަޑައިގެންފިއެވެ. އެހެންވީމާ ބުދު ރަސްމީކޮށް ހުޅުވުންއޮތީ އެޒާތުގެ ކަމެއް ބަޔަކު ދުވަހަކުވެސް ނުކުރާހާ ކުލަގަދަކޮށް މުޅި ހިންދޫންގެ ގައުމީ ކަމެއްގެ ގޮތުގައެވެ.\nމީގެ ދެ އަހަރެއްހައި ދުވަސްކުރިން މި ބުދު އިފްތިތާހު ކުރުމަށްފަހު ގުޖުރާތުގެ ހިންދޫންގެ އެންމެ ބޮޑު އަމާޒަކީ ވިޔަފާރީގެ އުސޫލުން މި ބުދު ދޮށަށަށް އިންޑިޔާގެ އެކި ކަންކޮޅުތަކުން މީހުންގެނެސް ފަތުރުވެރިކަމުގެ ސިނާއަތެއް އެހިސާބުގައި ގާއިމުކުރުމެވެ. ބުދު ދޮށަށްދާ މީހުންނަށް މުސްލިމުންނަށް ނަފުރަތުކުރާން ދަސްކޮށްދީ ލުއިފޮތް ބެހުން އޮވެއެވެ.\nމިތަނުން އެކައްޗަކީ ސަރުދާރު ޕަޓޭލް ބޭނުންފުޅުހާ ކަމެއް މުސްލިމުންނާ ދެކޮޅަށް ކުރާން އޭރުގެ ބޮޑުވަޒީރު ޖަވާހަރްލާލް ނެހުރޫ އެއްބަސްވެވަޑައި ނުގަތުމުން ނެހުރޫއަށް ނިސްބަތްކުރައްވައި ޕަޓޭލް ބޭނުންކުރެއްވި ޖުމްލައެވެ. ވިދާޅުވިއެވެ. ނެހުރޫއަކީ މައުލާނާއެކެވެ. މާނަޔަކީ އިސްލާމެކެވެ. ސަރުދާރު ޕަޓޭލްގެ ބުދުދޮށަށް އެއްވާ މީހުންނަށް ދެވޭ އެންމެ ބޮޑު މެސެޖަކީ މުސްލިމުން މަރާން އެއްބަސްނުވާ ކޮންމެ މީހަކީވެސް މުސްލިމެކެވެ.\nމިދުވަސްވަރު އިންޑިޔާއާއި ދިވެހި ނޫސްތައް ބަލައިލީމާ އެންމެ ގިނައިން ފެންނަ ޚަބަރަކީ އިންޑިޔާގައި ކަނޑަށް ޖައްސާ މަތިންދާބޯޓުގެ ޚިދުމަތް ދިވެހީންގެ އެހީތެރިކަމާއެކު ފެށި ވާހަކައެވެ. ދިވެހި ނޫސްތަކުގައި ލިޔެފައި ހުރެއެވެ. އެއޮތްބޮޑު އެއޮތް ބާރުގަދަ އިންޑިޔާއަށްވެސް ދިވެހިންގެ އެހީ ބޭނުންވެއްޖެތާއެވެ. ކިހައިބޮޑު ޝަރަފަކާއި ފަޚުރެއް ހެއްޔެވެ. އަޅުގަޑު ހިތަށް އަރައެވެ. ބަޔަކު ކުޅޭ ސިޔާސީ ތަމްސީލެއްގެ ހަގީގަތް އަނެއް ބަޔަކަށް މޭރުންވާނީ ކިހައިވަރަކަށް ސިޔާސީ ކުލަޖެހިގެންބާވައެވެ.\nއައިލެންޑް އެވިއޭޝަނުގެ ކަނޑަށް ޖައްސާ ބޯޓެއް ގެންގޮސްގެން އިންޑިޔާ އެކުޅެނީ ހާދަހާ ބޮޑު ތަމްސީލެކެވެ. އިންޑިޔާގެ ދަ ހިންދޫ ނޫހުގައި ލިޔެފައިވާފަދައިން ފަންސާސް އަހަރުވެފައިވާ ބައު ބޯޓުގަޑެއް ނުލިބިގެން އިންޑިޔާ އުޅޭކަށް ނުޖެހޭނެއެވެ. ކެނެޑާއާއި ތުރުކީއާއި ސިލޯނުގައިވެސް އެތައް އަހަރަކު ދުއްވަދުއްވާފައި ދަވާދު އައުކޮށްގެން ދިވެހިރާއްޖެއަށް ވިއްކި ބޯޓު ނޫން ބޯޓެއްވެސް ލިބިދާނެއެވެ. އެކަމަކު އިންޑިޔާގައި މިކަމަށް ހެދިފައިވާ ގަވާއިދުތައްވެސް މުގުރާފައި ބޭނުންކުރީ އައިލެންޑް އެވިއޭޝަނުގެ ބޯޓަކާއި އެބޯޓުގެ ދިވެހި ފަޅުވެރިންނެވެ. މިކަމުގެ ސިއްރަކީ ފަހެ ކޮބައިބާވައެވެ. ގައިމުވެސް ބޮޑުވެގެންވާ ސިއްރެއް އޮންނާނެތާއެވެ.\nއިންޑިޔާއިން ދިވެހިރާއްޖެއަށް ހަދިޔާކުރިކަމަށް ބުނާ ހެލިކޮޕްޓަރު ދުއްވާން އިންޑިޔާގެ ގިނަ އަދަދެއްގެ ސިފައިން މިރާއްޖޭގައި ގާއިމުވެތިބޭ ވާހަކަޔަކީ ވަރަށް ސީރިއަސްކޮށް ދިވެހީން ދައްކާ ވާހަކައެކެވެ. އަދި ގޮތްނޭގޭ އެކި ކަންކަމުގައި އިންޑިޔާ ސިފައިން މިރާއްޖެއައިސް ގާއިމުވެތިބުމަކީ ދިވެހިން ނުހަނު ކަންބޮޑުވާ މައްސަލައެކެވެ. އެހެންވީމާ މޯދީޔާއި މޯދީގެ ބީޖޭޕީން އެއޮތީ ވަރުގަދަ ޑްރާމާއެއް ކުޅެފައެވެ. ބުނާނެއެވެ. ނުވަތަ މިހާރުވެސް ބުނެއެވެ. ސަރުދާރު ޕަޓޭލްގެ ބުދުދޮށަށް މީހުން އުފުލައި އިންޑިޔާގައި ސީޕްލޭން ޚިދުމަތް ތައާރަފުކުރީ ދިވެހީންގެ އެހީތެރިކަމުގައެވެ. ދިވެހީން އިންޑިޔާގައި ތިބެގެންނެވެ.\nInauguration of the Water Aerodrome & India’s #1st seaplane service from Kevadia to Sabarmati Riverfront in Gujarat. @MaldivianAero\nWatch is LIVE on the following link 👇🏽https://t.co/CetewzLCwq pic.twitter.com/BpZfYx64s0\n— India in Maldives (@HCIMaldives) October 31, 2020\nއެހެންވީމާ އިންޑިޔާ ސިފައިންނާއި މީހުން މިރާއްޖޭގައި ތިބުމުގެ އޮތީ ކޮން މައްސަލައެއް ހެއްޔެވެ. އެއްވެސް މައްސަލައެއް އޮވެގެން ނުވާނެއެވެ. ސަރުދާރު ޕަޓޭލްގެ ބުދަށް ބީޖޭޕީން ކިޔާނަމަކީ އެކުވެރިކަމުގެ ބުދެވެ. އެމެރިކާގައި ހުންނަ ބުދަކަށް މިނިވަންކަމުގެ ބުދޭ ކިޔާފަދައިންނެވެ. އިންޑިޔާގެ ދަށަށް މުޅި ދެކުނު އޭޝިޔާ ގެނައުމަށް ސިއްރާއި ފައުޅުފައި ބީޖޭޕީން ކުރަމުންދާ މަސައްކަތުގައި ސަރުދާރު ޕަޓޭލްގެ "އެކުވެރި" ގައުމީ ބުދުދޮށަށް މީހުން އުފުލާ ގާޑިޔަލަކީ ދިވެހިރާއްޖޭގެ ގައުމީ އެއަރލައިންކަމަށް ވުމަކީ ކުޑަ އިއްތިފާގެއްތޯއެވެ.\nމިހިރީ ހައްތާވެސް މިކަންކަން ރާވައި ތަންފީޒުކުރާ ބަޔަކަށް ފުދިއިތުރުވެ ބަންޑުންވާ މިންވަރަށް ފައިދާވާނޭ ކަންކަމެވެ. އެއްގާގަނޑަކުން ދެދޫނި މެރުމޭ ކިޔަނީ މިޒާތުގެ ކަންކަމަށެވެ. އިންޑިޔާގެ އަމިއްލަ އެއަރލައިނެއް ކަމަށްވާ ސްޕައިސްޖެޓް މެދުވެރިކޮށް ގުޖުރާތުގައި މޯދީ އާއި މޯދީގެ ބީޖޭޕީން މި ޖެހި ސަކަރާތަކީ ގުޖުރާތުގެ ޕޮލިޓިކްސްއާއި އިންޑިޔާގެ ގައުމީ ޕޮލިޓިކްސްއާއި ސަރަހައްދީ ޕޮލިޓިކްސްއަށް ދޫކޮށްލި ވަރުގަދަ ޑްރާމާއެކެވެ. މިކަންކަން މޭރުންވާނީ ވިސްނައި ފިކުރުކުރާ ބަޔަކަށެވެ. ލޯމަރައިގެންތިބެ އަތްޖަހާ ބަޔަކަށް ނޫނެވެ.ަ